
„Lietuva bo Pirmojo pasaulinio karo gimė ne tik kaib Feniksas Iš 
pelenų — ši valstybė buvo nepaaiškinama jokiais istoriniais tr politiniais 
argumentais. Lietuva tapo tiesiog moderniojo pasaulio faktu. 

Prof. L. Donskis 


“ 


PRATARMĖ 


Profesoriaus akademiko Prano Mažylio gyvenimas ir šakota 
veikla atspindi kelią visos kartos inteligentų, kurie mokslo studijas 
pradėjo carinėje Rusijoje, tęsė Vakarų Europos universitetuose, o 
po 1918 m. vasario 16-osios su didžiule intelektualia jėga, orga- 
nizaciniu talentu kūrė Lietuvos gyvenimą. 1932 metais žurnalas 
„Naujoji romuva“ teigė: „Per visą laiką inteligentai kaupė ir plėtė 
intelektualines, dvasines ir moralines vertybes. Jų uždavinys daug 
aukštesnis už profesijos arba amato reikalus, inteligentas — tai vals- 
tybės pilietis, kuriam visuomenės reikalai brangesni už savuosius. 
Tai dvasios galiūnas, kuris savo skaidrumu linkęs kitus šviesti. Tai 
tautinio ir valstybinio subrendimo reiškėjas. Inteligentas — ypa- 
tingo švelnumo žmogus, kuris visu sielos gausumu linkęs kitiems 
gera daryti. Inteligentai — tai tautos žymieji asmenys, kurie ypatin- 
gu pasidarbavimu tautos garbę ugdo. Inteligentai — tai tautos sme- 
genys. Per juos tautos didybė reiškiasi.“ 

Docentės habilituotos daktarės D. K. Baliutavičienės knygoje 
apie moderniosios Lietuvos akušerijos ir ginekologijos kūrėją prof. 
P. Mažylį nuosekliai išdėstyta profesoriaus įvairiapusė politinė, vi- 
suomeninė, klinikinė, pedagoginė ir mokslinė veikla, kuri žavi ir 
stebina iki šiol. Profesorius — talentingas organizatorius, įžvalgus, 
kūrybingas profesionalas, subūręs bendraminčių komandą, padėjo 
tvirtus pagrindus šiuolaikinei moters ir naujagimio sveikatos prie- 
žiūrai. Akademikas P. Mažylis toliaregiškai suprato moters svei- 
katos priežiūros išskirtinumą ir svarbą visuomenės sveikatai. Jo 


pastangomis atidarytos ligoninės, įkurta akademinė akušerijos ir 
ginekologijos disciplina, taikomi nauji efektyvūs gydymo meto- 
dai: kraujo perpylimas gimdyvėms, ginekologinių operacijų būdų 
diegimas, radžio spindulių naudojimas onkologijoje ir kt., per pa- 
lyginti trumpą laiką iš esmės pakeitė Lietuvos moterų sveikatos 
priežiūrą. Profesoriaus bendražygiai ir mokiniai, tęsdami pradėtus 
darbus, sukūrė ir tebekuria pasididžiavimą išskirtiniais rodikliais 
keliančią sveikatos priežiūros sritį. 


Prof. Rūta Jolanta Nadišauskienė 


Lietuvos sveikatos mokslų universiteto Medicinos akademijos 
Akušerijos ir ginekologijos klinikos vadovė 


GYVENIMAS 


[|] 


Norėdami sustvokti, kur einanze, turime 
visų pirma žinoti, iš kur ateiname. 
A. Maceina 


(GYVENIMAS KAIP LEGENDA 
Doc. habil. dr. D. K. Baliutavičienė 


„Paskendę kasdieniniuose rūpesčiuose, mes kartais nematome 
didelės reikšmės net istorinių įvykių, nemokame įvertinti, nesuge- 
bame nustatyti, kokių pasekmių jie turės ateičiai. Tik kuriam lai- 
kui praslinkus išryškėja anksčiau buvusio įvykio svarba ir reikšmė. 
Taip lygiai dažnai mes nematome ir nemokame įvertinti asmenų, 
gyvenančių mūsų tarpe, bet dažnai suprantame tų žmonių reikšmę, 
kai jų nustojame, o kartais dar labiau išryškėja tie asmenys ir jų 
nuveiktieji darbai kuriam laikui praslinkus “. 


Tai akademiko Prano Mažylio žodžiai, pasakyti Lietuvos 
mokslų akademijos iškilmingame posėdyje 1947 metais, mi- 
nint akademiko Vlado Kuzmos penkerių metų mirties sukaktį. 
Šie žodžiai nepaprastai tinka ir pačiam Pranui Mažyliui. Dabar, 
kai suėjo 130 metų nuo jo gimimo ir tuoj bus 50 metų nuo jo 
mirties, jis iškyla iš praeities kaip Lietuvos akušerijos ir gine- 
kologijos mokyklos įkūrėjas, puikus organizatorius, klinicistas, 
operatorius, pedagogas, mokslininkas, išmokęs kelias akušerių 
ir gydytojų kartas, visą gyvenimą paskyręs motinos ir vaiko 
sveikatos labui, išgelbėjęs tūkstančius moterų ir jų naujagimių. 

Išgyvenęs sudėtingiausią Lietuvos istorijos laikotarpį — lietu- 
viškos spaudos draudimą, kovą su carizmu, emigraciją, Lietuvos 
valstybės kūrimąsi, karus ir okupacijas, jis iki gyvenimo pabaigos 
liko ištikimas humanistinėms idėjoms ir užsibrėžtam tikslui — kaip 

pagerinti pagalbą gimdančioms moterims, kad būtų sveika mo- 
tina ir sveikas naujagimis, Kartu rūpindamasis ir onkologinėmis 
bei uroginekologinėmis ligomis sergančiomis moterimis, jis įdie- 
gė daug naujų gydymo metodų ir operacijų, kurios iki tol nebu- 
vo atliekamos Lietuvoje. Kraujo perpylimo pionierius, piktybinių 
auglių gydymo rentgenu ir radžiu pradininkas, garsėjo ir kaip pui- 
kus oratorius ir pedagogas. 

Kiekviena tauta garsėja savo iškiliomis asmenybėmis, bet lai- 
kui bėgant jų vardai dažnai dingsta užmarštyje. Taip dingsta ir da- 
lis tautos istorijos. Todėl labai svarbu kol gyva atmintis ir yra kam 
prisiminti, neleisti, kad tai įvyktų. 


Vaikystė. Mokslo metai. Liepoja 


19 a. pabaigos Lietuva buvo nuošali carinės Rusijos provin- 
cija. Daugiau kaip 90 Yo visų lietuvių buvo valstiečiai. Nors bau- 
džiava jau buvo panaikinta, bet uždraudus spaudą lietuviškais raš- 
menimis, įvedus griežtą cenzūrą, buvo vykdoma aktyvi rusinimo 
politika. Bet kaimo žmonės nepasidavė — vietiniai „daraktoriai“ 
vaikus mokė lietuviško rašto, o po to kas tik galėjo leido vaikus 
mokytis toliau. Taip iš kaimo kilo pirmoji inteligentų lietuvių kar- 
ta, tapusi tautos žadintoja, atsirado prielaidos tautiniam atgimimui. 
Tik kaimo žmonių atkaklumas lėmė, kad išliko lietuvių kalba, tra- 
dicijos, kultūra. 

Tokia buvo Lietuva, kai 1885 m. sausio 24 d. Aukštaitijoje, 
gražiame Šilaikiškio vienkiemyje netoli Skapiškio gimė Pranas 
Mažylis. Jo tėvai Jurgis ir Ona Mažyliai buvo pasiturintys ūki- 
ninkai. Manoma, kad Jurgis Mažylis dalyvavo 1863 m. sukilime 
ginklanešiu ar ryšininku. Abu tėvai mokėjo skaityti, buvo tiems 
laikams pakankamai apsišvietę. 

Pranukas šeimoje buvo vyriausias vaikas, vėliau gimė dar vie- 
nas sūnus Antanas ir trys dukterys — Teklė, Aleksandra ir Antanina. 


P. Mažylio tėviškė - Šilaikiškis. 20 a. ketvirtas dešimtmetis. 


P. Mažylio motina Ona P. Mažylio tėvas Jurgis Mažylis 


Januškevičiūtė-Mažylienė 

Vaikystė prabėgo kaip ir visų kaimo vaikų — žaidė su kaimy- 
nų vaikais, dirbo nesunkius ūkio darbus, mokėsi rašto pas kaimo 
„daraktorių“. 

1893 m., kai atėjo laikas toliau mokytis, tėvas nuvežė Pranuką 
į Šiaulių gimnaziją. Čia dauguma mokinių buvo bajorų, pirklių ir 
valdininkų vaikai. Mokytis buvo sunku. Lietuvių kalba buvo griež- 
tai draudžiama, valstiečių vaikų nemėgo nei mokytojai, nei kiti 
vaikai. Pranukui mokytis nesisekė, rusų kalbos jis nemokėjo, todėl 
po dvejų metų tėvai jį perkėlė į Liepojos gimnaziją [29, 6-11]. 

Liepoja tuo metu buvo 
gana stambus pramonės mies- 
tas ir tarptautinis prekybos ir 
karo uostas. Čia gyveno ir mo- 
kėsi nemažai lietuvių, iš kurių i 
daugelis vėliau tapo Nepri- Kerų 2 Yy, 
klausomos Lietuvos šviesuo- 
liais, rašytojais, profesoriais, 
visuomenės veikėjais. Liepojos 
gimnazija skyrėsi tuo, kad joje 
buvo jaučiama stipri vokiečių 
kultūros įtaka ir kiek silpnesnė 
rusifikacija. Liepojos gimna- 
zijoje Pranas Mažylis pasijuto 
geriau, pradėjo gerai mokytis. 
Vyresnėse klasėse jis pradėjo p, Mažylis Liepojos gimnazistas 
domėtis visuomeniniais ir po- 
litiniais klausimais ir įstojo į slaptą būrelį, suburtą būsimojo rašy- 
tojo Jono Biliūno (1879-1907). Šio būrelio nariais buvo Mykolas 
Bliūdžius, būsimosios Prano Mažylio žmonos Antaninos brolis 
(Nepriklausomoje Lietuvoje mokesčių departamento direktorius), 
teisininkas, žurnalistas, kraštotyrininkas Peliksas Bugailiškis, gy- 
dytojas Antanas Garmus, profesorius Jurgis Žilinskas, profesorius 
Antanas Purėnas, rašytojas Antanas Žukauskas-Vienuolis ir kiti. 


Jie domėjosi pasaulio įvykiais, platino lietuviškus raštus, palaikė 
ryšius su knygnešiais, gabenusiais spaudą iš Prūsijos, platino at- 
sišaukimus prieš caro valdžią. Šis būrelis ne tik padėjo užpildyti 
gimnazijos mokymo ir auklėjimo spragas, bet ir nustatyti tolimes- 
nes idėjinio gyvenimo gaires, įgyti visuomeninio gyvenimo įgū- 
džių [30, 4—5]. J. Biliūno asmenybė, jo pasaulėžiūra, humanistinės 
idėjos be abejo padarė didelę įtaką P. Mažyliui visam gyvenimui. 
J. Biliūnui išvykus iš Liepojos, būrelio vadovų tapo P. Mažylis. 
Jau tuo metu pradėjo formuotis jo socialdemokratinės pažiūros ir 
1902 m. jis įstojo į Lietuvos socialdemokratų partiją (LSDP). Tai 
buvo pirmoji lietuvių politinė partija, įkurta 1896 m. Lietuvos so- 
cialdemokratai kovojo su carizmu, siekė tautinio išsivadavimo iš 
carizmo priespaudos. 

1904 m. birželio 5 d. P. Mažylis gavo Liepojos gimnazijos 
atestatą, nuvyko į Maskvą ir įstojo į Maskvos universiteto isto- 
rijos-filologijos fakultetą, bet čia mokėsi neilgai. Revoliucingos 
nuotaikos skatino grįžti namo, prisidėti prie draugų veiklos. 

Neišbuvęs Masvoje nė metų, P. Mažylis grįžo į Lietuvą ir apsi- 
gyveno Panevėžyje. 1905 m. sausio 9 d. įvykiai, sukrėtę visą cari- 
nę Rusiją, į pasipriešinimą carizmui įtraukė ir didelę dalį Lietuvos 
jaunimo, ypač studentijos. P. Mažylis įsitraukė į aktyvią revoliuci- 
nę veiklą Anykščiuose, Troškūnuose, Kupiškyje ir kitur, ruošdavo 
slaptus ir viešus susirinkimus, mitingus, kuriuose sakydavo kal- 
bas, rašė atsišaukimus, organizavo žemės ūkio darbininkų strei- 
kus. Ypač išgarsėjo jo organizuojami „pamokslai“ Kupiškyje, Ska- 
piškyje ir jų apylinkėse. Sekmadieniais būdavo sušaukiami dideli 
mitingai miestelių aikštėse, kur sakė kalbas pasiruošę žmonės, o 
policininkai tuo metu būdavo nuviliojami kur nors toli į kaimą, 
imitavus ten nusikaltimą [31]. 

P. Mažylis tuo metu buvo vienas iš veikliausių revoliucionie- 
rių. Jis jodinėdavo po kaimus, organizuodamas pasitarimus ir mi- 
tingus. Didelė demonstracija ir mitingas Mažylio iniciatyva buvo 
suorganizuoti Kupiškyje,vėliau Skapiškyje. Panevėžio uriadnikas 

Figurinas, pranešdamas savo viršininkams, rašė: „Pas priemiesčio 
Smiltynės gyventoją Mikšį apsigyveno baisus žmogus Francy- 
šek (Pranas), kilimo švaicaras, mokąs rusų, lenkų, žydų, lietuvių, 
prancūzų ir vokiečių kalbas. Jis turi spaustuvę, spausdina keliomis 
kalbomis proklamacijas ir platina gyventojų tarpe“. Tik vėliau po- 
licija išaiškino, kad tas baisusis „švaicaras“, tai nuo Vaduvų girios 
kilęs skapiškėnas P. Mažylis. Juo toliau, tuo labiau jį ir jo padėjėją 
seserį Teklę sekė policija [32]. 
Pajutęs, kad Panevėžyje gy- 
venti nesaugu, P. Mažylis persikė- 
lė į Šiaulius ir čia tęsė savo veiklą. 
1905 m. gruodžio 15 d. skrajojan- 
tis baudžiamasis būrys kelyje iš 
Gudelių į Troškūnus sustabdė ve- 
žimą, kuriame važiavo P. Mažylis 
su padėjėja ir apieškoję rado du 
revolverius ir 265 revoliucinius at- 
sišaukimus. P. Mažylis buvo suim- 
tas, pervežtas į Ukmergės kalėjimą 
ir apkaltintas siekimu nuversti caro 
valdžią, atplėšti lietuviškas guber- 
nijas nuo Rusijos imperijos. 1906 m. 
pradžioje P. Mažylis buvo perkeltas 
į Kauno kalėjimą, nuolat tardomas, Ukmergės kalėjime 1906 m. 
net mušamas, bet neturint pakanka- 
mai įrodymų po kelių mėnesių paleistas už piniginį užstatą, kurį 
sumokėjo jo draugai Rokas Šliūpas ir P. Bugailiškis. 
Prisimindamas tuos laikus, vėliau jis sakydavo — tai buvo gra- 
žūs laikai, gražus, kilnus jaunuomenės veikimas [29, 25-33]. 

Krokuva. Studijos Ir daroas 


Vengdamas tolimesnio persekiojimo ir norėdamas studijuoti, 
P. Mažylis 1908 m. išvyko į Krokuvą. Krokuva iki Pirmojo pasau- 
linio karo priklausė Austro-Vengrijos imperijai. Krokuvos Jogai- 
los universitetas, įkurtas 1364 m., buvo vienas seniausių Vidurio 
Europoje. Visa istorinė aplinka, kultūrinis gyvenimas, be abejo, 
turėjo įtakos ten gyvenantiems ir mokslus einantiems jaunuoliams. 

Šį kartą P. Mažylis jau buvo tvirtai apsisprendęs ir įstojo į 
Krokuvos Jogailos universiteto Medicinos fakultetą. Kas nulėmė 
jo apsisprendimą studijuoti mediciną — neaišku. Krokuvoje jis rado 
nemažą būrį lietuvių. Vieni buvo atvažiavę studijuoti, kiti čia gy- 
veno ir dirbo. Studentų tarpe buvo daug jaunuolių, vėliau tapusių 
žinomais Nepriklausomos Lietuvos veikėjais, mokslininkais ir me- 
nininkais. Tai Petras Rimša, Justinas Vienožinskis, Ignas Šlapelis, 
Liudas Vailionis, Juozas Albinas Herbačiauskas, Sofija Kymantaitė, 
būsimi gydytojai Petras Bliūdžius, Antanas Didžiulis ir kiti. 


Grupė Krokuvoje gyvenusių lietuvių. Sėdi (iš kairės): P. Bagdonas, 
A. Baltrušaitis, J. Herbačiauskas, L. Vailionis; stovi R. Rasikas, 
P. Mažylis, J. Vienožinskis, P. Bliūdžius, A. Didžiulis. 

P. Mažylis iš tėvų paramos negaudavo, gyveno kukliai, pragy- 
venimui užsidirbdavo privačiomis pamokomis, nes už mokslą rei- 
kėjo mokėti. Šiek tiek jam padėdavo ir Krokuvos menininkų įkurta 
„Rūtos“ draugija (jos pirmininkas buvo J. A. Herbačiauskas) ir jo 
mokyklos draugas A. Purėnas. 

Petras Rimša, prisimindamas tuos laikus, vėliau pasakojo: 

„Krokuvos lietuvių būrelis gyveno bičiuliškai. Materialinės są- 
lygos visų buvo sunkios. Bet jei vienas kur pagriebdavo kokį pini- 
gą, tai jau tuomet visiems gerai. Na, jeigu išleidžia ir nepasiseka 
užsidirbti arba niekas neparemia, tuomet mums badmetis “. 

Studentų tarpe virė politinės diskusijos. Svarbiausias klausi- 
mas — Lietuva ir jos ateitis, kurią ne visi suprato vienodai. Vieni 
laikėsi griežtų nacionalinių demokratinių principų, kai kurie krypo 
socializmo pusėn. Kai V. Mickevičius-Kapsukas organizavo Kro- 
kuvoje gyvenančių lietuvių socialdemokratų susitikimą su Leninu, 
kuris tuo metu slapstėsi Poronine, vyko ir P. Mažylis, vėliau jis yra 
apie tai pasakojęs. Studentai dažnai diskutuodavo net naktimis, o 
J. A. Herbačiauskas dar visus įtraukdavo į spiritizmo seansus. Ar 
juose dalyvavo P. Mažylis — nežinia... [33, 20-39]. 

Mokslas P. Mažyliui sekėsi gerai, jis greit pasižymėjo kaip 
gabus ir darbštus studentas ir atkreipė į save kai kurių profeso- 
rių dėmesį. 1910 m. jis pradėjo dirbti demonstratorium anatomijos 
katedroje, vadovaujamoje prof. K. Kostaneckio, o po dvejų metų, 
dar studijuodamas, tapo asistentu. Dirbdamas asistentu, be darbų 
su studentais jis pradėjo ir mokslinius tyrinėjimus embriologijos 
srityje. „Neturėdamas vilties greit sugrįžti Lietuvon, maniau ilges- 
nį laiką pasilikti Krokuvoje ir dirbti mokslo srity“, — rašė vėliau 
P. Mažylis savo gyvenimo aprašyme. Taigi jau tuo metu pasireiškė 
jo nepaprastas darbštumas, interesų platumas, o svarbiausiai — sie- 
kimas pagrindinio tikslo — grįžti į Lietuvą. 

1913 m. P. Mažylis medicinos žurnale „Nowiny lekarske“ iš- 
spausdino straipsnį „Bendrasis žarnų pasaitas naujagimio inkstų 
policistozės atveju“ („„Przypadek krezki wspėlnej u novorodka Z 

torbielowatem przeksztalczeniu nerek“). Kitas jo darbas „Pelės em- 
briono aklosios žarnos vystymasis“ („„Rozwoj kiszki slepej u mys- 
zy bialej“) buvo premijuotas (darbas liko pas prof. K. Kostaneckį). 
1913 m. P. Mažylis baigė universitetą, o 1914 m. liepos 17 d. gavo 
medicinos daktaro laipsnį ir paliekamas dirbti universitete. 

Daktaro diplomas 


Prasidėjus Pirmajam pasauliniam karui, Krokuvos universite- 
tas buvo laikinai uždarytas. P. Mažylis pradėjo dirbti gydytoju di- 
delėje Krokuvos šv. Lozoriaus ligoninėje akušerijos ginekologijos, 
o vėliau ir chirurgijos skyriuose. Popietinėmis valandomis iki pat 
1917 m. jis dirbo anatomijos katedroje asistentu. 

Savo gyvenimo aprašyme jis rašo: 

„Užėjus karui, radosi viltis greit grįžti Lietuvon. Norėdamas 
prisirengti darbui Lietuvoje, daugiausiai dėmesio kreipiau į medi- 
ciną, ypač operacinę ginekologiją ir chirurgiją. Akušerijos ir gine- 
kologijos mokiausi dirbdamas pas prof. Dobrovolskį. Prie skyriaus 
buvo ir akušerių mokykla, kur man teko susipažinti su mokyklos 
programa ir dėstymu“ [34]. 

Tik 1917 m. pabaigoje, prasidėjus deryboms dėl taikos, dėl So- 
vietų Rusijos išstojimo iš karo, atsirado vilčių grįžti į Lietuvą, nors 
joje dar šeimininkavo vokiečiai. Bet P. Mažylio tai nesustabdė. 

Degdamas noru kuo greičiau grįžti į tėvynę, jis trokšta, kad 
ir kiti neliktų svetimoje šalyje. Tuo metu jo studijų draugas bū- 
simasis profesorius biologas Liudas Vailionis mokytojavo Len- 
kijos Radomo žemėje, Kamenės gimnazijoje, kurios direktorium 
buvo kitas jų mokslo draugas Andrius Baltrušaitis. P. Mažylis rašo 
L. Vailioniui: 

„Girdėjau, kad ir Jūs norite grįžti į tėvynę. Būtų labai gra- 
žu, turiu žinių, kad ten daug darbo, labai trūksta inteligentų. Jau 
veikia daug mokyklų, 3 gimnazijos, 2 seminarijos. Aš greitu laiku 
važiuosiu, jau padaviau prašymą ir man užtikrino leidimą. Jei su- 
galvosite grįžti, duokite man žinią, pasistengsiu Jus painformuoti 
apie sąlygas “. 

Kitame laiške tęsia: 

„Mano kelionė kiek atidedama kilus sunkumams su pasu [...] 
Manau, kad dabar labiausiai reikalingi gimnazijų mokytojai [...] 
Nepamirškite vokiečių kalbos [...] dabartinėse sąlygose kalbų ži- 
nojimas inteligentui būtinas [...] Įkalbinėju Herbačiauską grįžti 
Lietuvon, bet kietas lietuvis nepasiduoda. Pamilo Krokuvą ir ne- 
nori baigiantis karui judėti.“ 

Pagaliau 1918 m. sausio 20 d. praneša, kad po ilgų vargų gavo 
leidimą išvykti į Lietuvą [33, 56-57]. 

AKADEMIKAS PRANAS 


Neramūs laikai Panevėžyje 


1918 m. pavasarį P. Mažylis atvyko į Lietuvą ir neilgai pavie- 
šėjęs tėviškėje įsikūrė Panevėžyje. Nors 1918 m. vasario 16 dieną 
buvo paskelbtas Lietuvos Nepriklausomybės aktas, Lietuva dar 
buvo okupuota kaizerinės Vokietijos. Siautė epidemijos, badas, ne- 
tvarka. P. Mažylis pradžioje vertėsi privačia praktika, bet greit, ma- 
tydamas grėsmingą situaciją mieste, savo iniciatyva pradėjo dirbti 
apskrities ligoninėje, kuri dėl karo sukeltos suirutės buvo nustojusi 
veikti. Čia pasireiškė nepaprasti organizaciniai jo sugebėjimai. Ne- 
turėdamas jokios materialinės paramos, jis ne tik sugebėjo atkurti 
ligoninę, bet ir atstatyti beveik normalų jos darbą. Nors ligoninė 
vertėsi sunkiai, ligoniai valgė savo maistą, atlyginimai personalui 
buvo mokami maisto produktais iš pačių ligonių sudaryto fondo, 
bet P. Mažylį ligoninės darbuotojai pripažino vyriausiu gydytoju. 
Jokių įgaliojimų šioms pareigoms iš okupacinės vokiečių valdžios 
jis neturėjo [35, 75-77]. 

Tuo metu iš Rusijos pradėjo grįžti karo pabėgėliai. Jų tarpe 
buvo ir Dorpate studijavęs Vladas Kuzma. Apie pirmąjį jų susitiki- 
mą P. Mažylis vėliau taip rašė: 

„Buvo tai 1918 metų pavasario pradžia. Buvau atvykęs į 
Panevėžį apsidairyti, ar galima ten įsikurti. Daktaro Andriaus 
Domaševičiaus nurodymu apsistojau pas jo gimines. Vieną rytą, 
stovėdamas prie lango, pamačiau nemažą būrį žmonių, lydimų vo- 
kiečių kareivių. Jų tarpe pastebėjau jauną vaikiną ilgais plaukais. 
Mūsų žvilgsniai susitiko. Man dingtelėjo mintis, kad čia bus poetas 
ar dailininkas. Šeimininkė man paaiškino, kad čia parvedė grįž- 
tančius iš anapus fronto pabėgėlius. Praėjus kokiam mėnesiui, kai 
jau pradėjau ligonius gydyti, atvyko pas mane anksčiau matytas 
vaikinas. Aš nukreipiau į jį klausiamą žvilgsnį, tuomet jis užsire- 
komendavo esąs paskutinio kurso Dorpato universiteto studentas 
medikas ir atėjęs pasiteirauti, ar nebūtų galima įgytų žinių kur nors 
pritaikyti ir ko nors daugiau išmokti. Aš tuo metu turėjau kasdien 

labai daug ligonių apžiūrėti. Kartais net po 40 asmenų per dieną. 
Pasiūlymas padėti buvo man tikras išganymas. Sulaukiau labai 
gero darbininko, jau gerai nusimanančio vidaus ligų diagnostiko- 
je. Vladas Kuzma buvo labai savarankiškas, diagnozę nustatydavo 
greit, kartais iš pirmo žvilgsnio, dėl to dažnai būdavo tarp miisų ir 
mažų nesusipratimų, bet šiaip jis buvo labai mandagus ir švelnus. 
Ligoniai jauną gydytoją labai pamėgo ir juo labai pasitikėjo, nors 
ir matė, kad jis neturi teisės rašyti receptų. Mūsų tuomet užsimez- 
gusi pažintis nenutrūko ir vėliau perėjo į tikrą draugystę“ [36]. 


Panevėžio ligoninės darbuotojai ir ligoniai. 1919 m. P. Mažylis sėdi 
centre, V. Kuzma stovi ketvirtas iš kairės. 


Ši draugystė tęsėsi iki pat ankstyvos V. Kuzmos mirties. 

1918 metų pabaigoje, besitraukiant vokiečiams, Panevėžyje 
pradėjo veikti revoliucinė taryba. Jos sveikatos skyriui vadovauti 
buvo pavesta P. Mažyliui. Jis tuoj pat organizavo kovą su siau- 
čiančiomis epidemijomis, rūpinosi vandens tiekimo sanitarine ap- 
sauga ir kitais svarbiais klausimais. Į šį darbą P. Mažylis įtraukė ir 
V. Kuzmą. V. Kuzmos ir P. Mažylio pastangų dėka buvo nuspręsta 
darbininkus ir neturtinguosius gydyti nemokamai. 1919 m. gegužės 

mėn., kai bolševikus iš Panevėžio galutinai išstūmė Lietuvos ka- 
riuomenė, P. Mažylis ir V. Kuzma, kaip buvę miesto tarybos nariai 
socialdemokratai, buvo suimti ir po kurio laiko atiduoti karo lauko 
teismui. Už bendravimą su bolševikais jiems grėsė sušaudymas. 
bet miesto visuomenei ir ypač buvusiam V. Kuzmos gimnazijos 
draugui Lietuvos kariuomenės Panevėžio bataliono karininkui (vė- 
liau žinomam diplomatui) Juozui Urbšiui užtarus, jie buvo paleisti 
ir palikti dirbti ligoninėje nuolatinėje karo komendanto priežiūro- 
je. Net karo lauko teismo posėdžio metu P. Mažylis ir V. Kuzma 
kelis kartus buvo iškviesti į ligoninę kur sėkmingai operavo atvež- 
tus sužeistus savanorius [35, 77]. 

Bolševikų ir bermontininkų frontams pasislinkus į šiaurę, su- 
žeistiems ir sergantiems Lietuvos kariuomenės savanoriams ne- 
užteko Kaune veikusios Raudonojo Kryžiaus ligoninės. Karinė 
vadovybė pasiūlė Lietuvos Raudonojo Kryžiaus draugijai įsteigti 
dar vieną ligoninę arčiau fronto. Tuo metu P. Mažylis jau buvo 
pagarsėjęs kaip puikus organizatorius ir vadovas, todėl 1919 m. 
birželio mėn. jis buvo mobilizuotas į kariuomenę ir jam pavesta 
Panevėžyje kariuomenės reikalams įsteigti 200 lovų Raudonojo 
Kryžiaus ligoninę. Jo energijos ir sumanumo dėka per neįtikėtinai 
trumpą laiką buvo suremontuotas ir ligoninės poreikiams pritaiky- 
tas apleistas Panevėžio mokytojų seminarijos pastatas. Ligoninės 
vyr. gydytoju buvo paskirtas P. Mažylis, jaunesniaisiais ordinato- 
riais — gydytojas Antanas Didžiulis ir V kurso studentas V. Kuzma. 
Liepos 8 d. ligoninė pradėjo veikti. Ligoninėje buvo terapinis, chi- 
rurginis ir užkrečiamųjų ligų skyriai. Ši ligoninė veikė iki 1921 m. 
rugsėjo 1 d. [37, 33—34; 35,8]. 

Būdamas abiejų Panevėžio ligoninių direktoriumi, P. Mažylis 
abiejose ligoninėse vadovavo chirurginiams skyriams bei Apskrities 
ligoninėje akušerijos ir ginekologijos skyriui, pats operavo ir gydė 
ligonius. Galima įsivaizduoti, kokiu krūviu jis turėjo dirbti, kiek rei- 
kėjo jėgų, energijos ir atsidavimo savo profesijai. P. Mažylis įgyja ne 
tik gero chirurgo, bet ir ypač gero akušerio ginekologo vardą. 

Kaunas. Trys tamybos 


Tuo metu Kaune prasidėjo įvykiai, pasukę P. Mažylio gyveni- 
mą kita kryptimi. 

Iškovojusi nepriklausomybę, Lietuva buvo karo, bado ir epi- 
demijų nualinta, netekusi savo sostinės Vilniaus. Ypač bloga pa- 
dėtis buvo sveikatos apsaugos srityje. Trūko medicinos personalo, 
gydymo įstaigų, vaistų. Gyventojų mirtingumas buvo didelis. 

Sveikatos reikalais rūpinosi Sveikatos departamentas prie 
Vidaus reikalų ministerijos, padėjo Raudonojo Kryžiaus draugi- 
ja, visuomeniniai judėjimai, labdaros organizacijos. Patys medi- 
kai taip pat ėmėsi spręsti sveikatos apsaugos ir medicinos mokslo 
problemas. 

1919 m. Lietuvoje buvo vos ke- 
lios dešimtys kvalifikuotų medicinos 
seserų ir akušerių. Akušerinė pagal- 
ba gimdančioms moterims buvo ne- 
pakankama, dauguma moterų, ypač 
kaime, gimdė tik su bobučių-pribu- 
vėjų pagalba, dėl to moterų ir kūdi- 
kių mirtingumas buvo ypač didelis. 

Dėl šios priežasties komisija, 
kurią sudarė Sveikatos departamento 
atstovas dr. Jonas Staugaitis, Krašto 
apsaugos ministerijos atstovas ma- 
joras dr. Kazys Gurauskas, Lietuvos 
Raudonojo Kryžiaus atstovai dr. Ro- 
kas Šliūpas ir dr. Jurgis Alekna bei 
P. Mažylis Kaune. 1922-1925 m. Medicinos draugijos narys dr. Motie- 

jus Nasvytis, pasiūlė 1920 m. kovo 
mėn prie Kauno miesto ligoninės organizuoti 6 mėnesių medicinos 
seserų ir 3 mėnesių akušerių kursus. Akušerių kursų vadovu buvo 
nutarta paskirti P. Mažylį [37, 52-54]. 


Tuo pačiu metu P. Mažylis, Raudonojo Kryžiaus valdybos 
pirmininko dr. R. Šliūpo rekomenduotas, paskiriamas Kauno Rau- 
donojo Kryžiaus ligoninės direktoriumi bei Akušerijos ir gineko- 
logijos klinikos vadovu ir pakviečiamas dėstyti akušeriją ir gine- 
kologiją ką tik įsteigtuose Aukštuosiuose kursuose. 

Visi šie įvykiai vyko beveik vienu metu. Ir štai P. Mažylis at- 
siduria Laikinojoje sostinėje — Kaune — turėdamas tris tarnybas. 
Net ir šiuolaikiniam žmogui, apsiginklavusiam naujausia technika, 
gerai atlikti visas šias pareigas būtų sunkus uždavinys, bet P. Ma- 
žylis, įpratęs prie sunkumų, visus šiuos darbus atlieka puikiai. 


Gyvenimo permainos 


Kaunas atnešė permainų ir į asmeninį P. Mažylio gyvenimą. 
Dar studijuodamas Krokuvoje jis susipažino su ten studijavusiu 
Petru Bliūdžiumi, Mykolo Bliūdžiaus broliu, kilusiu iš Suvalkijos. 
Gausi pasiturinčių valstiečių Bliūdžių šeima visus savo vaikus iš- 
leido į mokslus. Susipažino ir su jauniausia Petro ir Mykolo sese- 
ria Antanina, kuri mokėsi Šveicarijoje, baigė Aukštuosius kursus 
Peterburge, Pirmojo pasaulinio karo metais dėstė prancūzų kalbą 
Voroneže pabėgėlių mokykloje, o po karo — Marijampolės gimna- 
zijoje. Čia ir susipažino su P. Mažyliu. Netrukus tarp jų užsimezgė 
artimesnė pažintis ir draugystė. 

Štai kaip P. Mažylio sūnus Jonas Mažylis (1924-2003), gy- 
dytojas ir pedagogas, prisiminimuose apie tėvą aprašė pirmuosius 
būsimos šeimos žingsnius ir gyvenimą Kaune: 

„Nutarė susituokti. Bet... dvasininkai reikalavo prieš „šliūbą“ 
atlikti išpažintį. Jau 36 su viršum metų amžiaus, patyręs gydytojas, 
buvęs revoliucionierius nepatogiai pasijunta — jis netikintis, o reika- 
laujama klauptis prie klausyklos. Tad kreipėsi į Vytauto bažnyčios 
kanauninką Juozą Tumą-Vaižgantą. Kaune daug kas žinojo skeptiš- 


ką jo rankos mostą ir posakį „su tais bedieviais!“. Atseit, nepakeisi 

žmogaus. Vytauto bažnyčioje kanauninkas greitai atlikęs visas ce- 
remonijas, tyliai groję vargonai, ir, žinoma, nereikėję eiti išpažin- 
ties. Motina prisimena, jog beeinančius pro duris juos kanauninkas 
pašaukęs: „Tamstos, prašom neskubėti! Tai, ką mes atlikom vargo- 
nams grojant — tik taip sau. Svarbiausia pasirašyti knygose.“ 

Tai buvo 1922 m. Greta Lietuvos Raudonojo Kryžiaus ligo- 
ninės — mūsų butas. Kambariai dideli, krosnimis kūrenami. Pro 
langus matyti Įgulos bažnyčia, visų vadinama Soboru. Tėvas veik 
visą laiką — užsimetęs chalatą, trumpam ilgais koridoriais tegrįž- 
tantis namo iš ligoninės, Mes, vaikai, tik vėliau tesupratome — tė- 
vas atsigula kambarėlyje, iš kurio jį bet kuriuo nakties metu galima 
iškviesti į gimdyklą ar operacinę. Šeima gali apie tai ir nežinoti. 

Paūgėjusiems vaikams — seseriai ir man — tėvas pasakodavo įvai- 
rius prisiminimus iš savo vaikystės bei jaunystės. Mes stebėdavo- 
mės, kad nelietuviškoje mokykloje mokęsis jis puikiai žino Lietuvos 
istoriją, lietuvių literatūrą. Matydavome taip pat skaitant rusiškai, 
lenkiškai, vokiškai. Kartais pats tėvas, o vėliau ir kai kas iš giminių 
bei artimųjų, mums ką nors papasakodavo iš jo veiklos 1905 metais. 

Mes, vaikai, matydavome tėvą nuolat dirbantį. Akušerio gine- 
kologo specialybė sunki, reikalaujanti didelės ištvermės. Grįžta po 
operacijos, marškiniai peršlapę lyg nuo sunkiausio fizinio darbo. Ta- 
čiau buvo įpratęs laikytis tam tikro režimo: iš ryto — mankšta, po ry- 
tinio darbo ligoninėje — būtinas popietinis pasivaikščiojimas. Esant 
galimybei, savaitės pabaigoje važiuodavom arba eidavom į Aukštąją 
Fredą. Pats mėgo sodinti medelius. Labai mylėjo gėles, ypač tulpes, 
džiaugdavosi jų žiedais, gražiomis spalvomis. Sodinant parinkdavo 
tulpių spalvas. Buvo jų parsisiųsdinęs iš Olandijos. 

Atostogos — taip pat režimo dalis. Buvo pamėgęs Birštoną, iš- 
vaikščiodavo visų Nemuno kilpų pakrantes, organizuodavo tomis 
kilpomis plaukimus laiveliais. Mums yra pasakojęs, kad jaunas 
būdamas Zakopanėje kartais laipiodavęs kalnais. Gal todėl širdis 
išliko sveika iki pat senatvės. 

Mėgdavo pasivaikščiojimus. Mus dar visai mažus nusivesdavo 
į Mickevičiaus slėnį, rodydavo akmenį su raidėmis „A. M.“ Arba 


. 


Lietuvos Raudonojo Kryžiaus ligoninė. 
Mažylių butas antrame aukšte. Apie 1930 m. 

eidavome prie Kauno pilies, vaikščiodavome prieplaukos krantine. 
Vytauto parkas — irgi dažna lankymosi vieta. Atvykęs į tada dar paly- 
ginti nedidelį Kauno miestą, tėvas ilgainiui tapo jo patriotu...“ [38]. 


Akušerių Kursų vadovas 


Tapęs akušerių kursų vadovu, P. Mažylis iš karto ėmėsi orga- 
nizacinio darbo: pats sudarė programas, ieškojo dėstytojų, moky- 
mo priemonių ir priiminėjo pirmąsias kursų klausytojas. Dauguma 
jų buvo menkai išsilavinusios — pradžioje buvo numatyta priimti 
merginas, baigusias bent dvi klases. 

Pradinė akušerių kursų bazė pradžioje buvo Senamiestyje esanti 
miesto ligoninė, kurioje veikė nedidelis dvidešimties lovų gimdymo 
skyrius. P. Mažylis čia tuoj pat suorganizavo būtiną kelių lovų gine- 
kologinį poskyrį. Kai Akušerijos ir ginekologijos klinika buvo per- 
kelta į Raudonojo Kryžiaus ligoninę, čia persikėlė ir akušerių kursai. 

Praktiką būsimos akušerės atlikdavo įvairiuose ligoninės 
skyriuose, be to, ligoninėje gaudavo nemokamai maistą ir butą. 
Dauguma mokinių gyvendavo Raudonojo Kryžiaus ligoninės ben- 
drabutyje, kitos — kitose ligoninėse. Teorinės pamokos būdavo po- 
pietinėmis valandomis. Buvo mokoma anatomijos, fiziologijos, hi- 
gienos, ligonių slaugymo, taip pat lietuvių kalbos ir matematikos, 
o vėliau ir lotynų kalbos. Vėliau kursų trukmė ilgėjo — 1921 m. 
kursai truko jau metus, o nuo 1924 m. pereita prie dvejų metų 
programos. Kursų programa akušerėms buvo kiek sudėtingesnė ir 
platesnė negu medicinos seserims. 

P. Mažylis akušerių kursams skyrė daug laiko ir jėgų, reika- 
laudavo, kad akušerės būtų sąžiningos, mėgtų savo darbą ir būtų 
Jam atsidavusios. Savo ranka jis parašė kursus baigusios akušerės 
pasižadėjimą, kuris būdavo skaitomas iškilmingose išleistuvėse: 

„Prižadu nėščioms, gimdančioms ir pagimdžiusioms mote- 
rims, 0 taipogi naujagimiui teikti pagalbą dieną ir naktį taip, kaip 
buvau kursuose mokoma ir kaip akušerių knygose rašoma. Savo 

darbą prižadu visuomet atlikti sąžiningai, vienodai turtingoms ir 
beturtėms. Savo žodžius ir pasiryžimą pildyti, ką esu prižadėjusi, 
patvirtinu paduodama ranką kursų vedėjui ir mokytojui ir dėdama 
savo parašą iškilmingoje kursų knygoje“ |29, 62-65). 


Valstybinių akušerių kursų vinjetė. 1923-1924 m. 

1933 m. akušerių kursai prie Raudonojo Kryžiaus ligoninės 
buvo pertvarkyti į valstybinę Akušerių mokyklą. „Vyriausybės ži- 
niose“ buvo nurodyta, kad Akušerių mokyklos mokinėmis galėjo 
būti mergaitės ir moterys, baigusios ne mažiau kaip šešias gimna- 
zijos klases, sveikos, turinčios ne mažiau kaip 20 ir ne daugiau kaip 
30 metų amžiaus, „kūno ir dvasios privalumais tinkamos akušerės 
darbui“. Mokinės už mokslą turėjo mokėti po 50 litų už pusme- 
ų. Neturtingos mokinės (ne daugiau, kaip 20 Yo bendro skaičiaus) 
galėjo būti atleistos nuo mokesčio už mokslą. Be to, „Vyriausybės 
žiniose“ buvo paskelbtos „Akušerių praktikos taisyklės“, kuriose 
nurodytos akušerės pareigos ir teisės. Be abejo pagrindinis šių tai- 
syklių sudarytojas buvo P. Mažylis [39]. 

P. Mažylis vadovavo akušerių kursams iki 1941 metų, net jau 
būdamas profesorium ir žymiausiu Lietuvos akušeriu ginekologų. 
Per tą laiką jis parengė 500 kvalifikuotų akušerių. 

Reikia pabrėžti, kad jis rūpinosi ir baigusiomis kursus akušerė- 
mis, aktyviai dalyvavo akušerių suvažiavimuose. 1936 m. Kaune 
Sveikatos centrų akušerių suvažiavime, dalyvaujant akušerėms iš 
daugiau kaip 40 sveikatos centrų, P. Mažylis skaitė pranešimą „Ką 
turi akušerė žinoti apie moterų ligų profilaktiką“ [40]. 1939 m. 
visuotiniame Lietuvos akušerių draugijos suvažiavime jis skaitė 
paskaitą apie patologinę akušeriją ir pasiūlė norinčioms akušerėms 
įsteigti pakartotinius kursus, tačiau dėl sunkios materialinės būklės 
kol kas to buvo atsisakyta [41]. Kitame akušerių draugijos suva- 
žiavime, įvykusiame 1940 m. gegužės 23-26 d., paskaitoje „Ką 
gali akušerės padėti tautos sveikatingumui“, jis nurodė kokį svarbų 
vaidmenį gali atlikti akušerė, kovoje su didžiausia moterų rykšte — 
abortais, kurie ypač pavojingi pirmą kartą pastojusiai moteriai. Be 
to, jis pabrėžė, kad teorija neturi skirtis nuo praktikos — akušerė 
visu savo gyvenimu turi rodyti pavyzdį [14]. 


Kauno Raudonojo Kryžiaus ligoninės direktorius 


Organizaciniai darbai 


Aukštųjų kursų Medicinos skyriui pedagoginiam ir kliniki- 
niam darbui reikėjo klinikinės bazės. Tam geriausiai tiko didžiau- 
sia miesto centre esanti Lietuvos Raudonojo Kryžiaus ligoninė, 
kuri nuo 1919 m. priklausė Lietuvos Raudonojo Kryžiaus draugi- 
jai. Nepriklausomybės kovų metu ligoninėje buvo gydomi kariai, 
belaisviai, grįžę iš Rusijos asmenys bei vietos gyventojai. 

Aukštųjų kursų Medicinos skyriui pasiūlius, sutarus su Lie- 
tuvos Raudonojo Kryžiaus draugijos valdyba bei Lietuvos Res- 
publikos Sveikatos departamentu, buvo pakeistas Raudonojo 
Kryžiaus ligoninės profilis ir nutarta čia perkelti Akušerijos ir 
ginekologijos, Akių bei Ausų, nosies ir gerklės klinikas. P. Mažy- 
lis paskiriamas vadovauti ir ligoninei, ir akušerinei ginekologinei 
klinikai [37, 69]. 

1920 m. vasarą, P. Mažyliui vadovaujant, ligoninėje buvo at- 
liktas remontas ir rugpjūčio mėn. akušerijos ir ginekologijos sky- 
riai iš miesto ligoninės buvo perkelti į Raudonojo Kryžiaus ligo- 
ninę. Čia buvo įsteigti 20 lovų akušerijos ir 42 lovų ginekologijos 
skyriai, 12 lovų akių ligų ir 8 lovų ausų, nosies ir gerklės ligų sky- 
riai. Ligoninės stacionaro skyriai ir poliklinika tapo klinikine baze 
Aukštųjų kursų Medicinos skyriaus studijoms. 

Tų pačių metų „Medicinos“ žurnale rašoma, kad suremon- 
tuota Lietuvos Raudonojo Kryžiaus draugijos ligoninė tapo gra- 
žiausia ligonine Kaune. „Daug oro ir erdvės, parketo grindys, 
varpeliai prie kiekvienos lovos, atskiri vienam ligoniui kamba- 
riai, septiški ligoniai visai izoliuoti nuo aseptiškų, prietaisai 
elektroterapijai — žodžiu sakant, visai eiropiškai. Labai gražiai 
įrengta pamokų salė, su suolais, paveikslais, modeliais, joje tel- 
pa apie 50-60 klausytojų... Daugiausia pasidarbavo ligoninei 
įrengti dr. Pr. Mažylis “ [42]. 

1920 m. rugsėjo 1 d. Lietuvos Raudonojo Kryžiaus ligoninėje 
iškilmingai prasidėjo Aukštųjų kursų Medicinos skyriaus klausy- 
tojų studijos. 

Raudonojo Kryžiaus ligoninė, kaip pasakodavo pats P. Mažy- 
lis, buvo jo mylimiausias kūdikis. Negailėdamas jėgų ir kantrybės 
jis rūpinosi visais ligoninės reikalais. Jo pastangomis virš pagrindi- 
nio ligoninės korpuso pristatytas trečias aukštas, kuriame atidarytas 
60-ties lovų gimdymo skyrius ir moderni gimdykla, o antrame 
aukšte įsikūrė ginekologinis skyrius. Virš ūkinio pastato kieme pri- 
statytas antras ir trečias aukštai, kur įrengti tarnautojų bendrabučiai. 

1923 m. gruodžio mėn. 6 d. įvyko iškilmingas trečiojo klinikos 
aukšto atidarymas. Dalyvavo Lietuvos Respublikos Prezidentas 
A. Stulginskis, Seimo ir Ministrų kabineto bei visuomenės atsto- 
vai. Patalpas pašventino vyskupas P. Karevičius. Čia buvo įrengta 
dešimt palatų 33 gimdyvėms, 2 gimdyklos, 2 naujagimių kamba- 
riai ir gydytojų kabinetas. Pirmame aukšte veikė izoliacijos sky- 
rius, skirtas karščiuojančioms ir pūliuojančioms ligonėms. 

1929 m. pastatytas atskiras pastatas auditorijai, ambulatori- 
jai ir puikiai įrengtam operacinių blokui. Visi trys senojo korpuso 
aukštai buvo iš pagrindų suremontuoti, pertvarkytas vandentiekis 
ir kanalizacija, elektros tinklas, įvesta šviesos signalizacija. 

P. Mažylis pats sudarinėjo ligoninės pertvarkymo, tobulinimo 
ir plėtimo projektus. Išlikęs jo susirašinėjimas su firma Vokietijoje, 
gaminusia operacinei langus, rodo, kaip jis gilinosi į visus ūkinius 
klausimus. 

Iš pradžių akušerijos ir ginekologijos skyriuose buvo 62 Io- 
vos. Vėliau, iškėlus Akių ligų ir Ausų nosies gerklės ligų klinikas 
į 1930 m. pastatytus naujus rūmus, Akušerijos ir ginekologijos ka- 
tedros klinikinė bazė padidėjo iki 130 lovų ir buvo pavadinta Vy- 
tauto Didžiojo universiteto Moterų klinika. 1935 m. lovų skaičius 
jau siekė 150. 

Klinikoje veikė ir laboratorija, kurioje dirbo gydytoja E. Bliū- 
džiūtė, P. Mažylio žmonos sesuo. Amžininkų teigimu laboratori- 
nius tyrimus darydavo patys palatų gydytojai, E. Bliūdžiūtė at- 


likdavo tik sudėtingesnius bei histologinius tyrimus. Neaiškiais 
atvejais ji konsultuodavosi su prof. E. Vinteleriu. 

1931 m. spalio 17 d. Raudonojo Kryžiaus ligoninės patalpose 
buvo atidarytas Moterų sveikatos centras, kuriame kasdien vieną 
valandą gimdymo skyriaus gydytojai Bronislava Simonanienė ir 
Bronius Stukas nemokamai konsultuodavo pagimdžiusias moteris 
ir jų kūdikius, o akušerė Anelė Pempikaitė kiekvieną ligoninėje 
pagimdžiusią moterį lankė namuose, teikė patarimus ir pagalbą. 
Esant reikalui, neturtingas moteris sušelpdavo vystyklais ar pini- 
gais. Tam buvo renkamos aukos iš pasiturinčių žmonių. Centras 
rūpinosi ir vienišomis motinomis bei jų kūdikiais, stengėsi apgy- 
vendinti juos Motinos ir vaiko globos namuose. 

Prie ligoninės veikė ir poliklinika, kurioje buvo ginekologinis 
kabinetas, kur priiminėdavo ligones ir P. Mažylis. Buvo žinoma, 
kad čia neturtingas moteris jis priiminėdavo nemokamai, 0 savo 
privačiame kabinete iš turtingųjų imdavo brangiai [43, 62-76]. 


Lietuvos Raudonojo Kryžiaus ligoninės vasaros skyrius Birštone. 
1932 m. Pirmas iš kairės gyd. V. Baronas, dešinėje viršuje prof. 
P. Mažylis. 

P. Mažylio iniciatyva 1932 m. vasarą Birštone buvo įsteigtas 
Raudonojo Kryžiaus ligoninės vasaros skyrius ginekologinėms li- 
gonėms gydyti. Šio skyriaus tikslas buvo moksliškai ištirti Birš- 
tono kurorto gydomąsias priemones, supažindinti personalą su 
ginekologine balneologija, kurorto gydymą padaryti prieinamą ne 
tik pasiturinčioms moterims, todėl buvo nustatytas palyginti nedi- 
delis mokestis — 12 Lt per dieną su išlaikymu ir gydymu voniomis, 
kompresais ir kt. Skyriaus žinioje buvo „Pakalnės“ vila ir kuror- 
to fizioterapijos pastatas su specialiais įrengimais bei laboratorija. 
Vasaros skyriaus vedėjas buvo dr. V. Baronas, gailestingoji sesuo 
I. Janulevičiūtė [37, 179]. 


Rūpinimasis personalu 


Ligoninės vadovas P. Mažylis buvo ne tik puikus organizato- 
rius, bet ir aukščiausio lygio specialistas ir mokytojas savo jaunes- 
niems kolegoms. 

Bliūdžiūtė, Juozas Ciplijauskas, Motiejus Baktys. 

Aldona Šliūpaitė (1890-1980), žinomo visuomenės veikė- 
jo aušrininko Jono Šliūpo duktė, baigusi mokslus ir dirbusi JAV, 
1917 m. per Japoniją ir Sibirą atvyko į Lietuvą ir 1919 m. pradėjo 
dirbti Kaune Raudonojo Kryžiaus ligoninėje, padėjo P. Mažyliui 
organizuoti Moterų ligų skyrių, nuo 1923 m. dirbo Akušerijos ir 
ginekologijos katedros jaunesniąja asistente. 

Emilija Bliūdžiūtė (1890-1974), baigusi Maskvos mote- 
rų medicinos institutą, dalyvavusi Pirmąjame pasauliniame 
kare, dirbo Kauno Raudonojo Kryžiaus ligoninėje nuo 1920 m., 
1923 m. buvo paskirta pirmąja katedros jaunesniąja, o 1923 m. — 
vyresniąja asistente. 

Juozas Ciplijauskas (1887-1943), baigęs Varšuvos universite- 
to Medicinos fakultetą, nuo 1923 m. dirbo Akušerijos ginekologi- 
jos katedros vyresniuoju asistentu, vėliau docentu. 


Motiejus Baktys (1896-1966), baigęs Charkovo medicinos fa- 
kultetą, dirbo katedroje 1924 — 1926 m. asistentu [43, 49-53]. 

Vėliau pradėjo dirbti jau Lietuvos universiteto Medici- 
nos fakulteto absolventai — Matilda Zubrienė, Juozas Mačys, 
(1937-1942 m. vadovavęs rentgeno kabinetui), Vytautas Baronas 
(1944-1946 ir 1948-1968 m. Vilniaus universiteto Akušerijos ir 
ginekologojos katedros vedėjas), vėliau — Jonas Mikužis, Jonas 
Neniškis (sovietiniais laikais ilgametis Lietuvos vyr. akušeris gi- 
nekologas), Jonas Stankaitis (1942-1944 m. vadovavęs Vilniaus 
universiteto akušerijos ir ginekologijos katedrai) ir kt. Be to, Rau- 
donojo Kryžiaus ligoninėje dirbo ir ligoninės valdybos samdomi 
gydytojai, vadinamieji ordinatoriai, kurie kartu su katedros asisten- 
tais sudarė bendrą klinikos personalą. Ordinatoriais dirbo Vladas 
Dalinda, Vacius Labokas, Magdalena Lapšienė, Leonija Mošins- 
kienė, Zigmas Sabataitis, Bronislava Simonanienė ir kt. Univer- 
siteto darbuotojai gydė Raudonojo Kryžiaus ligoninės ligonius, o 
ligoninės gydytojai padėjo dirbti pedagoginį darbą [43, 55-60]. 


VDU Akušerijos ir ginekologijos katedros ir klinikos kolektyvas. 1933 m. 
Sėdi (iš kairės): gyd. M. Lapšienė, gyd. E. Bliūdžiūtė, prof. P. Mažylis, 
doc. J. Ciplijauskas, gyd. M. Zubrienė, gyd. B. Simonanienė, gyd. J. Meš- 
kauskienė. Stovi viduryje gyd. V. Baronas, dešinėje gyd. B. Stukas. 

Iš amžininkų prisiminimų žinome, kad P. Mažylis labai rūpes- 
tingai parinkdavo darbuotojus — ne tik gydytojus, bet ir med. sese- 
ris bei akušeres. Kai kurios med. seserys ir virėja atvyko kartu su 
juo iš Panevėžio. Kartu atvyko ir med. sesuo Antanina Mažylytė, 
tikra P.Mažylio sesuo, kuri jam daug padėjo organizaciniu laiko- 
tarpiu, bet iš jos ir daug buvo reikalaujama. Visas ligoninės perso- 
nalas buvo labai pastovus, mažai keisdavosi, tik ligoninei plečian- 
tis dirbančiųjų daugėjo. 

P. Mažylis labai rūpinosi visais ligoninės darbuotojais. Prie li- 
goninės pastatytame bendrabutyje buvo sudarytos labai geros są- 
lygos ten gyvenusioms akušerėms ir kai kuriems gydytojams. Už 
butą ir maistą jie mokėdavo nedaug, viskas buvo taip sutvarkyta, 
kad kuo daugiau laiko liktų pacientėms. 

Pats P. Mažylis taip pat gyveno bute prie ligoninės, nes, jo 
nuomone, atsakingas šefas būtinai turi gyventi prie didelės ligoni- 
nės, kur būna daug sunkių ligonių ir skubių operacijų. Pasakojama, 
kad, kol nebuvo prityrusių padėjėjų, P. Mažylį kartais žadindavo 
kelis kartus per naktį. Kartą pas jį nakvojęs A. Purėnas pasakojo, 
kad per naktį ligoninės bendradarbiai beldėsi į P. Mažylio kambarį 
net keturis kartus. 

Vadovauti tokiai didelei ligoninei ir klinikai reikėjo ypatingai 
daug ištvermės ir sumanumo, bet P. Mažylis visur suspėdavo, pats 

P. Mažylio duktė akademikė L. Mažylytė-Rasteikienė pasa- 
kojo, kad pradėjęs dirbti Kaune, jis svajojo įkurti savo privačią 
ligoninę. Ligoninei įkurti pirmiausiai reikėjo pinigų, bet bankai 
kreditus duodavo tik namų statybai, o ne ligoninėms. Taip paėmus 
kreditą, iškilo didelis namas Kęstučio ir Daukanto gatvių kampe, o 
vėliau ir ligoninė V. Putvinskio gatvėje. 

Amžininkai prisimena, kad P. Mažylis visą laiką būdavo užim- 
tas. Ligoniai, operacijos, komplikuoti gimdymai, naujo korpuso 
statybos priežiūra, ruošimasis paskaitoms — mažai likdavo laiko 
straipsniams rašyti, bet medicininę literatūrą jis nuolat sekė, žinojo 
visas naujienas. 


Lietuvos Raudonojo Kryžiaus ligoninės personalas. 1933 m. 


Lietuvos Raudonojo Kryžiaus ligoninės darbuotojų gegužinė. Apie 
1930 m. Dešinėje stovi ligoninės įsteigėjas gyd. Rokas Šliūpas. 

Šeimai jis buvo labai geras, labai mylėjo vaikus. Jei dienos 
metu ko nors grįždavo į butą, tai nors bėgte, pravėręs vaikų kam- 
bario duris, pažiūrėdavo ką veikia vaikai. 

Pasakojama, kad jis labai mėgęs meną, ypač operą, kai dai- 
nuodavo Kipras Petrauskas. Kartą, kai jį skubiai iškvietė iš „Eu- 
genijaus Oniegino“, džiaugėsi, kad bent Lenskio arija jau buvo 
sudainuota... 

Jis turėjęs mažą lagaminėlį, kurį kur nors toliau išvykdamas 
visuomet vežiodavosi. Jame buvo viskas, kas reikalinga gimdymo 
priėmimui: spiritinė lemputė, žirklės, pirštinės ir kt. Jis sakydavo, 
kad negali žinoti, kur to gali prireikti. Ir prireikdavo — kartą nu- 
vykus į tėviškę Šilaikiškyje, kartą plaukiant garlaiviu su žmona iš 
Jurbarko į Kauną... 

Amžininkų žodžiais, greit visoje šalyje pasklidus gandui apie 
puikią ligoninę, jos vedėją ir jo padėjėjus, atsirado ir pavydo bei 
šmeižto, bet P. Mažylis į tai nekreipdavo dėmesio, eidavo aukštai 
iškėlęs galvą... [45]. 


Klinikinis darbas. Naujovių ieškojimas 


Geriausiai Raudonojo Kryžiaus ligoninės ligonių ir gimdy- 
vių kontingentą bei klinikinį darbą atspindėjo 1924 m. „Medici- 
nos“ žurnale paskelbta 26 puslapių P. Mažylio ataskaita „Lietu- 
vos Raudonojo Kryžiaus ligoninės akušerinio skyriaus veikimo 
1920-1923 m. apžvalga“. Ataskaitoje smulkiai išnagrinėti visi 
gimdymai bei abortai, komplikacijos, operacijos ir jų indikacijos, 
moterų ir naujagimių žuvimo atvejai. Greta rezultatų aprašyta ir 
tvarka gimdymo skyriuje, nėščiosios paruošimas gimdymui, jos 
ištyrimas, gimdymo nuskausminimas, pogimdyminio laikotarpio 
priežiūra bei indikacijos operacijoms. Aptariant mirčių atvejus bei 
komplkacijas, lyginama su kitų Europos šalių klinikų statistika. 
Įdomu tai, kad šioje ataskaitoje paliečiami net sepsio profilakti- 
kos klausimai (juk penicilino dar nebuvo, o sepsis buvo pagrindinė 

pagimdžiusiųjų mirties priežastis). Nurodyta, kad didžiausią rūpestį 
kėlė moterys pagimdžiusios namuose, ypač tos, kurios patekdavo 
į ligoninę jau bobučių iškankintos. Dėl to buvo svarstoma, kaip 
padėti gimdančioms namuose [3]. 

Ši apžvalga to meto gydytojams buvo labai vertingas praktinių 
žinių šaltinis, iš kurio jie galėjo mokytis. 

Naujos patirties paieškos. Laikui bėgant gimdymų ir gineko- 
loginių operacijų klinikoje daugėjo. Klinikos struktūra, mokymo 
ir gydymo metodai neatsiliko nuo geriausių Vakarų Europos klini- 
kų. Tai buvo pagrindinė gimdymo įstaiga Lietuvoje, kur moterims 
buvo teikiama kvalifikuota pagalba pasirenkanti mažiausiai pavo- 
jingą motinai ir kūdikiui būdą, vadovaujantis P. Mažylio iškeltų 


Prof. P. Mažylis operuoja 


tikslu — sveika moteris, gyvas kūdikis. Konservatyvus ir operacinis 
gydymas klinikoje taip pat buvo gerai organizuotas. Vakarų Euro- 
pos pavyzdžiu buvo atliekama daug vaginalinių ir uroginekologi- 
nių operacijų, įvesta daug naujovių. Aišku, viskam vadovavo P. Ma- 
žylis, tuomet jau docentas. Sudėtingiausias operacijas atlikdavo 

pats P. Mažylis, jis buvo puikus operatorius. Gyd. E. Bliūdžiūtė 
savo prisiminimuose pasakojo, kad P. Mažylis vienas pirmųjų Lie- 
tuvoje pradėjo daryti cezario pjūvio operacijas ir pirmas pradėjo 
naudoti ne korporalinį, o cervikalinį pjūvį gimdoje, nes po jo būna 
mažiau komplikacijų [46]. 

Nejučia kyla klausimas — iš kur tos žinios, naujos operacijos, 
nauji gydymo būdai? Ar užteko to, ką jis pamatė ir išmoko Kro- 
kuvoje šv. Lozoriaus ligoninėje? Atsakymą randame jo mažoje 
užrašų knygelėje. Paaiškėja, kad žinių troškimas, noras tobulėti 
pačiam, kad galėtų ir kitus mokyti, P. Mažyliui subrandino min- 
tų — pasisemti naujausių mokslo ir praktikos pasiekimų iš pirmųjų 
šaltinių. Tam padėjo ir puikus užsienio kalbų žinojimas. 

Ir štai, 1925 m. gegužės mėn., apsirūpinęs vizomis ir užsienio 
valiuta, doc. P. Mažylis išvyksta semtis patirties į Vakarų Europą. 
Mažoje užrašų knygelėje atsispindi visa tris savaites trukusi jo ke- 
lionė. Sužymėta daugybė žymių to laiko ginekologų pavardžių, su 
kuriais jis susipažino ir bendravo, jo aplankytos klinikos, matytos 
operacijos ir įvairūs kiti dalykai, kurie atkreipė jo dėmesį, tarp jų 
ir gydymas radžiu. Jis lankėsi Budapešto, Debreceno, Vienos, Pra- 
hos ir Berlyno klinikose. Budapešte garsioje prof. Toth klinikoje 
specialiai domėjosi vaginalinėmis operacijomis. Vienoje susipaži- 
no su prof. Peham, kuris tuo metu buvo Vokietijos akušerių gine- 
kologų draugijos prezidentas, lankėsi jo klinikoje. Taip pat Vienoje 
jis susitiko savo seną draugą V. Kuzmą, kuris gavęs stipendiją ten 
tobulinosi, dalyvavo konferencijose, lankėsi įvairių firmų ir meno 
parodose, operoje. Berlyne jis susitiko konsulate dirbus; Juozą 
Urbšį, kuris kažkada jam išgelbėjo gyvybę. 

Stebina jo interesų platumas, domėjimasis viskuo, kas galėjo 
būti naudinga grįžus į Lietuvą. Kaip matyti iš jo užrašų, jis domėjo- 
si ne tik operacijomis, bet ir klinikų darbo organizacija, operacinių 
ir gimdyklų įrengimu, studentų bei akušerių mokymu, naujomis 
knygomis, užmezgė ryšius su įvairiomis firmomis, tiekiančiomis 
medicininę aparatūrą ir instrumentus. Daug dėmesio skyrė net vir- 
tuvių, skalbyklų, indų plovyklų įrengimams [21]. 


Kraujo perpylimo pradžia. P. Mažylis buvo vienas iš krau- 
jo perpylimo pradininkų Lietuvoje. Gydytojos E. Bliūdžiūtės tei- 
gimu, apie 1922-1923 metus P. Mažylio iniciatyva komplikuotų 
gimdymų metu nukraujavusioms moterims Raudonojo Kryžiaus 
ligoninėje pradėti daryti tiesioginiai kraujo perpylimai. 

Iš gyd.E. Bliūdžiūtės prisiminimų: „Iš pradžių buvo kraujas 
perpilamas vadinamu gintariniu aparatu. Paimdavo iš donoro ve- 
nos kraują į gintarinį indą, maždaug 300 g. ir tuoj pat tas kraujas 
buvo supilamas ligoniui. Žinoma, donoras buvo atitinkamai pa- 
ruoštas ir nustatoma kraujo grupė. Vėliau nupirkti užsienio ga- 
mintojų aparatai „Beko“ ir „Cango“. Šiais aparatais būdavo per- 
pilamas kraujas mažais kiekiais po 20 g. Tai buvo nepatogu, todėl 
greitu laiku pradėta vartoti konservuotą kraują [20]. 

Pirmieji kraujo perpylimo žingsniai ne visuomet būdavo tei- 
singai suprantami. Spaudoje pasirodydavo sensacingų straipsnių 
apie „prievarta imamą kraują“, „perpjautą ranką“ ir t. t. 1934 m. 
V. Kuzmos ir P. Mažylio pastangomis Kaune prie Raudonojo Kry- 
žiaus ligoninės buvo įsteigtas Kraujo perpylimo institutas. Insti- 
tuto komitetą sudarė prof. V. Kuzma, prof. K. Buinevičius ir prof. 
P. Mažylis. Institutas turėjo donorų sąrašus su jų adresais, kad esant 
reikalui būtų galima rasti donorą. Kiek vėliau, 1938 m., kai krau- 
juojančiai ligonei operacijos metu buvo perpiltas kraujas, o vėliau 
paaiškėjo, kad donorė serga sifiliu, kraują perpylusiai gydytojai ir 
akušerei buvo iškelta byla. Teismo metu prof. P. Mažylis, išėjęs 
prieš teisėjus, pasakė: „Gerbiami tamstos, kada gaisrininkai skuba 
gesinti gaisrą ir pakeliui iškulia langą, niekas jų už tai neteisia. 
Kai mes gelbėdami moterį padarėme klaidą (tiksliau, mus apgavo, 
donorė nepasisakė esanti užkrėsta venerine liga), mus tampo po 
teismus, sodina į kaltinamųjų suolą.“ Šio teismo procese dalyvavęs 
gydytojas vėliau rašė, kad P. Mažylis kalbėjo ne kaip liudytojas, o 
kaip kaltintojas visiškai nutilusioje salėje [29, 80-82]. Nukentėju- 
sios moters ir jos vyro civilinis ieškinys 25 000 litų buvo atmestas, 
gydytoja buvo nubausta lygtinai [48]. 


Spindulinio gydymo pradžia. Didelė naujovė buvo tai, kad 
piktybiniai augliai moterų klinikoje buvo gydomi ne tik operaciniu 
būdu, bet ir spinduline terapija. 1923 m. P. Mažylio dėka klinikai 
įsigijus nenaują „Reiniger-Gerbert-Schall“ firmos „Simmetrie“ 
aparatą, gydytojas J. Ciplijauskas buvo paskirtas rentgeno kabi- 
neto vedėju ir Raudonojo Kryžiaus ligoninėje pradėta rentgeno te- 
rapija. Aparato našumas buvo nedidelis — norint gauti reikalingą 
dozę, kartais tekdavo švitinti ligonį 1,5 valandos. 

Didžiąją besilankančių rentgeno kabinete dalį sudarė gimdos 
kaklelio bei kūno vėžiu, miomomis, kiaušidžių vėžiu sergančios 
klinikos ligonės. Buvo gydomi ligoniai ir iš kitų skyrių, poliklini- 
kos bei pavieniai privačių gydytojų siųsti tiek vyrai, tiek moterys, 
sergantys įvairių lokalizacijų piktybiniais augliais, be to, ir pavie- 
niai ligoniai sergantys struma, egzema, furunkulioze [49]. 

1928 m. pradžioje Lietuvos Raudonojo Kryžiaus draugijos lė- 
šomis ligoninei buvo nupirkta 50 mg radžio, ligoniai pradėti gydyti 
radžio spinduliais [50]. Amžininkai prisimena, kad šį radžio kiekį, 
kuris užėmė labai mažai vietos, J. Ciplijauskas iš Vokietijos parsi- 
vežė kišenėje, nedeklaravęs ir nemokėjęs muito. 

1930 m. rentgeno kabinetui buvo skirti 3 kambariai, kabinetas 
aprūpintas moderniais aparatais, skirtais diagnostikai ir terapijai. 
Kabinete universiteto lėšomis buvo kaupiama mokslinė rentgeno- 
logijos ir radiologijos literatūra. 

J. Ciplijauskui 1933 m. išvykus, jo darbą rentgeno kabinete 
perėmė klinikos asistentas Juozas Mačys. 

1933-1935 m. Raudonojo Kryžiaus ligoninės ataskaitoje 
P. Mažylis rašė, kad nesant kitos gydymo įstaigos Lietuvoje, kur 
būtų taikoma spindulinė terapija, Kauno Raudonojo Kryžiaus ligo- 
ninė nespėja aptarnauti iš visos respublikos atvykstančių ligonių. 
Žmonėms tenka laukti ištisas savaites, todėl jis ragino Lietuvos 
Raudonojo Kryžiaus valdybą įsigyti daugiau radžio ir išplėsti šio 
kabineto veiklą [51, 25]. 

Darbas universitete 


1922 m. vasario 16 d. įkūrus Lietuvos universitetą (1930 m. 
universitetui buvo suteiktas Vytauto Didžiojo vardas), P. Mažylis, 
iki to laiko dėstęs akušeriją ir ginekologiją Aukštuosiuose kursuo- 
se, pakviečiamas dalyvauti konkurse Akušerijos ir ginekologijos 
katedros vedėjo vietai užimti. 1922 m. rugsėjo 18 d. senato posė- 
dyje pristatoma jo kandidatūra. Senato posėdžio protokole rašo- 
ma, kad į Akušerijos ir ginekologijos katedros vedėjo vietą yra du 
kandidatai: Pranas Mažylis ir Oskaras Schaefferis. Referentas prof 
J. Žilinskas, nušvietęs svarbiausius P. Mažylio biografijos bruožus, 
jo mokslinę bei pedagoginę veiklą, nurodė, kad antrasis kandidatas 
dr. O. Schaefferis nėra įteikęs nei gyvenimo aprašymo, nei for- 
malaus pareiškimo, tėra tik privataus pobūdžio laiškai, kuriais jis 
„kreipiasi į ministerius kaip ir ieškodamas protekcijos“. Iš tų laiš- 
kų matyti, kad jis yra tarnavęs Bermonto armijoje ir įsigijęs dvarą 
Kuršėnų apylinkėje. Referento nuomone, ,, jam dvaras ir ekonomi- 
niai reikalai daugiau rūpi negu mokslo darbai universitete“, todėl 
siūlo rinkti dr. Praną Mažylį. Slaptu balsavimu 6 balsais P. Mažy- 
liui suteikiamas docento laipsnis, 2 balsai buvo už ekstraordinari- 
nio profesoriaus laipsnį [52]. 

P. Mažyliui apie tai pranešama tokiu raštu: 

1922.IX.19 D-rui Pranui Mažyliui 

Nr. 245 

„Šiuo pranešama, kad Medicinos fakulteto Taryba savo posė- 
dyje IX. 18 yra išrinkusi Tamistą Lietuvos Universiteto Medicinos 
fakulteto docentu ir pavedusi Tamistai Akušerijos ir ginekologijos 
katedrą organizuoti ir valdyti.“ 

Ši diena - 1922 m. rugsėjo 19 d. - Lietuvos universiteto Aku- 
šerijos ir ginekologijos katedros gimimo diena. 

1922 m. spalio 21 d. doc. P. Mažylis Medicinos fakulteto stu- 
dentams skaitė pirmąją paskaitą „Akušerijos mokslo istorija Euro- 
poje ir Lietuvoje“ [51, 23]. 

Akušerijos ir ginekologijos paskaitos, praktikos darbai ir stu- 
dentų budėjimai vyko katedros klinikinėje bazėje — Kauno Raudo- 
nojo Kryžiaus ligoninėje. 1923 m. rugsėjo mėn. tarp universiteto 
ir Lietuvos Raudonojo Kryžiaus draugijos valdybos įsigaliojo su- 
tartis, kurios projektą parengė P. Mažylis. Pagal šią sutartį univer- 
siteto Akušerijos ir ginekologijos katedrai ir klinikai leista mokslo 
ir mokymo tikslais naudotis atitinkamais ligoninės skyriais, audi- 
torija, laboratorija, ligonių tyrimo kabinetais ir operacinėmis bei 
ambulatorijos moterų ligų kabinetu. Sutartyje buvo numatyta ir 10 
nemokamų lovų nepasiturinčioms moterims [53]. 

Akušerija ir ginekologija buvo dėstoma III, IV ir V kursuose. 
Visas paskaitas 3 kartus per savaitę po 2 valandas skaitė P. Mažylis, 
jų metu dažnai būdavo demonstruojami ligoniai. Operacijų techni- 
kos studentai mokėsi naudodamiesi fantomu. Tik 1932 m. J. Cipli- 
jauskas IV kurso studentams pradėjo skaityti rentgenologijos ir ra- 
diologijos taikymo ginekologijoje kursą, vieną valandą per savaitę. 

Reikia paminėti, kad akušerijos ir ginekologijos katedra P. Ma- 
žylio pastangomis turėjo specialią biblioteką: 420 tomų veikalų ir 
įvairių mokslinių žurnalų [54]. 

Baigę universitetą gydytojai akušerijos ir moterų ligų specia- 
lybę įgydavo po trejų metų darbo klinikoje. Tada jie būdavo ski- 
riami apskričių ar kitų ligoninių atitinkamų skyrių ar ambulatorijų 
vedėjais. Per pirmuosius penkerius metus buvo parengti 42 specia- 
listai akušeriai-ginekologai. 

1939 m. „norėdamas padėti medicinos kandidatams greičiau 
ir sėkmingiau laikyti egzaminus ir atlikti įstatymu nustatytą stažą 
VDU klinikose“ prof. P. Mažylis paskyrė dvi grąžintinas stipendi- 
jas po 1200 litų metams. Baigę studijas stipendininkai turėjo grą- 
žinti skolą Medicinos fakultetui skirdami prof. Mažylio stipendijų 
fondui po 10 proc. savo mėnesinių pajamų [55]. 

P. Mažylis turėjo didelį autoritetą universiteto mokslinės ben- 
druomenės tarpe. 1923 m. Medicinos fakulteto taryba jį išrinko į 
Universiteto bibliotekos komisiją. Jis kelis kartus ėjo Medicinos 

VDU Medicinos fakulteto profesoriai. 1930 m. Iš kairės 
sėdi: E. Landau, P. Raudonikis, K. Buinevičius, V. Tumėnienė, 
J. Karuža, J. Bagdonas, V. Lašas; stovi: J. Žilinskas, J. Blažys, 
P. Mažylis, P. Avižonis, A. Jurgeliūnas, E. Vinteleris. 

Korėdamas padėti medicinos kandidatoms greičiau ir sekmingiau laikyti 
egzuminus ir atlikti įstatymu nustatytą stažą V.D.U. klinikose skiriu jiems 
dvi zrąžintinas stipeniijas po 1200 lt. metams iki atšaukimo pradedant nuo 193 
metų sai sio mėnesio Medicinos Pakultato parinktiems kandidatams bus išmokama 
kas mėnuo, išskyrus liepos ir rugpiūčio mėresius,po 120 lit. mano privačios 1i 
goninės roštinėj. Stipendijantai turi nustatytu laiku grąžinti paimtus pinigu: 
V.T.T, Nediciros Takultetui tos pačios stipendijos fondan, 

Šioms stipendijoms skirti ir grąžinti taisykles tikiuosi neatsisakys nu 


statyti stipendijoms skirti korisija, 


Su zukšta prgarba CP Nas LZ 


Prof. P. Mažylio raštas dėl stipendijų skyrimo medicinos kandidatams, 
atliekantiems stažą VDU klinikose. 1939 m. 

fakulteto sekretoriaus pareigas. Be 
to, jis buvo nuolat renkamas į įvai- 
rias komisijas, ypač gydytojų etikos 
klausimais. 1924 m. P. Mažylis buvo 
komisijoje, kuri turėjo išaiškin- 
ti kaltinimus prof. H. Boitui dėl jo 
operuotos ligonės mirties [56]. Tais 
pačiais metais jis vadovavo komisi- 
jai, tyrusiai chirurgo prof. J. Dzirnės 
bylą. Pastarasis buvo kaltinamas 
aplaidžiu ir nerūpestingu elgesiu su 
ligoniais. Komisija priėjo išvados, 
kad „J. Dzirnė ne visada sąžiningai 
ėjo savo pareigas ligonių atžvilgiu“ 
[4]. 1928 m. IV Lietuvos gydytojų 
ketgrome Piišinijus Sataiamiška kai Ualngijo UBU MSdsinus 
kurių gydytojų veiklai, kai ligonis fakulteto humoristinės cha- 
būdavo „peršviečiamas“ papras- rakteristikos. 1930 m. 
čiausia kvarco lempa, o honoraras 

paimamas už peršvietimą rentgenu, P. Mažyliui buvo pavesta va- 
dovauti komisijai, ieškančiai būdų, kaip užkirsti kelią tokiai veik- 
lai [57, 441-443]. 

1930 m. Medicinos fakultete buvo sudaryta komisija , susi- 
dedanti iš prof. K. Buinevičiaus ir prof. A. Hagentorno „P. Mažy- 
lio promocijos [paaukštinimo] reikalu“. Įvertinusi doc. P. Mažylio 
mokslinius darbus Krokuvoje bei paskelbtus Lietuvoje žurnale 
„Medicina“, jo klinikinį darbą ir patyrimą bei 10 metų pedago- 
ginį darbą, komisija siūlo „doc. P. Mažylio Krokuvos universite- 
te 1914 m. įgytąjį medicinos daktaro laipsnį ir jo mokslo darbus 
laikyti tolygiais Lietuvos universiteto Medicinos fakulteto mokslo 
laipsniui“. Tuo remiantis 1930 m. rugpjūčio 22 d. P. Mažyliui buvo 


Prof. P. Mažylio šaržas iš 


suteiktas ekstraordinarinio profesoriaus vardas [58]. 


Dalyvavimas gydytojų organizacijose, 
suvažiavimuose ir konferencijose 


Be darbo universitete, P. Mažylis aktyviai dalyvavo Kauno 
medicinos draugijos posėdžiuose, demonstruodavo ir aptardavo 
ligonius, dalyvaudavo diskusijose. Pavyzdžiui, 1928 m. jis de- 
monstravo ligonę, kuriai buvo sėkmingai atlikęs sudėtingą šlapimo 
pūslės sfinkterio rekonstrukciją. Pacientė po sunkaus gimdymo dėl 
susidariusios šlapimo pūslės-makšties fistulės nesulaikė šlapimo, 
dėl ko praeityje buvo du kartus nesėkmingai operuota [59]. 

Tais pačiais metais, kai E. Bliūdžiūtė demonstravo pilno gim- 
dos plyšimo gimdymo metu atvejį, P. Mažylis atkreipė dėmesį į 
nepakankamą akušerinę pagalbą Lietuvoje ir silpną gydytojų pa- 
rengimą. Ryšium su tuo jis pasiūlė leisti gydytojams verstis prakti- 
ka tik atlikus 3 mėnesių stažą akušerinėje klinikoje [60]. 

1931 m. P. Mažylis draugijos posėdyje demonstravo mergaitę, 
kurios būklė buvo labai sunki dėl besitęsiančios stiprios menora- 
gijos. Mergaitė kelerius metus buvo nesėkmingai gydoma įvairiais 
būdais (atlikta dalinė kiaušidžių rezekcija, vėliau sterilizacija ren- 
genu), bet hemoglobino tebuvo tik 8 Yo. Perpylus 400 ml krau- 
jo, kraujavimas sustojo, būklė pagerėjo, hemoglobinas pakilo iki 
15 Yo. Toliau numatyta transfūzija mažomis dozėmis. P. Mažylis 
pasakė, kad tokių atvejų jo klinikoje būta ir anksčiau ir visuomet 
kraujo transfūzija gelbsti [61]. 

Kai Kauno medicinos draugija įstojo į Lietuvos gydytojų są- 
jungą, P. Mažylis buvo renkamas į revizijos komisiją, o 1933 m. 
išrinktas vicepirmininku. Be to, buvo žurnalo „Medicina“ redakci- 
nės komisijos narys, vienas iš draugijos kovai su vėžio liga steigė- 
jų bei kartu su V. Kuzma kraujo perpylimo Lietuvoje pradininku. 

Labai vertingas buvo docento, o vėliau profesoriaus P. Ma- 
žylio dalyvavimas įvairiuose gydytojų suvažiavimuose ir konfe- 
rencijose, kur jis stengėsi atkreipti dėmesį į svarbias akušerines ir 
ginekologines problemas. 

Aktualus 1r savalaikis buvo prof. P. Mažylio pranešimas „Aku- 
šerinių operacijų indikacijų mūsų laikais pakitėjimai“, kurį jis 
skaitė 1928 m. įvykusiame Ketvirtajame Lietuvos gydytojų kon- 
grese. 1929 m. šis pranešimas buvo paskelbtas žurnale „Medicina“. 
Jame išreiškiamas pagrindinis akušerijos tikslas — sveika moteris ir 
gyvas kūdikis. Pranešime siūloma atsisakyti vaisių smulkinančių 
operacijų gyvam vaisiui, nebevartoti aukštųjų replių, pubotomijos, 
nebepateisinamos tokios operacijos, kai esant siauram dubeniui, 
vaisius profilaktiškai pasukamas ir sužadinamas priešlaikinis gim- 
dymas. Šias operacijas geriau pakeisti cezario pjūvio operacija. 
P. Mažylis sakė, kad nors jis nėra per daug dažnų akušerinių opera- 
cijų šalininkas, bet jeigu operacija daroma, tai turi būti pasirenka- 
ma mažiausiai pavojinga motinai ir kūdikiui. Pranešimo pabaigoje 
pabrėžiama, kad akušerines operacijas galima daryti tik ligoninė- 
je, todėl kiekviena apskrities ligoninė turi turėti gimdymo skyrių. 
Visos moterys, kurioms numatomas sunkus gimdymas, turi būti 
siunčiamos gimdyti į ligoninę [7]. 

Pranešime iškeltos mintys buvo ne tik labai aktualios, bet 
ir labai pažangios. Vis dėlto ne visi gydytojai su jomis sutiko. 
Net po kelerių metų (1935 m.) „Medicinoje“ pasirodė Merkinės 
gydytojo I. Kovarskio straipsnis ,„Akušerinių operacijų indika- 
cijų mūsų laikais pakitimų klausimu“, kuriame jis, remdamasis 
kai kuriais užsienio autoriais, įrodinėjo cezario pjūvio operaci- 
jos pavojų motinai ir kūdikiui. P. Mažylis tame pačiame žurnale 
griežtai atsakė, kad specialiose įstaigose prityrusių akušerijoje 
gydytojų rankose cezario pjūvio operacijos rezultatai būna geri. 
Žinoma, šios operacijos negalima daryti ligonio bute. „„Peržvel- 
ges keletą šimtų ligos istorijų, aš turiu teisę tvirtinti, kad keletas 
šimtų kūdikių šitos operacijos dėka yra gyvųjų tarpe; nepritai- 
kius cezario pjūvio, tų kūdikių dauguma būtų žuvę“, - baigė dis- 
kusiją P. Mažylis [11]. 

Ketvirtajame Lietuvos gydytojų kongrese P. Mažylis skaitė ir 
antrą pranešimą tuo metu labai aktualių klausimu: „Jodo švirkš- 


timų į gimtuvę nėštumui išvengti žalingumas“. Pranešimas taip 
pat sukėlė diskusiją, bet iš principo jam buvo pritarta [6]. 

1937 m. Penktajame Lietuvos gydytojų kongrese, pranešime 
„Bevaikiškumo gydymas“ P. Mažylis palietė ir šeimų nevaisin- 
gumo problemą, nurodydamas ne tik pagrindines nevaisingumo 
priežastis, bet ir bevaikių šeimų tyrimo ir gydymo taktiką, pabrėž- 
damas, kad net 30 Yo jo stebėtų šeimų buvo galima padėti [13]. 

Vis dėlto svarbiausias P. Mažylio rūpestis buvo nėščių ir 
gimdančių moterų būklė Lietuvoje ir gimdymo pagalbos gerini- 
mo klausimai. Tai geriausiai atsispindėjo jo pranešime „Nėščių, 
gimdančių, žindančių motinų apsauga ir globa“, kurį jis skaitė 
1930 m. Pirmojoje Lietuvos motinoms ir vaikams apsaugoti konfe- 
rencijoje, kurią organizavo Lietuvos motinoms ir vaikams globoti 
organizacijų sąjungos valdyba (pirmininkė Jadvyga Tūbelienė). 
Joje dalyvavo 80 organizacijų atstovai, daug svečių, pirmininkavo 
dr. K. Grinius. 

Savo pranešime P. Mažylis pabrėžė, kad laikas susirūpinti mo- 
terų sveikata ir motinystės globa Lietuvoje, kuri iki tol toli gražu 
nepakankama. Moterų sveikata turi būti valstybės nuostatais ypač 
globojama, nes „tik sveikos moterys gali gimdyti sveikus kūdi- 
kius“. Tuo tarpu pagalba gimdančioms dar labai primityvi — net 
90-95 Yo kaimo moterų gimdo tik kaimo bobutei padedant. 

„Ir šiandien Vytauto Didžiojo jubiliejiniais metais galima 
pasakyti, kad Lietuvos žemėje per 600 metų įvyko daug atmainų, 
tik vienas dalykas be atmainos paliko, būtent, ta pati kaip seno- 
vėje gimdančioms bobučių pagalba Lietuvos kaime“, — pabrėžė 
P. Mažylis. 

P. Mažylis tvirtai pasisakė už tai, kad nėščios moterys vardan 
būsimo kūdikio ir jų pačių sveikatos turi turėti ypatingų privilegi- 
jų. Pagimdžiusioms turi būti garantuotas poilsis ir mieste, ir kaime, 
dirbančioms turi būti sudarytos sąlygos kūdikiams maitinti. Ligo- 
nių kasų įstatymai turi apimti ir kaime dirbančias moteris. 

Pranešėjas negailėjo aštrių žodžių ir vyrams. „Žala, kuri gali 
ištikti veršingą karvę bei kumelę, mūsų ūkininkams yra daug su- 
prantamesnė, gyvuliai esti daugiau ir ilgiau saugojami nuo darbo, 
kaip jo nėščia bei pagimdžiusi moteris“. 

Pranešimas baigiamas žodžiais, kurie ir šiandien tinka: „,Nėš- 
čiai moteriai pagarba ir globa, gimdančiai pagalba, pagimdžiu- 
siai ir naujagimiui globa.“ 

P. Mažylis rūpinosi ne tik gimdymo pagalbos klausimais, jam 
rūpėjo ir tokios problemos, kurios aktualios ir šiandieninėje Lie- 
tuvoje. 1937 m. įvykusioje Antrojoje Lietuvos Motinoms ir vai- 
kams apsaugoti konferencijoje pranešime „Lietuvos gyventojų 
prieauglis medicinišku žvilgsniu“ jis atkreipė dėmesį į gimdymų 
mažėjimą Lietuvoje, siūlė daugiau rūpintis šeimomis, šeimoje au- 
ginti ne mažiau trijų vaikų „kad tauta didėtų “. Gausios šeimos turi 
būti privilegijuotos. Valstybė turi palaikyti daugiavaikes šeimas, 
suteikti joms įvairias galimas lengvatas. Kad tauta didėtų — tai ne 
moters, o tautos, visuomenės, valstybės reikalas. Rezoliucijoje jis 
siūlė „įsamoninti motinystės sąvokos supratimą ir paruošti jaunąją 
kartą, suteikiant per mokyklą atitinkamas žinias“. Be to, pasiūlė 
propaguoti nevaisingumo gydymą, steigiant prie sveikatos centrų 
patarimo punktus, o Ligonių kasose teikti nemokamą gydymą. Vi- 
sos šios mintys ir pasiūlymai tinka ir dabar. 

Labai svarbūs buvo jo pasisakymai abortų klausimu. Abor- 
tai tarpukario Lietuvoje buvo uždrausti, už juos buvo baudžiama, 
bet slapta jie buvo daromi. 1926 m. Kauno medicinos draugijos su- 
sirinkime diskusijoje abortų klausimu P. Mažylis kalbėjo: „Reikia, 
kad gydytojų tarpe labiau paplistų biologinės žinios: nuomonė, 
kad foetus pars viscerum est turėtų atpulti“, „Kovą su abortais 
reikia vesti skiepijant jauniems gydytojams mintį, kad gemalas yra 
individas nuo pat apvaisinimo dienos ir kad gydytojai atkalbinėtų 
nuo abortų“, — teigė jis [62]. 

1930 m. Pirmojoje Lietuvos motinoms ir vaikams apsaugoti 
konferencijoje P. Mažylis sakė:,, Abortų skaičius kasmet Lietuvoje 

didėja. Abortų banga kaip koks siaubas eina per kultūringąjį pa- 
saulį“. Apytikriu P. Mažylio apskaičiavimu visoje Lietuvoje pa- 
daroma apie 15 000 abortų per metus, dėl abortų miršta nuo 600 
iki 700 moterų. Abortai labai sužaloja moters sveikatą. „Daro Ia- 
bai didelę klaidą kai kurios moterų organizacijos agituodamos už 
abortų legalizavimą. Negalima legalizuoti tokio veiksmo, kuris 
yra moters sveikatai žalingas. Negalima abortų skaityti nėštumo 
profilaktika. Profilaktiką reikia pradėti žymiai anksčiau, bet ne 
naikinti moters sveikatą ir kūdikio gyvybę“ — kalbėjo suvažiavi- 
me P. Mažylis. Tais pačiais metais žurnale „Rytas“ buvo atspaus- 
dinta ištrauka iš jo paskaitos apie abortus, kur jis nurodė abortų 
priežastis, jų žalą moteriai ir valstybei ir siūlė „atstatyti tą didelę 
neteisybę, kad baudžiama tik viena moteris, o lieka švarus lygus 
kaltininkas vyras“... [63]. 

Įdomu tai, kad visuose savo pranešimuose P. Mažylis pateikda- 
vo daugybę skaičių ir pavyzdžių nagrinėjamu klausimu iš Vakarų 
Europos šalių ir lygindavo su būkle Lietuvoje. Žinių jis sėmėsi iš 
užsienyje leidžiamų specialybės žurnalų, be to, 1931 m. dalyvavo 
Vokietijos akušerių ginekologų kongrese Berlyne, 1937 m. - tarp- 
tautiniame akušerių ginekologų kongrese Amsterdame. 

Reikia pabrėžti, kad visuomet vaizdingi ir įtaigūs prof. P. Ma- 
žylio pranešimai vėliau tapdavo kelrodžiu visos šalies akuše- 
riams-ginekologams. 

1940 m., prisimindamas tuos laikus, P. Mažylis rašė: „Admi- 
nistracija turėtų būti vienose rankose, bet katedros vedėjas tokiais 
atvejais turi labai daug administracinio darbo. 1922 m. tapęs ka- 
tedros vedėju administracinį darbą išlaikiau savo žinioje iki galo, 
dėl to buvo daug sunkumų, bet darbas katedroje vyko ramiai (gal 
tai pakenkė mokslo darbams? “) [64]. 

P. Mažylis buvo ir Rotary klubo narys. Šis klubas buvo įkur- 
tas 1934 m. Kaune, veikė iki sovietinės invazijos. Jo tikslas buvo 
remti ir skatinti tarnavimo visuomenei idealą. Klubo nariai buvo 
iškiliausi to meto žmonės. 


GYVENIMAS KAIP LEGENIDA 


53 


Prof. P. Mažylis (antroje eilėje penktas iš dešinės) Tarptautiniame akuše- 
rių ginekologų kongrese Amsterdame. 1937 m. 

Nepamiršo P. Mažylis ir gimtųjų vietų. 1935 m. kartu su A. Pu- 
rėnu jis dalyvavo komisijoje, kuri buvo susirinkusi Kupiškyje. Jos 
tikslas buvo įsteigti Kupiškyje etnografijos muziejų, bet dėl lėšų 
stokos muziejus buvo įsteigtas tik 1943 m. 

Be to, už savo lėšas jis nupirko biblioteką Skapiškio mokyk- 
lai, aukojo studentus šelpiančiai „Žiburėlio“ draugijai. Ši draugi- 
ja, įsteigta dar 1884 m. Gabrielės Petkevičaitės-Bitės ir Jadvygos 
Juškytės neturtingam mokslo siekiančiam jaunimui šelpti, 1906— 
1940 m. vadovaujama Felicijos Bortkevičienės, padėjo daugeliui 
šviesių Lietuvos žmonių. 

Laikui bėgant P. Mažylio santykiai su naująja Lietuvos Rau- 
donojo Kryžiaus organizacijos vadovybe pablogėjo, ypač kai iš 
Lietuvos Raudonojo Kryžiaus draugijos pirmininko pareigų pasi- 
traukė jo draugas gydytojas R. Šliūpas. Buvo priimtas potvarkis, 
draudžiantis jam pasirinkti personalą bei savo nuožiūra disponuoti 
ligoninės lėšomis. Tuos klausimus sprendė naujai paskirtas ūkve- 
dys, su kuriuo P. Mažylio nuomonės nesutapo [44, 59]. 1935 m. jis 
buvo iškeldintas iš buto prie ligoninės, kuriame išgyveno 14 metų. 
Tada nedelsdamas ij nuosavos si nikin statybą. 

Privati prof. P. Ma- 
žylio ligoninė V. Put- 
vinskio g. pradėjo funk- 
cionuoti 1936 m. gegužės 
3 dieną. Čia apsigyveno 
ir pats P. Mažylis su šei- 
ma. Ligoninės pastatas 
buvo 4 aukštų, skirtas 25 
ligonėms. Pusę antrojo 
aukšto užėmė profeso- 
riaus butas ir jo darbo 
kabinetas. Likusios patalpos buvo skirtos personalui apgyvendinti ir 
ligoninei. Į naująją ligoninę perėjo dirbti ir gydytoja E. Bliūdžiūtė. 
Sovietinei valdžiai 1940 m. suvalstybinus šią ligoninę, E. Bliūdžiūtė 


P. Mažylio ligoninė. Kaunas, V. Putvinskio g. 

buvo paskirta ligoninės, tuo metu pavadintos „Kauno m. II moterų 
ligonine“, vyr. gydytoja. 1989 m. šiems gimdymo namams sutektas 
P. Mažylio vardas [43, 214]. 


P. Mažylio ligoninės darbuotojų Kūčios. 1939 m. 


Raudonojo Kryžiaus ligoninė Akušerijos ir ginekologijos ka- 
tedros klinikine baze buvo iki 1940 m. vasaros, kai katedra ir klini- 
ka persikėlė į naujai pastatytas VDU klinikas Žaliakalnyje. 

Naujųjų klinikų statyba prasidėjo 1937 m. Projektuojant klini- 
kas, aktyviai dalyvavo ir P. Mažylis. Jis mėgino statybos komisijai 
įrodyti, jog Akušerijos ir ginekologijos klinikinė bazė turėtų būti 
atskirame pastate, kad būtų galima išvengti infekcijos plitimo. Ta- 
čiau jo argumentai nebuvo išgirsti. Bet kai 1940 m.vasarą klinikos 
pradėjo funkcionuoti ir Akušerijos ir ginekologijos klinika buvo 
įkurta centrinio pastato ketvirtame ir penktame aukšte, P. Mažylis 
buvo patenkintas naujomis erdviomis patalpomis. 

1940 m. birželio 15 d. Raudonosios armijos tankai užėmė 
Kauną. Prasidėjo pirmoji sovietinė okupacija. Rugpjūčio mėn. 
Vytauto Didžiojo universitetas pavadintas Kauno universitetu, pa- 
keistas rektorius, prorektoriai, dekanai, universiteto autonomija 
panaikinta, įvestas marksizmo-leninizmo kursas, visas universiteto 
personalas turėjo lankyti dialektinio materializmo kursus, o savo 
darbuose liaupsinti komunistų partiją. 

Nors Nepriklausomoje Lietuvoje sveikatos reikalams buvo 
skiriama nemažai dėmesio, gimdymo pagalbos būklė tuo metu dar 
buvo nepavydėtina. Sveikatos departamento duomenimis, 1940 m. 
pradžioje Lietuvoje dar 85 Yo moterų gimdė namuose, o 75 96 gim- 
dyvių kvietėsi bobutes-pribuvėjas [65]. Aišku, kad P. Mažylis ne- 
galėjo likti nuošalyje, jei kalba ėjo apie gimdymo pagalbos gerini- 
mą. Jau rugpjūčio mėn. jis dalyvauja Sveikatos apsaugos ministro 
sušauktame medicinos darbuotojų-aktyvistų pasitarime, kuriame 
svarstomas gimdymo pagalbos pagerinimo klausimas. Kartu su 
viceministru V. Girdzijausku, J. Parnarausku, V. Kvikliu, M. Zub- 
riene, B. Abraičiu ir dar keliais gydytojais P. Mažylis ruošia akuše- 
rinės pagalbos išplėtimo planą [29, 91-92]. 

Be to, jis pradėjo rūpintis ir mokslinio tiriamojo darbo organiza- 
vimu, aktyviai dalyvavo Lietuvos mokslų akademijos organizavimo 
paruošiamuose darbuose, buvo ir vienas iš Motinos ir vaiko apsaugos 
instituto prie Sveikatos apsaugos ministerijos kūrėjų, jo mokslinio 
skyriaus vedėju, tarybos nariu. 1941 m. jis sudarė to instituto moks- 
linio darbo planą, siūlė plėsti mokslinį tiriamąjį darbą ir populiarinti 
sanitarinės žinias bei daug dėmesio skirti profilaktikai [29, 98-99]. 

1940 m. birželio mėn. Akušerijos ir ginekologijos katedrai ir 
klinikai įsikėlus į naująsias patalpas, gruodžio mėn. čia gimė tūks- 
tantasis naujagimis. Ryšium su tuo prof. P. Mažylis pasakė: „Būgš- 
tavimai, kad dėl didelio tolumo klinika bus apytuštė, neišsipildė. 
Mūsų klinikoje per metus galės gimdyti iki 3000 moterų“ [66, 9]. 


Prof. P. Mažylio pasiūlyta motinų ir kūdikių sveikatos punktų išdėstymo 
schema. Rankraštis. 1940 m. 

Tūkstantasis gimdymas naujose klinikose buvo pažymėtas 
moksline gydytojų konferencija. Išnagrinėjus 1000 gimdymų 
1940 m., nustatyta, kad buvo pasiekti geri rezultatai: mirė 2 gim- 
dyvės, į klinikas atvežtos iš periferijos užleistos būklės, negyvas 
gimė 21 naujagimis, mirė 17, tarp jų 11 neišnešiotų, taigi perina- 
talinis mirtingumas sudarė 3,76 Yo — tiems laikams tai buvo ge- 
ras rodiklis. Gerus rezultatus prof. P. Mažylis aiškino nemokamo 
gydymo įvedimu ir naujomis erdviomis patalpomis nėščiosioms, 
gimdyvėms ir naujagimiams, nes čia dar nebuvo patogeninių bak- 
terijų židinių, kurių gausu senose gydymo įstaigose. Geriems re- 
zultatams, prof. Mažylio nuomone, turėjo reikšmės ir tai, kad dalis 
gydytojų gyveno prie ligoninės ir galėdavo, reikalui esant, tuojau 
teikti gimdymo pagalbą [26]. 

Tuo metu sovietinė valdžia pradėjo kovą su „liaudies priešais“. 
1941 m. birželio 14 d. prasidėjo masiniai lietuvių tautos trėmimai į 
Sibirą. Šie trėmimai skaudžiai palietė ir Mažylių šeimą. Du A. Ma- 
žylienės sūnėnai Siručiai — agronomas Jonas ir jaunėlis Juozas, 
VDU studentas, buvo išvežti į lagerius ir ten žuvo. Nepadėjo ir 
jų sesers Petronėlės Sirutytės-Lastienės, žinomo rašytojo Adomo 
Lasto žmonos, pastangos juos išgelbėti [67]. 

Ankstų 1941 m. birželio 22 d. rytą, vokiečiai pradėjo bom- 
barduoti Kauną, prasidėjo Vokietijos ir Sovietų Sąjungos karas. Į 
klinikas pradėta vežti sužeistuosius — civilius ir karius. Jų skaičius 
nuolat didėjo, chirurgai vos spėjo operuoti. Chirurgams į pagal- 
bą atskubėjo ginekologai, susidarė dvi brigados, vienai vadovavo 
V. Kuzma, kitai — P. Mažylis. Naujosios universiteto klinikos buvo 
užimtos vokiečių kariuomenės ir paverstos karo ligonine [68, 35]. 

Karo veiksmai per Lietuvą persirito labai greitai. Sovietinę 
okupaciją pakeitė fašistinė. Akušerijos ir ginekologijos katedrai ir 
klinikai teko keltis į buvusią Žydų ligoninę Senamiestyje. Prof. 
P. Mažylį ištiko skaudus smūgis — jis buvo atleistas iš universiteto 
kartu su J. Kupčinsku, J. Kairiūkščiu, T. Šiurkum ir kitais kairiųjų 
pažiūrų profesoriais ir dėstytojais. P. Mažylio dukters žodžiais, jis 

buvo apkaltintas dar ir tuo, kad globojo lenkus — mat, 1939 m. 
jis priglaudė du lenkų gydytojus, pažįstamus iš Krokuvos laikų, 
kurie buvo atbėgę nuo vokiečių okupacijos iš Lenkijos. Vienas jų 
P. Mažyliui buvo paskolinęs fraką, kai jis ėjo atsiimti Krokuvos 
universiteto baigimo diplomo. 

Į prof. P. Mažylio vietą katedros vedėju buvo paskirtas doc. 
Juozas Ciplijauskas (1890-1943), o šiam staiga birželio 29 d. mi- 
rus, katedrai ir klinikai vadovauti paskirtas vyr. asistentas Jonas 
Mikužis (1904-1990) [43, 135—140]. 

Galima įsivaizduoti, kaip turėjo jaustis toks žmogus, kaip 
P. Mažylis, netekęs savo mėgiamo darbo, kurį tiek metų dirbo, ne- 
gailėdamas jėgų ir energijos...Tačiau P. Mažylis nenuleido rankų. 
Jis toliau dirbo savo ligoninėje ir sode, rūpinosi gimdyvėmis, prii- 
minėjo ligones savo kabinete. 


ž 


Prof. P. Mažylis su ligoninės personalu. 1943 m. Iš kairės pirmoje eilė- 
je trečia med. sesuo Julija Turauskaitė, ketvirta med. sesuo Kazimiera 
Aukštakalnytė. Stovi iš kairės med. sesuo Šurkaitė, prof. P. Mažylis, vyr. 
gydytoja E. Bliūdžiūtė, akušerė Sliesoriūnaitė. 

Nestokojo jis ir humoro 
jausmo. Rašytojas Augus- 
tas Tamaliūnas prisimena: 
„Prof. Mažylis, priėmęs 
mane per patį rusų antlėkį ir - 
Kauno bombardavimą 1943 
metų gegužės 28-ąją, pasak 
mamos, tekštelėjo delnu 
man į dugniuką ir tarė: „Na 
štai, dar vienas Lietuvos 
karys!“ [69]. 

1942 m. P. Mažyjlį ištiko 
dar vienas smūgis — birželio 
10 d. mirė jo senas draugas 
nuo Panevėžio laikų profe- 
sorius Vladas Kuzma. 


Prasidėjusi hitlerinė Prof. P. Mažylis skiepija medelius 
okupacija atnešė ir naujų savo sodintame sode, V. Putvinskio g. 
baisumų. Baisiausias buvo 1944 m. 


masiškas žydų žudymas. 
Kaune žydai buvo suvaryti į getą Vilijampolėje, varomi į darbus ir 
sistemingai naikinami. 

P. Mažylis visą gyvenimą negalėjo taikstytis su neteisybe. 
Jau pirmosiomis karo dienomis prasidėjus žydų persekiojimui ir 
žudymui, jis savo bute slėpė Isaką Judelevičių. P. Mažylio žmo- 
na A. Mažylienė padėjo slapstytis Tamarai Laserson, Emanueliui 
Subockiui. A. Mažylienės pusseserė P. Lastienė atvedė į Mažylių 
šeimą mažą 7 — 8 metų mergytę Lilijaną Levintoff, kuriai parūpino 
dokumentus Aldutės Urbanavičiūtės vardu. Mažylių namo rūsyje 
buvo slapstoma ir daktarės Gurvičienės duktė Bela, o P. Mažylio 
klinikoje buvo slapstomas Kauno gete gimęs kūdikis Grigorijus 
Teperis. Jis, kaip pamestinukas, buvo „rastas“ prie ligoninės durų, 
o iš tikrųjų ten padėtas su A. Mažylienės ir jos sesers E. Bliūdžiūtės 


"Da 


KAS X8 BD Aki ŽŽ PSS AB 
62 AKADEMIKAS PRANAS Mudis 1385-14 


žinia. Jį prižiūrėjo ligoninės medicinos seserys — Julija Turauskaitė, 
Kazimiera Aukštakalnytė ir kitos, kol pasitraukė fronto mūšiai. 
1944 m. rugpjūčio mėn. jis buvo atiduotas giminėms. 

Reikia prisiminti, kad žydų slėpimas nacių okupacijos metais 
buvo sunkus nusikaltimas. Už tą veiklą 1993 m. jau po mirties 
P. Mažylis apdovanotas Žūvančiųjų gelbėjimo kryžium, o 2003 
m. Pranui ir Antaninai Mažyliams suteiktas Pasaulio Tautų tei- 
suolio vardas. Jų garbei Teisuolių alėjoje Jeruzalėje pasodintas 
medis. 

P. Mažylis kiek galėdamas stengėsi padėti ir geto gyventojams. 
Kartą jį pasiekė žinia, kad gete serga moteris, kuriai reikalinga ope- 
racija. Sunkiai gavęs specialų komendanto leidimą, nuvykęs su ope- 
racinės sesele, jis ligonę operavo [67]. 


Prezidentas Valdas Adamkus įteikia Žūvančiųjų gelbėjimo kryžių Mažylių 
šeimai už žydų gelbėjimą nacių okupacijos metais. Medalį priima duktė 
Liuda Mažylytė-Rasteikienė. 1993 m. 

Pasaulio Tautų teisuolių vardo garbės sertifikatas Pranui ir Antaninai 
Mažyliams 


“Ž 
64 AKADEMIK AS PRANAS LH 7 1885-1966 


Nauji iššūkiai Ir darbai 


1944 m. frontui persiritus per Lietuvą, rugpjūčio 1 d. Raudo- 
noji armija įžengė į Kauną ir prasidėjo antroji sovietinė okupaci- 
ja. Artėjant frontui, bijodami komunistų represijų, į Vakarus pasi- 
traukė daug inteligentų ir visuomenės veikėjų, jų tarpe tokie žymūs 
gydytojai, kaip Lietuvos pediatrijos pradininkė prof. V. Tumė- 
nienė, akušeris ginekologas J. Mikužis, pediatras V. Tercijonas ir 
kiti. P. Mažylio sūnus prisiminė, kad tada daug kam atrodė, kad 
mieste likti pavojinga, bet P. Mažylis atsakęs: „Kaip aš paliksiu 
savo ligonius?!“ Ir liko savo bute... [38]. 

Daugelis nespėjusių pasitraukti Nepriklausomos Lietuvos vei- 
kėjų nukentėjo nuo sovietinių represijų. Į antisovietinių elementų 
sąrašus įtrauktas ilgametis Lietuvos Raudonojo Kryžiaus draugi- 
jos pirmininkas Rokas Šliūpas tik užtarus jo senam draugui prof. 
P. Mažyliui, išvengė represijų [37, 20]. 

Buvo ir kitokių pavojų. P. Lastienė, A. Mažylienės duk- 
terėčia, iš pirmųjų okupacijos dienų įsitraukė į rezistencinę veik- 
lą, palaikė ryšius su rezistencinio pogrindžio veikėjais. Jos bute 
buvo pogrindinės spaustuvės įranga. Kai enkavedistai atėjo jos 
suimti, ji atsisveikinant spėjo pašnibždėti, kur ta įranga pas- 
lėpta. A. Mažylienė su kita dukterėčia ją rado ir parnešė namo. 
P. Mažylis iš karto suprato, kad tai šapirografas. Jis sugebėjo jį 
suardyti ir dalimis išslapstyti mieste. Jei jį būtų radę, P. Lastienė 
nebūtų išėjusi iš kalėjimo [67]. 

Prof. P. Mažylis vėl grįžta į universitetą vadovauti katedrai ir 
klinikai. Ir vėl, kaip 1922 m., jis iš naujo su negausiais padėjė- 
jais - J. Neniškiu, E. Tarnausku, L. Ryškum, R. Andriuškevičium, 
K. Viskantu — organizuoja katedros ir klinikos darbą, moko stu- 
dentus. Jis rūpinasi, kad ir stambesniuose rajonuose akušerinę 
ir ginekologinę pagalbą organizuotų patyrę specialistai, jo buvę 
mokiniai: Kapsuke (Marijampolėje) — A. Urbutis, Alytuje — J. Gri- 
cius, Panevėžyje — A. Dalinda, Šiauliuose — P. Vanagas. 1944 m. 

Vilniaus universiteto akušerijos ir ginekologijos katedros vedėju 
paskirtas jo buvęs mokinys ir bendradarbis doc. V. Baronas. 

1947 m. spalio 7 d. prof. P. Mažylio iniciatyva Kaune buvo 
įkurta akušerių ginekologų mokslinė draugija, jis buvo pirmasis 
jos pirmininkas, vėliau išrinktas garbės nariu [70]. 

Akušerijos ir ginekologijos katedra pradžioje dar buvo senojo- 
je Žydų ligoninėje. Akušerijos ir ginekologijos dėstymą teko orga- 
nizuoti sename šaltame Senamiesčio ligoninės pastate. Gyd. Olga 
Intaitė, baigusi Kauno universitetą 1947 m., prisimena, kad prof. 
P. Mažylis kartais paskaitas skaitydavo II moterų ligoninės V. Put- 
vinskio gatvėje (taip tuo metu vadinosi suvalstybinta P. Mažylio 
ligoninė) pusrūsyje [71]. 

Grįžti į Kauno klinikas nebuvo lengva. Vokiečių okupacijos 
metais klinikos buvo paverstos karo ligonine, kurioje sutilpo net iki 
5000 sužeistųjų. Ir pokario metais klinikos dar kurį laiką buvo so- 
vietų kariškių žinioje ir tik 1945 m. pabaigoje perduotos civilinei 
valdžiai smarkiai nuniokotos: išgrobstyta įranga, sugriautos šil- 
dymo ir vėdinimo sistemos, visos patalpos užverstos buitinėmis 
atliekomis ir šiukšlėmis. Tik 1945 m. gruodžio mėn., išvalius pa- 
talpas ir užtikrinus šiokį tokį operacinių ir palatų šildymą kros- 
nimis, Akušerijos ir ginekologijos katedra su savo vadovu prof. 
P. Mažyliu grįžo į savo klinikinę bazę - klinikų centrinį korpusą. 

1946 m. prof. P. Mažylis buvo išrinktas LSSR Mokslų akade- 
mijos tikruoju nariu. 

1947 m. buvo apginta viena pirmųjų pokario metais medi- 
cinos mokslų kandidato disertacijų, kurios vadovas buvo prof. 
P. Mažylis. Tai buvo katedros asistento Jono Neniškio (1911— 
2008) darbas apie kai kurių medikamentų įtaką makšties išskyroms 
[72]. 1949 m. dr. J. Neniškis buvo paskirtas Sveikatos apsaugos 
ministerijos vyr. akušeriu ginekologų ir juo išbuvo iki 1977 m. 

1948 m. sausio 1 d. akad. P, Mažylio pastangomis LSSR Minis- 
trų tarybos nutarimu II moterų ligoninė V. Putvinskio gatvėje buvo 
perduota LSSR Mokslų akademijai ir čia įkurtas LSSR mokslų 

akademijos Eksperimentinio medicinos instituto klinikinis skyrius, 
skirtas šeimų nevaisingumui tirti [73]. Greta akad. P. Mažylio čia 
dirbo gydytojai E. Bliūdžiūtė, J. Žukauskas, R. Speičys ir J.Ma- 
cevičienė. Čia dirbdamas J. Žukauskas vadovaujamas akad. 
P. Mažylio sukaupė medžiagą ir apgynė disertaciją apie nevaisingų 
moterų kiaušintakių funkcijos tyrimą [74]. 


LSSR mokslų akademijos Eksperimentinio medicinos instituto kliniki- 
nio skyriaus darbuotojai. Iš kairės: gy. E. Bliūdžiūtė, akad. P. Mažylis, 
gyd. J. Macevičienė, gyd. J. Zukauskas, gyd. R. Speičys. 1951 m. 


Prof. Mažylio veikla buvo labai įvairiapusė. Jis rūpinosi ne tik 
pedagoginio, mokslinio bei klinikinio darbo gerinimu, bet ir orga- 
nizaciniais klausimais. 

Skyrių specializacija. Iš pradžių klinikoje veikė tik du 
skyriai — akušerinis ir ginekologinis. Palaipsniui klinikinė bazė 
plėtėsi. 1950 m. Akušerinėje ginekologinėje klinikoje jau buvo 
165 lovos. Prof. P. Mažylio nuomone, akušerinių ir ginekologi- 
nių skyrių darbui pagerinti buvo labai svarbu steigti specializuotus 
skyrius. Apskritai, P. Mažylis buvo didelis diferencijuotos medici- 
ninės pagalbos šalininkas. 

1951 m. akad. P. Mažylio pastangomis buvo. įsteigtas pirmasis 
specializuotas akušerinis skyrius, skirtas tuberkulioze sergančioms 
moterims, kuriame pradžioje buvo 10, vėliau 20 lovų. Į jį buvo 
priimamos tuberkulioze sergančios nėščiosios iš visos Lietuvos. 
Tokiu būdu tuberkulioze sergančias nėščias moteris ir gimdyvės 
buvo galima izoliuoti ir gydyti, 0 jų naujagimius apsaugoti nuo 
užkrėtimo. Tai buvo labai svarbu, nes tuberkuliozė Lietuvoje tuo 
metu buvo labai išplitusi. 

Kitas didelis akad. P. Mažylio laimėjimas buvo 1961 m. įsteig- 
tas neišnešiotų naujagimių skyrius. Šiame skyriuje buvo galima 
skirti daugiau dėmesio prieš laiką gimusiems naujagimiams, sėk- 
mingai kovoti su jų ligomis ir mirtingumu taikant tiems laikams 
pažangiausias gaivinimo, gydymo ir slaugos priemones. 

Specializacija palietė ir ginekologinį skyrių. Pradžioje ten 
buvo tik atskiros palatos operacinei ir konservatyviai terapijai, 0 
1953 m. suorganizuoti du savarankiški ginekologiniai skyriai po 
45 lovas — operacinės ginekologijos ir konservatyvios terapijos gi- 
nekologinis skyrius. 

Nepamiršta liko ir Moterų konsultacija: įsteigti specializuoti 
kolposkopijos. uroginekologijos ir nevaisingumo kabinetai 
[66, 11- 12]. 

Onkoginekologijos pradžia. Ypatingai dideli akad. P. Mažylio 
nuopelnai Lietuvos onkoginekologijai. Dar 1920 m. jis pirmasis 
pradėjo operuoti moteris, sergančias piktybiniais genitalijų navi- 
kais, 1923 m. jo vadovaujamoje klinikoje, kaip minėta, pradėta 
piktybinių auglių rentgeno terapija, o 1928 m. — gydymas radžio 
spinduliais. Taigi akad. P. Mažylį galima vadinti spindulinės te- 
rapijos pradininku Lietuvoje. Negalima pamiršti, kad jis buvo ir 
vienas iš aktyviausių 1933 m. įsteigtos ,, Kovos su vėžio liga drau- 
gijos“ organizatorių. 

1946 m. P. Mažylio ir E. Tarnausko iniciatyva klinikose, o 
vėliau ir visoje Lietuvoje, pradėtas gimdos kaklelio tyrimas kol- 
poskopu. Tai buvo ankstyvos gimdos kaklelio vėžio diagnostikos 


pradžia. Kartu pradėta naudoti ir onkocitologija, gimdos kakle- 
lio konizacija, radioaktyvus fosforas, įsteigtos pat. histologijos ir 
onkocitologijos laboratorijos [75]. 

Akad. P. Mažyliui vadovaujant buvo užbaigtos ir apgintos dvi 
kandidatinės disertacijos onkoginekologine tema —1957 m. E. Tar- 
nausko [76] ir 1966 m. D. Maksimaitienės [77]. Tačiau P. Mažylis 
nevengė ir kritikos. 1960 m. VII respublikinėje gydytojų akušerių 
ginekologų mokslinėje konferencijoje, kalbėdamas apie akušerinės 
ir ginekologinės pagalbos perspektyvas, jis nurodė, kad onkologinė 
pagalba dar nepakankama. Studentus ir jaunus gydytojus reikia ge- 
riau parengti ginekologijos ir onkologijos specialybėms, „kad ne- 
būtų tokia padėtis, kai onkologai be ginekologijos, o ginekologai 
be onkologijos“. 

Negalima pamiršti ir P. Mažylio nuopelnų kurortologi- 
jai: 1932 m. jo iniciatyva Birštono kurorte įsteigtas Raudonojo 
Kryžiaus ligoninės vasaros skyrius ginekologinėms ligonėms gy- 
dyti buvo ginekologinės kurortologijos pradžia. Profesorius ska- 
tino plačiai naudoti moters genitalijų uždegiminių procesų ir nevai- 
singumo gydymą Lietuvos kurortuose. Šia tema akad. P. Mažyliui 
vadovaujant buvo apgintos dvi disertacijos: 1958 m. kandidatinė 
apie moters lytinių organų uždegimų gydymą Birštono kurorte ir 
1966 m. daktarinė — apie šių ligų gydymą Druskininkų kurorte. Jų 
abiejų autorius buvo prof. Vacys Sadauskas [78, 79]. 

Iš viso P. Mažyliui aktyviai dalyvaujant buvo apginta 10 kan- 
didatinių ir viena daktarinė disertacija. 

Gilindamasis į opiausias to meto akušerijos ir ginekologijos 
problemas, jis parengė gydytojams praktikams nemažai itin svarbių 
pranešimų ir straipsnių. Konferencijose ir suvažiavimuose jis skaitė 
reikšmingus pranešimus, kurie po to būdavo spausdinami ir gydy- 
tojai tikra to žodžio prasme iš jų mokėsi. Penkių kalbų žinojimas 
jam leido susipažinti su aktualiausiomis to meto užsienio akušerijos 
problemomis ir greit sureaguoti. Kaip pavyzdys gali būti jo straips- 
nis „Gimdyvių kraujavimai dėl kraujo krešėjimo sutrikimų“, 

kuriame jis 1957 m. pirmą kartą Sovietų sąjungoje aprašė mirtinos 
komplikacijos, kraujo krešėjimo sutrikimo gimdymo metu priežas- 
tį - emboliją vaisiaus vandenimis ir pasiūlė efektyvesnius gydymo 
būdus [20]. Štai kaip šį atvejį prisiminė jo sūnus J. Mažylis: 

„... Jau būdamas vyresnis nei 70 metų, grįžo kartą baisiai susi- 
jaudinęs: nuo kraujo nekrešėjimo mirusi viena ligonė. Visi patyrę 
katedros ir klinikos darbuotojai dėję didžiules pastangas, bet išgel- 
bėti nepavykę. Kviečiamas valgyti atsisakė. Negalėjo rasti vietos. 
Paskui ilgai skaitė įvairias knygas ir žurnalus, pareikalavo surinkti 
literatūrą apie kraujo krešėjimą, piešė iš knygų sudėtingas sche- 
mas. Kiek aprimęs, paruošė apie tai pranešimą ir perskaitė vienoje 
konferencijoje“ rašė J. Mažylis prisiminimuose apie tėvą [38]. 

Mokslo populiarinimo ir visuomeninė veikla. P. Mažylio 
nuomone, be mokslinio tiriamojo darbo labai svarbu populiarinti 
mokslines bei sanitarines žinias. Nuo pat savo darbo pradžios jis 
tam skyrė daug dėmesio: rašė straipsnius aktualiais klausimais į 
laikraščius ir žurnalus, skaitė paskaitas, aktyviai dalyvavo „Žini- 
jos“ draugijos darbe. Knygelėje ,„Atmink apie vėžio ligą“, 1947 m. 
išleistoje 20 000 egzempliorių tiražu, jis aprašė ne tik genitalijų, 
bet ir kitų organų vėžio ankstyvuosius simptomus ir aiškino, kada 
reikia kreiptis į gydytoją. Jis įvedė terminą „sąmoninga motinystė“ 
ir apie tai rašė populiariame žurnale „Tarybinė moteris“ ir kitur. 

Nemažiau svarbi jam buvo ir visuomeninė veikla. Jis buvo ak- 
tyvus Lietuvos Raudonojo Kryžiaus valdybos narys, o nuo 1944 m. 
vasaros kurį laiką buvo draugijos pirmininku. 

1944 m. rugsėjo 1 d. prof. P. Mažylis paskiriamas Sveikatos 
apsaugos ministerijos Mokslinės tarybos pirmininkų. Čia dirbda- 
mas jis padėjo pagrindus respublikos gydytojų moksliniam darbui. 
Daug dėmesio jis skyrė trims pagrindinėms problemoms: mažinti 
naujagimių mirtingumą, užkirsti kelią nėštumo ir gimdymo pato- 
logijai, ypač gimdyvių kraujavimui, ir reguliuoti šeimų vaisingu- 
mo sutrikimus. Pats aktyviai dalyvavo sprendžiant šias problemas: 
rašė straipsnius, darė pranešimus respublikos akušerių ginekologų 


Lietuvos, Latvijos ir Estijos sveikatos apsaugos ministerijų moks- 
linių tarybų narių pasitarimas Kemeryje (Latvijoje). 1945 m. Pir- 
moje eilėje pirmas iš dešinės akad. V. Girdzijauskas; antroje eilė- 
je trečias iš kairės akad. V. Lašas, ketvirtas akad. P. Mažylis. 


konferencijose, akušerių ginekologų mokslinės draugijos susi- 
rinkimuose, klinikos konferencijose, siūlė temas disertacijoms [80]. 

Akademikas P. Mažylis turėjo didelį autoritetą visuomenė- 
je ir ypač inteligentijoje. Ir sovietmečiu su juo skaitėsi aukščiau- 
si partijos ir vyriausybės vadovai. Valdančioji komunistų partija, 
naudodamasi jo dideliu autoritetu bei jo socialdemokratinėmis 
pažiūromis, pasiūlė jį į LSSR Aukščiausiąją tarybą, nors jis ir ne- 
buvo komunistų partijos narys. 1947 m. P. Mažylis išrenkamas 
Aukščiausiosios tarybos deputatu ir buvo renkamas dar 4 kartus. 
Ilgus metus jis buvo Aukščiausios tarybos sveikatos komisijos pir- 
mininkas. Kalbėdamas Aukščiausiosios tarybos sesijose, jis pri- 
mindavo svarbiausius klausimus, liečiančius įvairius reikšmingus 
sveikatos apsaugos klausimus. Pavyzdžiui, 1957 m. lapkričio 22 d. 

Akad. P. Mažylio 70-mečio minėjimas. 1955 m. Iš kairės: A. Ma- 
žylienė, akad. P. Mažylis, akad. Z. Januškevičius, pirmas iš deši- 
nės akad. V. Girdzijauskas. 


Aukščiausios tarybos VII sesijoje savo kalboje jis ragino gydyto- 
jus aktyviau kovoti su girtavimu ir rūkymu, daugiau dėmesio skirti 
profilaktikai, skaityti daugiau paskaitų higienos ir sanitarijos klau- 
simais. Be to, jis siūlė pagerinti pediatrijos darbą, daugiau dėmesio 
skirti pediatrų rengimui [81]. 

Nuo 1948 m. P. Mažylis net 11 metų buvo Kauno miesto depu- 
tatų tarybos deputatu. 

Jo veikla buvo atitinkamai įvertinta: jam buvo suteiktas LSSR 
nusipelniusio mokslo veikėjo ir nusipelniusio gydytojo vardas, 
sveikatos apsaugos žymūno ženklas, apdovanotas Darbo Raudo- 
nosios vėliavos ir Lenino ordinu, LSSR Aukščiausios tarybos pre- 
zidiumo Garbės raštais, be to, jis buvo Lietuvos ir Latvijos moks- 
linių draugijų garbės narys [80]. 

Nepaisant didelio užimtumo klinikoje ir katedroje bei visuo- 
meninės veiklos P. Mažylis rasdavo laiko ir poilsiui. 


Su žmona Antanina Mažyliene 
Apie 1960 m. 


Druskininkuose. 


73 


Didysis Mokytojas 


P. Mažylio pedagoginis darbas vertas ypatingo dėmesio. 46 
metus (su neilga pertrauka hitlerinės okupacijos metu) jis dėstė 
Kauno aukštojoje medicinos mokykloje. Visais savo darbais, pa- 
mokymais, asmeniniu pavyzdžiu jis buvo Mokytojas iš didžiosios 
raidės. Nuo pat savo darbo pradžios jis mokė ir studentus, ir akuše- 
res, ir gydytojus. Jis buvo puikus oratorius, jo paskaitos visuomet 
buvo įdomios, turiningos ir visuomet jose būdavo kas nors nauja. 
Paskaitoms jis ruošdavosi labai kruopščiai, nuolat papildydavo 
jas naujausiais literatūros duomenimis ir medicinos pasiekimais. 
Studentai jo paskaitas mėgo dėl jų aiškumo ir logiško esmės iš- 
dėstymo. Paskaitą jis pradėdavo kreipiniu „Gerbiami tamstos“ ir 
tęsdavo net nepažiūrėjęs į savo atsineštą nedidelį popieriaus lapelį 
[82]. Paskaitos visuomet būdavo gausiai iliustruotos paveikslais, 
muliažais ir kitomis vaizdinėmis priemonėmis, neretai demons- 
truodavo ir ligones. Paskaitose jis vaizdžiai aptardavo naujausias 
medicinos teorijas, galimybę jas įgyvendinti,ypač pabrėždavo pro- 
filaktikos vaidmenį organizuojant nėščiųjų ir gimdyvių sveikatos 
apsaugą. Jis mėgdavo kartoti Hipokrato posakį: „Mokinys ne in- 
das, kurį reikia pripildyti,o deglas, kurį reikia uždegti“. Vaizdingi 
jo palyginimai ilgam įsimindavo studentams. „Pagimdyti vaiką — 
tai užbėgti į 3 km aukščio kalną“ — sakė jis [29, 146-156]. 

Akad. Z. Januškevičius, išvardindamas dėstytojus, kurių 
paskaitas jis labiausiai įsiminė, pirmoje vietoje paminėjo P. Mažylį 
[83, 16]. 

Akad. Jurgis Brėdikis iki šiol prisimena prof. P. Mažylio 
paskaitas. „Įdomiai paskaitas skaitė profesorius Pranas Mažylis, 
laikomas Lietuvos akušerijos ir ginekologijos tėvu. Išvaizdus, 
tikrai profesoriškas. Jo kalba buvo tarmiška — aukštaitiška, gausi 
retokai naudojamų žodžių, tokių kaip „padėkim“ (vietoj „pavyz- 
džiui“), „moters spėkos“ (vietoj „moters jėgos“) ir kt. Gal dėl to 
gerai įsiminiau jo paskaitas.“ 

Įstrigo atmintyje du aspektai. Vienas — pažiūrų tvirtumas. 
Tuomet iš dėstytojų reikalauta skaityti paskaitas „aukštu ideolo- 
giniu lygiu“, tai reiškė — bet kurią discipliną susieti su naujausiais 
komunistų partijos nutarimais, cituoti Leniną ar Staliną, pabrėžti 
sovietų mokslo pranašumus ir kritikuoti Vakarų mokslininkus ir 
t. t. Kartą profesorius pasišaipė iš tik ką išleisto naujo sovietinio 
akušerijos ir ginekologijos vadovėlio, kai kuriuos postulatus pa- 
vadino paistalais. Nebūtų jis profesorius Pranas Mažylis, daug 
jam būtų kainavę!“ [84, 48]. 

1940 m., siekdamas, kad studentai pamėgtų mokslinį darbą, 
P. Mažylis įkūrė Studentų mokslinės draugijos akušerijos ir gineko- 
logijos būrelį, kuris gyvavo trumpai ir buvo atkurtas 1945 m. [85]. 

P. Mažylis labai mėgo istoriją, buvo puikus jos žinovas, 
dažnai pasakodavos apie žymiausius akušerius ginekologus. Jo 
paskaitos buvo medicininės etikos ir deontologijos pavyzdys. 
Reikia pabrėžti, kad visas akušerijos ir ginekologijos paskaitas 
studentams skaitydavo tik pats P. Mažylis. Egzaminuodavo visus 
studentus irgi tik jis pats. Štai kaip egzaminą pas prof. P. Mažylį 
prisimena pediatrė doc. N. Šimkienė: „Už balta staltiese uždeng- 
to stalo sėdi profesorius, iš šonų docentai ir asistentai. Studentui 
leidžiama pasakoti. Jei jo žinios silpnos, pasigirsta profesoriaus 
balsas: „Kieno tas studentas, kuris nieko nežino?“ Tada pašoka 
vienas iš dėstytojų ir bando pasiaiškinti... Pažymys būdavo ati- 
tinkantis žinias...“ [86]. 

Egzaminų metu P. Mažylis ypatingą dėmesį skirdavo studento 
klinikinei orientacijai, diagnozės pagrindimui, gydymo plano su- 
darymui. Jis mėgdavo užduoti ir paprastus praktiškus klausimus, 
pvz., kaip pagaminti norimos koncentracijos tirpalą, kiek rajone 
reikia akušerinių lovų ir kt. Apskritai, jis stengėsi, kad studentai 
mokėtų savarankiškai mastyti. 

Kauno medicinos institute akad. P. Mažylis daug metų buvo 
valstybinių egzaminų komisijos pirmininku, aktyviai dalyvaudavo 
instituto mokslinės tarybos posėdžiuose. 

Akušerijos egzaminas. Akad. P. Mažylis egzaminuoja IV kurso 
studentus. 1957 m. 


Valstybinis akušerijos ir ginekologijos egzaminas. 1951 m. 


Ai) 


Valstybinių egzaminų komisijos pirmininkas akad. P. Mažylis 
įteikia diplomą Kauno medicinos instituto absolventei. 


Kauno medicinos instituto mokslinės tarybos 
posėdyje: akad. V. Lašas ir akad P. Mažylis. 1962 m. 

Mokė jis ir jaunesnius gydytojus. Labai svarbiu savo darbo 
uždaviniu P. Mažylis laikė išugdyti gerai parengtą sumanų ir savo 
profesijai atsidavusį gydytoją. Reiklus sau pačiam ir kitiems, jis 
reikalavo iš gydytojo savitvardos, susivaldymo, aukštų moralinių 
savybių. „Gydytojas — tai karys kovoje už žmogaus gyvybę“ saky- 
davo jis. 

Labai vertino bendro medicininio akiračio platumą ir greitą 
orientaciją, kuri ypač reikalinga akušeriui ginekologui. Gydyto- 
jas turėjo žinoti visą operacijos ar gimdymo eigą iki mažiausių 
smulkmenų. Ką pradėjęs turi baigti, neperduoti kitam gydytojui 
[29, 146-156]. 

Doc. Alina Šaulauskienė iki šiol prisimena akad. P Mažylio 
studentams pateiktą tokią gydytojo sampratą: 

— gydytojas turi būti gerai teoriškai parengtas ir visą gyvenimą 
pasipildyti teorines medicinos žinias, 

— gydytojas turi būti puikus savo specialybės profesionalas, 

— gydytojas turi įtikinti ligonį, kad šis pasveiks, įgyti jo pasiti- 
kėjimą ir pats tikėti ligonio pasveikimu [87]. 

Prof. P. Mažylis gerai pažino žmones, mokėjo atskirti gabiuo- 
sius ir darbščiuosius ir jautė, kurie studentai ar gydytojai gali tap- 
ti gerais specialistais. Nesuklydo pasirinkdamas bendradarbius. 
Paskutiniais metais jo vadovaujamoje katedroje dirbo docentai ir ei- 
nantys docentų pareigas V. Sadauskas, E. Tarnauskas, J. Žukauskas, 
L. Karazijaitė-Linkevičienė, E. Sakalauskaitė-Stulgienė, A. Svyg- 
rys, S. Butkevičius, L. Sakalauskienė, asistentai D. Baliutavičienė, 
S. Daktaravičius, D. Maksimaitienė, A. Mieliauskienė, A. Morkū- 
nas, R. Nadieždinas. 

Katedros vedėjas visus skatino dirbti mokslinį darbą, ieško- 
ti naujovių, rašyti disertacijas. Kartu jis siekė, kad visi dėstytojai 
būtų ne tik gerai teoriškai pasirengę, bet ir labai geri klinicistai. 
Reikalavo teoriją visuomet susieti su praktika. 

Nemažai dėmesio buvo skiriama ir studijų proceso tobulini- 
mui. Studentų saviruošai pradėtos leisti metodinės rekomendacijos, 

kurias įvairiais klausimais rengdavo katedros docentai. Pedago- 
ginis darbas buvo nuolat tobulinamas. Studentų apklausai pradėti 
naudoti karedros dėstytojų parengti uždaviniai ir klinikinės situ- 
acijos. Šią metodiką vėliau perėmė ir kitos disciplinos [43, 203]. 
Prof. Mažylis buvo reiklus sau ir kitiems, griežtas, bet teisingas, 
reaguodavo greit. Mokėjo ir supykti. Autorė prisimena atvejį, kai 
gydytojui, padariusiam stambią klaidą (neįvertino sąlygų replėms 
nebuvimo) katedros posėdyje trenkė vadovėlį į stalą, pakeltu balsu 
sakydamas: „Pasiskaityk, tamsta, sąlygas replėms!“. Kitu atveju už 
panašią klaidą gydytojas buvo nubaustas papildomu budėjimu (ko- 
legos komentavo — esą jau taiko ir fizines bausmes...). Reikia many- 
ti, kad ne tik tie gydytojai, bet ir visi aptarime dalyvavę tokių klaidų 
savo gyvenime nebekartojo... O P. Mažylis tokiais atvejais kartodavo 
savo mėgstamą žodį „horrendum!“ (/ot. baisu, siaubinga, klaiku...). 


Kauno medicinos instituto Akušerijos ir ginekologijos katedros ko- 
lektyvas. 1961 m. Iš kairės sėdi: docentai A. Svygrys, L. Linkevičienė, 
E. Tarnauskas, akad. P. Mažylis, docentai V. Sadauskas, J. Žukauskas, 
E. Stulgienė; stovi: asistentai D. Baliutavičienė, R. Nadieždinas, 
D. Maksimaitienė, R. Kuzmickienė, laborantė I. Gogelytė, asist. 
S. Daktaravičius, doc. L. Sakalauskienė, asistentai A. Morkūnas, 
A. Grudzinskaitė, laborantė M. Kalėdienė, asist. A. Mieliauskienė, 
laborantė V. Krištaponytė, doc. S. Butkevičius, asist. R. Slabšienė. 


1885-1966 


Svarbiausias gyvenimo tikslas 


P. Mažylis visą gyvenimą nuo pat savo darbo pradžios kovojo 
už gimdymo pagalbos gerinimą Lietuvoje. Jau 1920-1923 m. Lie- 
tuvos Raudonojo Kryžiaus ligoninės akušerinio skyriaus ataskaito- 
je jis nurodo akušerijos idealą, kuris iš tikrųjų tapo ir jo gyvenimo 
tikslu — „sveika motina ir gyvas kūdikis“. Šio idealo jis siekė visą 
gyvenimą, tik po kelių metų pakeitė jį tikslesniu: „sveika motina ir 
sveikas kūdikis“. Vėlesniuose savo pranešimuose jis aiškino, kad 
Lietuvoje pagalba nėščioms ir gimdančioms moterims dar labai ne- 
pakankama, trūksta akušerių, ne mažiau kaip 1000 moterų dėl ne- 
tinkamos pagalbos miršta gimdymo metu ar lieka invalidėmis. Jis 
tvirtino, kad valstybė turi daugiau rūpintis motinystės globa. Mote- 
rims reikia kvalifikuotos pagalbos — kiekviename valsčiuje turi būti 
po akušerę, prie apskričių ligoninių turi būti gimdymo skyriai. 

Svarstydamas, kas trukdė pasiekti minėtą idealą, P. Mažylis 
kreipė ypatingą dėmesį į aseptiką ir antiseptiką bei profilaktiką, 
dėl to jis dažnai pasakodavo apie vengrų akušerį ginekologą Ig- 
nacą Filipą Semmelweisą (1818-1865 ) ir jo nuopelnus kovoje su 
gimdyvių sepsiu. Kol antibiotikų dar nebuvo, sepsio gydymas buvo 
tik simptominis, dėl to Lietuvoje nuo jo mirdavo daug gimdyvių — 
P. Mažylio žodžiais, apie 500 per metus. Reikia prisiminti, kad peni- 
cilinas, kurį britų biologas ir farmakologas Aleksandras Flemingas 
(1581-1955) išrado 1928 m., praktikoje pradėtas taikyti tik Antrojo 
pasaulinio karo metu, o Lietuvą pasiekė tik pokario metais. 

Savo straipsnyje apie indikacijas akušerinėms operacijoms 
P. Mažylis griežtai sukritikavo ir uždraudė eilę motiną ir vaisių 
žalojančių operacijų. Jis rašė: „Jei daroma operacija, ji turi būti 
pasirenkama mažiausiai pavojinga motinai ir vaisiui“. 

Raudona gija per visus P. Mažylio pranešimus ir darbus ėjo 
rūpinimasis ir motina, ir vaiku. Pabrėždamas, kad moterų sveikata 
turi būti globojama ypatingais valstybės nuostatais, jis sakė, kad 
„tik sveikos moterys gali gimdyti sveikus vaikus“. 

1960 m. VII respublikinėje gydytojų akušerių ginekologų 
mokslinėje konferencijoje Klaipėdoje kalbėdamas, kaip pagerinti 
nėščios moters ir kūdikio apsaugą, akad. P. Mažylis ragino gerinti 
ankstyvą nėščiųjų įskaitą, visose respublikinėse ligoninėse įsteigti 
nėštumo patologijos skyrius. Rajonų ligoninėse turi dirbti bent du 
gydytojai akušeriai ginekologai. Apylinkių ligoninėse turi gimdyti 
tik visai sveikos moterys. Jis siūlė nepamiršti senųjų akušerių afo- 
rizmo: „Saulė per gimdyvę turi pereiti tik vieną kartą“. Nurodė, 
nepervertinti Nikolajevo triados, o atidžiau sekti vaisiais širdies 
tonus (rusų akušeris ginekologas A. Nikolajevas 1952 m. pasiūlė 
pablogėjus vaisiaus širdies tonams moteriai duoti kvėpuoti deguo- 
nies ir į veną suleisti gliukozės su kordiaminu). Be to, P. Mažylis 
sakė, kad daug tikisi iš naujos priemonės — vakuuminio ekstrakto- 
riaus. Kalbėdamas apie naujagimių mirtingumo sumažinimą, ragi- 
no visą dėmesį skirti prieš laiką gimusiųjų išsaugojimui [23]. 

Kiekvienoje kas dveji metai vykstančioje akušerių ginekolo- 
gų konferencijoje akad. P. Mažylis nurodydavo gaires tolimesniam 
darbui, iškeldavo svarbiausias problemas. 

1962 m. VIII konferencijoje Šiauliuose savo pranešime apie 
perinatalinio mirtingumo sumažinimą akad. P. Mažylis vėl pri- 
minė — sveika motina gimdo sveiką kūdikį — dėl to reikia skirti 
daug dėmesio sergančioms plaučių, širdies, inkstų ir kepenų ligo- 
mis nėščiosioms. Jas būtinai turi ištirti terapeutas ir okulistas. Be 
to, pabrėžė atkreipti ypatingą dėmesį ir į moteris, turinčias rezus 
neigiamą kraują, joms svarbu išsaugoti pirmąjį nėštumą, o gimdyti 
jos turėtų tik didesniuose stacionaruose. Kalbėdamas apie geresnę 
naujagimių, ypač neišnešiotų priežiūrą, jis pranešė, kad Sveikatos 
apsaugos ministerija pritarė jo pasiūlymui įsteigti klinikinę ordina- 
tūrą neonatologams rengti [24]. 

1964 m. IX konferencijoje Panevėžyje akad. P. Mažylis siūlė 
daugiau dėmesio skirti vaisiaus infekcijai, atkreipiant dėmesį 
į tokias ligas kaip toksoplazmozė, listeriozė. Taip pat jis nurodė 
sergančiųjų sunkiomis nėštumo toksikozėmis per ilgai negydyti 


IX respublikinėje gydytojų akušerių ginekologų mokslinėje konferen- 
cijoje Panevėžyje. 1964 m. Centre iš kairės Respublikinės Panevėžio 
ligoninės vyr. akušeris ginekologas Vladas Dalinda ir akad. P. Mažylis. 


konservatyviomis priemonėmis. Patarė esant sėdyninei pirmeigai 
vyresnio amžiaus pirmakartėms gimdyvėms dažniau užbaigti gim- 
dymą atliekant cezario pjūvį [25]. 

Visus savo vadovavimo metus prof. P. Mažylis labai išgyven- 
davo dėl pasitaikančių nesėkmių, ypač, kai gimdavo negyvas nau- 
jagimis, greit reaguodavo ir darydavo atitinkamas išvadas. Reikia 
atsiminti, kad tada dar nebuvo jokių vaisiaus būklės tyrimo meto- 
dų, išskyrus vaisiaus širdies tonų klausymą mediniu stetoskopu. 
Jo sūnus J. Mažylis prisimena: „Būdavo ir didelių nesėkmių — juk 
specialybė ypač sunki. Jis įvairias nesėkmes klinikoje skaudžiai 
išgyvendavo. Vėl peržvelgdavo įvairiausias monografijas, ant la- 
pelių susižymėdavo visokių pastabų. Ir sėdėdavo fotelyje, delnais 
susiėmęs galvą“[38]. 

Išlikęs įdomus jo raštelis, gaila, be datos: ,,Nėščioji nuo Vi- 
duklės. Atvyko šeštadienį po pietų. Vyr. budėtojas sekmadienį tarė- 
si su docentu telefonu (pabraukta P. Mažylio). Sutarė skatinti. Pir- 
madienį iš ryto pastebėta, kad nebėra vaisiaus širdies plakimo. Ir 
visa istorija! Ar ne tragedija 38 metų pirmakartei moteriai! “. 

Ir čia pat daromos aiškios ir konstruktyvios išvados: 

„1. Laikyti vyr. budintį specialistą atsakingu už visus veiksmus 
ir sprendimus. 

2. Telefonu duotas patarimas iš skyriaus vedėjo ar docento 
neatpalaiduoja vyr. budinčio nuo atsakomybės už išeitis gimdymo 
arba ligonio sekime. 

3. Jei budintis nesutinka su konsultanto patarimu, turi tuoj pat 
pranešti katedros vedėjui'“ [88]. 

Jei budėjimo metu gimdavo negyvas naujagimis, gydytojas 
rytą turėdavo eiti pas prof. P. Mažylį „ant kilimėlio“ ir aiškintis. 
Dažnai šie atvejai būdavo viešai aptariami, pabrėžiant svarbiausius 
aspektus, o kartais ir klaidas, ir daromos atitinkamos išvados. To- 
kie aptarimai duodavo daug naudos, plėtė gydytojų akiratį ir kėlė 
jų kvalifikaciją. Ši tradicija tęsėsi ir po prof. P. Mažylio mirties. 

Simboliška, kad paskutinis akad. P. Mažylio straipsnis „Svei- 
katos apsaugos“ žurnale 1965 m. „Akušerinės pagalbos raida 
1940-1945 m.“ taip pat skirtas pagrindiniam jo gyvenimo tikslui. 
Apibendrindamas 25 metų akušerinės pagalbos pasiekimus, jis 
rašė, kad per 25 metus akušerinės pagalbos srityje pasiekta gra- 
žių rezultatų. Vis tik galutinis gimdymo pagalbos tikslas — gyva 
ir sveika gimdyvė, gyvas ir sveikas naujagimis, dar nepasiektas. 
Reikia siekti, kad mirtų ne daugiau kaip 1-2 gimdyvės iš 10 000, 
o naujagimių neturėtų mirti daugiau, negu gimsta dvynių. „Gali- 
ma užsibrėžti tokį tikslą — kiek atvyksta gimdyvių, tiek pat turi 
išvykti gyvų naujagimių“ — rašė jis. Straipsnyje numatytos ir to- 
limesnės gimdymo pagalbos gerinimo gairės. Galima pasidžiaug- 
ti, kad jo tikslas viršytas su kaupu. Šiuo metu Europoje siekiama, 
kad kiekvienoje šalyje kūdikių mirtingumas būtų ne didesnis, negu 
20/1000 gyvų gimusių. Lietuvoje, 2013 m. duomenimis, šis rodi- 
klis buvo 3,7/1000 (Europos Sąjungos vidurkis — 6,42/1000). 

1965 m. akušerijos ir ginekologijos klinika turėjo jau 210 lovų. 
Visą tą laiką klinikai ir katedrai vadovavo prof. P. Mažylis. Nepai- 
sant didelio pedagoginio ir visuomeninio krūvio, jis neapleido ir 
klinikinio darbo: konsultuodavo ligones, operacinėje dažnai stebė- 
davo operacijas. 


i AKAI 


Vizitacija Kauno kli- 
nikų akušeriniame 
skyriuje. 1958 m. 


Akad. P. Mažylis 
su Kauno klinikų 
akušerinio skyriaus 
personalu. 

Apie 1964 m. 


Akad. P. Mažylis 
stebi jaunesniųjų 
kolegų darbą ope- 
racinėje. 1962 m. 

Prisimindamas buvusius naujagimių toksikoseptinių susirgi- 
mų protrūkius klinikoje, kai katedros ir klinikos personalas būda- 
vo kaltinamas sanitarinių reikalavimų nesilaikymu ir susilaukdavo 
administracinių bausmių, prof. P. Mažylis visą laiką svajojo apie 
akušerijos ir ginekologijos katedros klinikinę bazę atskirame pas- 
tate, kuriame būtų mažesnis vidaus infekcijos pavojus. 

Paskutiniais gyvenimo metais prof. P. Mažylis dažnai sakyda- 
vo: „Turiu dar vieną troškimą. Svajoju, kad prie Kauno respubli- 
kinės ligoninės būtų pastatyta nauja didelė akušerinė-ginekologinė 
klinika. Kai tatai bus įvykdyta — savo paskutinį uždavinį aš būsiu 
atlikęs ir ramiai galėsiu pasitraukti. Noriu bent pirmąją plytą įmū- 
ryti į to pastato sienas“. 

Kartu su gydytoju Kazimieru Viskantu ir architektu Jonu Put- 
na jis žiūrinėjo ir taisė būsimosios klinikos brėžinius, gilinosi į 
kiekvieną smulkmeną, stengėsi, kad naujoji klinika būtų tobula, 
laukė, kada bus įgyvendintas jo paskutinis projektas. Nesulaukė... 
[29, 162]. 

Atsiminimų jis nepaliko. Sūnus J. Mažylis prisiminė, kaip 
tėvui, jau sulaukusiam 80-ties metų, skambino vienos redakcijos 
atstovas ir gavo aiškiai sukirčiuotą atsakymą: „Tamsta, aš dar tik 
po metų pradėsiu rašyti atsiminimus.“ Tačiau po metų jau buvo 
per vėlu. 

Akademiko prof. P. Mažylio, Lietuvos akušerijos ir gineko- 
logijos mokyklos įkūrėjo, gyvenimą 1966 m. vasario 28 d. nu- 
traukė netikėta mirtis po stuburo traumos: laikydamas rankoje 
tranzistorių, sėdo tamsoje šalia fotelio ir trenkė galvą į radiatorių. 
Liko nebaigti darbai, neįgyvendintos svajonės... Iki pat pasku- 
tinio atodūsio jis rūpinosi ligonėmis, klinikomis, institutu, savo 
šeima ir bendradarbiais. 

Akademikas J. Brėdikis, prisimindamas tas dienas, rašė: „Ir 
niekada nepamiršiu profesoriaus, 81 metų amžiaus, jau mirties 
patale. Teisingiau — savo klinikoje ant operacinio stalo, kur jį pa- 
guldė, kai dėl kaklo slankstelių lūžio ištiko viso kūno paralyžius. 


Profesorius matė, galėjo kalbėti. Iki pat paskutinio atodūsio išliko 
ištikimas savo pašaukimui — domėjosi, kas vyksta klinikoje, klau- 
sinėjo, kaip jaučiasi viena ar kita ligonė. Tuomet suvokiau: gydy- 
toju negimstama, bet gydytoju mirštama“ [84, 49]. 

P. Mažylis buvo pašarvotas Kauno medicinos instituto centri- 
niuose rūmuose. Tūkstančiai kauniečių ir atvykusių iš visos Lietu- 
vos žmonių atėjo atsisveikinti su tauriu žmogum, gydytoju, peda- 
gogu, mokslininku, visuomenės veikėju, visą gyvenimą atidavusiu 
gelbstint motinų ir vaikų gyvybes. Karstas skendėjo gėlėse. Garbės 
sargyboje keitėsi bendradarbiai, dėstytojai, studentai. Į paskutinę 
garbės sargybą stojo Lietuvos Mokslų akademijos viceprezidentas 
A. Žukauskas, Aukštojo ir specialiojo vidurinio mokslo ministras 
H. Zabulis, Sveikatos apsaugos ministro pavaduotojas M. Zaikaus- 
kas, profesoriai Z. Januškevičius, V. Girdzijauskas. 

Petrašiūnų kapinėse 
gedulo mitinge kalbėjęs 
Kauno medicinos insti- 
tuto rektorius prof. Z. Ja- 
nuškevičius pabrėžė, kad 
P. Mažylis pirmasis mūsų 
respublikoje organizavo 
akušerinės ir ginekolo- 
ginės pagalbos tarnybą, 
išgelbėjo gyvybę tūks- 
tančiams moterų ir vaikų. 
Beveik visi respublikos 
akušeriai ginekologai jo 
mokiniai. 

Mokslų akademijos 
vardu paskutinę pagarbą 
atidavė prof. V. Girdzi- 
jauskas. 

Respublikos Sveikatos apsaugos ministro pavaduotojas 
M. Zaikauskas pažymėjo, kad „Prano Mažylio darbai — ištisa epo- 
cha mūsų respublikos medicinos istorijoje ir praktikoje“ [89]. 

1972 m. jo atminimui naujojoje Akušerijos ginekologijos klini- 
koje atidengtas bareljefas (skulpt. Danutė Danytė-Varnauskienė) su 
užrašu: ,„Akademikas P. Mažylis. 1885—1966. Valetudo mulierum et 
neonatorum lex suprema“ („Motinų ir naujagimių sveikata — aukš- 


čiausias įstatymas“. 

1989 m. jo įkurtiems 
gimdymo namams suteik- 
tas Prano Mažylio vardas. 

1995 m. minint 
110-ąsias gimimo metines 
skverelyje prie Akušerijos 
ginekologijos = klinikos 
atidengtas P. Mažylio pa- 
minklinis biustas (skulpt. 
D. Danytė-Varnauskienė). 

2000 m. atideng- 
tas paminklinis akmuo 
prie Tatkonių kaimo ka- 
pinaičių trims Lietuvos 
Mokslų akademijos aka- 
demikams,kilusiemsišar- 
timų apylinkių: chemikui 
Juozui Matuliu (1899— 
1993), gydytojui Pranui 
Mažyliui (1885-1966) ir 
chemikui Antanui Purė- 
nui (1881-1962). 


Paminklinis akmuo prie Tatkonių kaimo 
kapinaičių trims Lietuvos mokslų aka- 
demijos akademikams, kilusiems iš šių 
apylinkių: Juozui Matuliui (1899-1993), 
Pranui Mažyliui (1885-1966) ir Antanui 
Purėnui (1881-1962). 


Ę - EA > Abs 
AKADEMIKAS PRANAS „42447 1885-1066 
Z 


P. MAZYLIO 
DARBŲ 


Nuotraukoje: akad. P. Mažylis savo kabinete Kauno klinikose. Apie 1958 m. 


NĖŠČIŲ, GIMDANČIŲ, ŽINDANČIŲ 
MOTINŲ APSAUGA IR GLOBA 


Pranešimas skaitytas pirmoje Lietuvos motinoms ir vaikams apsaugoti 
konferencijoje 1930 m. 


Gerbiamosios, gerbiamieji! Motinystės globai bei apsaugai 
Lietuvoj labai mažai kas padaryta. Neturime tuo reikalu išleisto 
bendro įstatymo, turime tik nedidelius mėginimus nėščių būklei 
pagerinti: valstybės įstaigų valdininkės gauna atostogų 2 sav. prieš 
gimdymą ir 6 sav. po gimdymo; dvarų darbininkų samdymo įsta- 
tymo $ 15 sako, kad metinės darbininkės, kurios tarnauja pas as- 
menis, turinčius nemažiau apie 80 ha žemės, turi dvi savaites prieš 
gimdymą ir 6 savaites po gimdymo gauti poilsį su atlyginimu. Lie- 
tuvoj nebedaug yra ūkių, viso 80 ha ir metinių darbininkių, ku- 
rios lieka nėščiomis dar mažiau. Tarnaujančioms pas smulkesnius 
ūkininkus nėra teikiama pašalpa, jas ūkininkas privalo tik nuvežti 
pas tėvus arba į ligoninę. Nėra įstatymo garantijos, kad darbdaviai 
nepaliuosuotų nėščių moterų, kai tik nėštumas lieka žymus. 

Miesto ir kaimo darbininkės, mažažemių ūkininkų žmonos 
nėra visai nėštumo metu globojamos ir apsaugojamos. Kauno 
mieste yra keletas vad. sveikatos centrų nėščioms ir kūdikiams 
globoti, bet ir tie centrai dėl lėšų stokos dar tobulai neišsivystę 
ir visų reikalaujančių pagelbos neištesi aprūpinti, pav. nesuteikia 
nėščiosioms gimdymo pagelbos. 

Jei platesniu mastu ir kitose valstybėse nėščiosios pradėtos 
globoti tik po karo, tai gimdančioms senos Europos valstybės jau 
ir prieš karą turėjo suorganizavusios gana gerą gimdymo pagal- 
bą. Lietuvos gimdančioms pagelbos teikimas labai primity- 
vus. 90-95 Yo kaimo moterų gimdo tik kaimo bobutei padedant. 
Nors ir turime dar mažą akušerių skaičių, bet jos iš savo darbo neį- 
stengia pragyventi; kaimiečiai profilaktinio akušerės patarnavimo 

reikalingumo dar nesupranta ir prie jos kreipiasi, kai jau ištinka 
komplikacijos. Provincijoj akušerinei pagelbai teikti gydytojų tu- 
rime dar per maža. Kaimo gyventojai kartais ir norėdami negauna 
gimdančioms pagelbos. Tenka matyti kartais atvežtą į Kauną gim- 
dančią moterį, kuri būna perėjusi jau net 5 instancijas, 
kol pagelbos susilaukia: pas gimdančią kaime pribūna bobu- 
tė, — nepagelbsti; sueina kaiminkos, daro pasitarimą, — irgi 
niekas nesidaro; nusprendžia atvežti akušerę, kuri gyvena gal 
už kokių 20 km. Atveža, toji pasako, kad čia nenormalus gimdy- 
mas, pataria atvežti gydytoją. Atvažiuoja gydytojas, randa to- 
kią padėtį, kad jau nebegalima pagelbėti ligonio namuose. Pataria 
vežti ligoninėn. Nuvežama apskrities ligoninėn, kur dar 
ne visuomet sulaukia pagelbos, ir moteris vežama toliau į kitą aps- 
kritį arba į Kauną. Nesunku įsivaizduoti kaip atsiliepia motinai to- 
kia stacijų kelionė: kūdikis esti beveik visuomet žuvęs, motina turi 
kraujo užkrėtimą arba persprogusią gimtuvę. Kiek geresnę pagelbą 
gauna gimdančios miestuose: čia gyvena akušerės, gydytojai, yra 
ligoninės, nors ir ne visuose apskričių miestuose yra prie ligoninių 
įsteigti gimdymams skyriai. Geriausioje būklėje yra Kaunas, kurs 
savo ligoninėmis gali beveik visas Kauno gimdančias patenkinti 
Žinoma, toji pagelba miestuose prieinama tik galinčioms užsimo- 
kėti, — miestų beturtės gimdančios ir iki šiol nemokamos pagelbos 
neturi. Ir Kaune neturtingosios gimdo bobutei padedant. Tankiai 
užtinkame laikraščiuose, kad policija, radusi gimdančią moterį 
gatvėj, nuveža ją ligoninėn; pasitaiko laikraščiuose žinutė, kad 
moteris užėjusi į kiemą ir pagimdžiusi kūdikį. 

Kasmet Lietuvoj esti apie 70 000 gimdymų. Šios didelės gim- 
dančiųjų armijos padėtis labai apverktina: daug moterų dėl netin- 
kamos pagelbos miršta (dėl kraujo užkrėtimo, kraujaplūdžio) arba 
visam gyvenimui lieka invalidės. Iš bendro gimdančių skaičiaus 
Lietuvoj miršta ne mažiau kaip 1000 moterų gimdymo metu arba 
vėliau dėl gimdymo komplikacijų. Tuo tarpu sutvarkius Vakarų 
Europos pavyzdžiu pagelbą, galėtų mirti ne daugiau kaip 300 mo- 


terų. Žindančiomis moterimis ir kūdikiais Lietuvoj taipogi mažai 
rūpinamasi. Kūdikiams prieglaudų per mažai, nėščiosioms, pagim- 
džiusioms ir norinčioms savo kūdikius žindyti visai nėra kur pasi- 
dėti. Dažnai užtinkame laikraščiuose žinutes apie pamestus gatvėj 
kūdikius, apie rastus negyvus kūdikius. Užbaiga tų žinučių esti 
labai lakoniška: kūdikis patalpintas prieglaudon arba lavoninėn. 
Vedama kvota. Moteris ieškoma. Galima paklausti, kodėl tėvas 
neieškomas? 

Ir šiais Vytauto Didžiojo jubiliejiniais metais galima pasakyti, 
kad Lietuvos žemėj per 600 metų įvyko daug atmainų, tik vienas 
dalykas be atmainos paliko, būtent, ta pati kaip senovėj gimdan- 
čioms bobučių pagelba Lietuvos kaime. 

Apie vieną džiuginantį įvykį visgi turiu paminėti — tai apie 
pagelbą, kuri teikiama ligonių kasų nėščioms, gimdančioms ir 
žindančioms motinoms, Toji pagelba yra gana didelė. Kasų nariai 
moterys yra savo rūšies aristokratija kitų proletarų tarpe. Tą pa- 
gelbą nėščioms subsidijuoja valstybė. Reikėtų tik pageidauti, kad 
panašią pagelbą gautų visos reikalingos tos pagelbos moterys. 

Laikas atėjo ir Lietuvoj susirūpinti motinystės globojimu. 

Kiekvienos tautos arba tikybos svarbiausias gyvybės pažymys, 
duodąs viltį geresnei ateičiai, yra jos gajumas, jos augimas. Tauto- 
se bei valstybėse, kuriose mažėja gyventojų prieauglis, pasireiškia 
stagnacija visose gyvenimo srityse, tos tautos žūsta, jas pakeičia 
kitos, labiau gajos. Taip žuvo Senovės graikai ir romėnai. 

Visos valstybės yra be galo susirūpinusios gyventojų prie- 
augliu, rūpinasi tuo prieaugliu net tokios tirštai apgyventos šalys, 
kaip Italija. Vokietijos miestų prieškarinis obalsis „2-Kinder- sys- 
tem“, jau ir pačioj Vokietijoje nebepalaikomas. Vokietijoje apskai- 
čiuota, kad kiekviena vaisinga šeima turi turėti, ne mažiau trijų 
gyvų vaikų, tuomet gyventojų skaičius nemažės; prieauglis bus, 
kai kiekviena šeima turės 4 vaikus. Mūsų žemės ūkio šaly lig šiol 
nebuvo reikalo rūpintis ir domėtis prieauglio klausimu — jis buvo 
iki šiol gana pastovus ir patenkinąs: Lietuvoj gimimų koeficientas 

yra 28,8*/0; nuo 1923 m. gana pastovus. Būtume patenkinti, jei 
ir toliau toks pat gimimų koeficientas išsilaikytų. Sumažinus kū- 
dikių mirimą būtų galima laukti natūralaus gyventojų prieauglio 
padidėjimo. Statistikos biuras mus ramina, kad Lietuvoj gyventojų 
prieauglis didesnis kaip kaimyninėse šalyse. Lietuvoj natūra- 
lus gyventojų prieauglis yra 12,22, Vokietijoj- 7,1, Latvi- 
joj- 74, Estijoj — 3,5. Statistikos biuras nepatiekia žinių apie 
mūsų kaimynus slavus: Rusijoj natūralus prieauglis yra 19,2, 
Lenkijoj- 17,1. Lenkijoj apgyvenimo tirštumas beveik dukart 
didesnis kaip Lietuvoje (76:41). Tirštai apgyventoj Lenkijoj per 
ankšta gyventi, kur eis jos emigracija? Į platų pasaulį ar mūsų 
link? Uždaviniai, kurių man netenka spręsti, bet kiekvienam pa- 
galvoti verta. 

Nenorėčiau būti blogo pranašu, bet turiu visgi atkreipti dėmesį 
į kai kuriuos davinius, nurodančius, kad jei laiku nesusiprasime, 
nepadėsime ir neapsaugosime motinų nuo kenksmingų faktorių, 
gimimų skaičius pas mus mažės ir greit pasieks 
Latvijos ar Vokietijos skaičių. Kintant senoviškiems santykiams, 
didėjant miestams, kylant pramonei, gimimų skaičius visur mažė- 
ja: gyvenimo industrializacija ir mechanizacija, fabrikas, mašina, 
biuras, ištraukia moterį iš šeimos, verčia išmokti ir užsiimti profe- 
sionaliu darbu. Lietuvos moterys ir dabar jau yra gana savarankios. 
Prisirašiusiųjų į kasas dirbančių ir tarnaujančių moterų skaičius be- 
veik lygus vyrų skaičiui: Kaune 1929 m. rugpjūčio. 1 d. vyrų kasos 
narių buvo 8647, moterų — 7080. Žemesnėse kategorijose moterų 
žymiai daugiau negu vyrų. Ir einant pagal 1923 m. visuotinį Lie- 
tuvos gyventojų surašymą moteris savarankumo atžvilgiu užima 
lygią vyrui vietą; tiesa, mažiau moterų savistovių šeimininkių ir 
administratorių, negu vyrų, bet dirbančių šeimos narių žymiai dau- 
giau moterų: darbininkių moterų 160 tūkst., vyrų 176 tūkst., bend- 
rai visoj Lietuvoj savarankiai užsidirbančių pragyvenimui moterų 
daugiau kaip vyrų: — 717 408 moterų, 661 724 vyrų. Moteris, ky- 
lant pramonei, — nebe šeimos židinio kūrėja, nebe namų šeimininkė, 


bet lygi vyrui darbuotoja. Toji teisių lygybė, betgi moteriai užkrau- 
na didesnes pareigas: tarnaujanti moteris, dirbanti fabrike, dirbtu- 
vėj, biure, be profesinių tarnybos pareigų, turi ir kitų pareigų namo 
parėjusi — buto tvarkymas, vaikų priežiūra, valgio pagaminimas 
visai šeimai. Moters tomis pareigom greit pradeda netesėti. Profe- 
sionalus darbas veikia dviem kryptim moters vaisingumą: moterys 
dėl blogos darbo įtakos į jos organizmą rečiau gali turėti vaikų, 
pav., fabrikų audėjos, verpėjos, spaustuvių darbininkės, tabako 
fabrikų darbininkės, būdamos profesiniu darbu užimtos, sąmo- 
ningai nenori turėti vaikų. Sunkus profesinis darbas ne tik pačiai 
nėščiai moteriai naikina sveikatą, bet turi įtakos ateinančiai kartai: 
tokios moterys gimdo nesveikus, paliegusius vaikus. Pas sunkiai 
dirbančią moterį abortai ir priešlaikiniai gimdymai dažnesni. Mo- 
terys, dirbančios fabrikuose, sunkiau gimdo, dažniau po gimdymo 
serga. Dirbančios profesinį darbą moterys dažniau gimdymo metų 
reikalingos gydytojo pagelbos ir sunkių operacijų. Tarnaujanti mo- 
teris negali tvarkingai kūdikio krūtimi maitinti, — padidėja kūdikių 
mirtingumas. Tarnaujanti moteris negali rūpintis vaikų auklėjimu. 
Taigi iš vienos pusės moterys nustoja galios gimdyti, iš kitos gi 
pusės pameta norą gimdyti. 

Iš miestų į kaimus eina visokeriopa kultūra su visomis ge- 
rosiomis ir blogosiomis gyvenimo pusėmis: plinta priemonės, 
apsaugojančios nuo nėštumo, plinta veneros ligos, kaimietės jau 
gerai žino, kaip ir kur reikalui esant padaryti abortas. Abortų 
skaičius kasmet Lietuvoj didėja. Dauguma abortų, 
apie 90 Yo, yra dirbtini, — kad pasiliuosavus nuo nėštumo. Abortų 
banga kaip koks siaubas eina per kultūringąjį pasaulį. Neminėda- 
mas abortų skaitlinių, pažymėsiu tik abortų ir gimdymų santykį: 
Prancūzijoj 7 gimdymams tenka 5 abortai, Vokietijoj 3 
gimdymams — 2 abortai. Vienos mieste vienam gimdymui — 2 
abortai. Rusijoj 1,7 gimdymams vienas abortas. Lietuvoj 
nėra šios rūšies statistikos. Raud. Kryžiaus ligoninė- 
je 1923 m. maždaug 6 gimdymams išpuldavo vienas abortas, 

1928 m. jau yra „pažanga“: 2,3 gimdymų — vienas abortas. Apy- 
tikriu apskaičiavimu visoj Lietuvoj esti apie 15 000 abortų į 
metus. Mirtingumas po abortų yra žymiai didesnis negu nuo 
gimdymo. Vokietijoj laikoma, kad po abortų miršta 10 kartų dau- 
giau kaip po gimdymo. Lietuvoj dėl abortų miršta nuo 
600 iki 700 moterų. Abortus didžiumoj daro ištekėjusios 
moterys, verčia jas daryti dažniausiai materialinis skurdas, nepa- 
togumas ir apsunkinimas nėščiajai užsiimant profesiniu darbu. Ne- 
skaitomas abortas ypatingu nusikaltimu, dažniausiai nejaučiama 
jokių sąžinės išmetinėjimų, nes, vyraujančiu įsitikinimu, vaisius 
tik nuo pusės nėštumo pradedąs gyventi. Mažai sulaiko abortą da- 
ryti tikybiniai įsitikinimą ir valstybės draudimas. Abortai la- 
bai sužaloja moters sveikatą. Moteris turėjusi vie- 
ną ar kitą abortą blogiau gimdo arba lieka visai nevaisinga. Kai 
kurios moterų organizacijos daro labai didelę klaidą agituodamos 
už abortų legalizavimą. Negalima legalizuoti tokio 
veiksmo, kuris yra moters sveikatai žalingas. 
Negalima abortų laikyti nėštumo profilaktika. Reikalui esant profi- 
laktiką reikia pradėti žymiai anksčiau, bet ne naikinti moters svei- 
katą ir kūdikio gyvybę. 

Bloga moters šeimos padėtis, moters profesinis darbas, pro- 
filaktinės priemonės nėštumui išvengti, abortai ir pas mus prives 
prie to, kad gimimų skaičius sumažės. Valstybė ir vi- 
suomenė turi rūpintis didesniu gyventojų prieaugliu. Toms mo- 
terims, kurios nori gimdyti, reikia duoti tam galimybes, reikia pa- 
dėti. Moteris gimdydama kūdikį atlieka ne tik šeimyninę pareigą, 
bet ir visuomeninę. Gimdymas susijęs su dideliu pavojumi moters 
sveikatai: iš moters pusės gimdyti vaikas yra didelis pasi- 
šventimas: kokios gi drąsos reikia likti nėščiai ir gimdyti mo- 
teriai, kuri iš anksto žino, kad be operacijos pagelbos nepagimdys 
kūdikio; argi ta drąsa, tas moters pasišventimas ateinančiai kartai 
nevertas didesnės pagarbos, kaip dabar kad nėščiosioms teikiama. 
Argi kovoj dėl tautos ateities, būtent gimdymo fronte, mažiau žūsta 


moterų, kaip kare vyrų. Kai miršta vyras, kritęs karo lauke, arba 
valdininkas, eidamas savo pareigas, jie yra iškilmingai laidojami, 
valstybė jų šeimą aprūpina, o kai motina beeidama lygiai svarbias 
visuomenės pareigas miršta gimdymo metu, tai į tą faktą atkreipia 
dėmesį tik artimiausieji, niekas nesirūpina pasilikusiais kūdikiais. 
Ir pačios moterys į tą kreipia dėmesį, mes su tuo taip apsipratom, 
jog tasai didelis moters pasiaukavimas ateinančiai kartai laikomas 
visai natūraliu dalykų. Moteris užtat verta ne tik pagarbos, bet jai 
reikia sunkioj valandoj suteikti tinkamą pagelbą. 

Valstybė turi imtis, kaip konstitucijos pasakyta, priemonių mo- 
tinystei globoti. 

Visos valstybės dabar lenktyniauja globodamos motinystę: 
Italijoj yra net skiriamos didelės premijos gausingų šeimų tė- 
vams, tas pats Prancūzijoj, kur, pradedant 3-čiu vaiku, tėvams 
duodama premija, duodamos lengvatos geležinkeliu važiuojant, 
už mokslą mokant, karo tarnybą atliekant. Labai sistemingai mo- 
tinystės apsauga ir globa yra pravesta Vokietijoj. Vokietijoj laiko- 
ma, kad industrijos srityje 90 Yo nėščiųjų reikalauja globos. Ir Len- 
kija toj srityj stengiasi neatsilikti nuo kaimynų vokiečių. Rusijoj 
yra išleisti labai gražūs įstatymai motinystei apsaugoti: moterys 
gauna du mėnesiu atostogų prieš gimdymą ir du mėnesiu atostogų 
po gimdymo su pilna alga. Nėščios gauna piniginę pašalpą. Tu- 
rintieji daug vaikų mažiau moka mokesčių, daugiau gauna žemės. 
Toks įstatymų turinys; kaip yra praktikoj, man sužinoti neteko. 

Kas reikia daryti Lietuvoj? Moterų sveikata turi būti globo- 
jama ypatingais valstybės nuostatais, nes tik sveikos motinos gali 
gimdyti sveikus kūdikius. Jau matėm, kad motinų ir būsimų motinų 
sveikata esti tankiai sužalojama profesinio darbo. Nebeįmanoma 
gyvenimo ratas pasukti atgal į senas sąlygas, atstatyti šeimyniniai, 
patriarchaliniai santykiai. Turime imti gyvenimo sąlygas tas, ko- 
kios jos yra ir gerinti. Atminti tik turime, kad nėštumas, gimdymas 
ir kūdikio penėjimas reikalauja iš moters visų organizmo funkcijų 
sukaupimo. Tik visai sveikos moterys pajėgia tai tesėti ir be didelio 

kitų kūno organų apsunkinimo ir sužalojimo tas funkcijas atlikti. 
Paruošimas motinystei turi prasidėti beauklėjant mažas mergai- 
tes: vengti rachito, neapsunkinti darbu, gerai maitinti beauginant. 
Jaunesnėms kaip 14 metų uždrausti darbas dirbtuvėse, fabrikuose. 
Uždrausti moterims darbas kenksmingose sveikatai įmonėse, kaip, 
pav., kai kuriuose chemijos fabrikuose, uždrausti viršnorminį ir 
nakties darbą dirbtuvėse bei įmonėse, šalinti moteris nuo darbo, 
surišto su kilnojimu. Nėščioms moterims duoti bent 2 sav. atostogų 
arba net 6 sav., einant 1919 metų Vašingtono konvencijos nuosta- 
tais, kurių mūsų valstybė dar neratifikavo. 

Nėščios moterys vardan būsimo kūdikio ir jų pačių sveikatos, 
turi turėti ypatingų privilegijų: fabrikuose, dirbtuvėse, biuruose 
turi būti joms parenkamas lengvesnis darbas, turi būti leidžiama 
nėščioms daryti mažos pertraukos darbo metu, jos turi būti talpina- 
mos gerai ventiliuojamuose kambariuose. 

Nėščios moterys negali būti šalinamos iki nėštumo pabaigos iš 
tarnybų, dirbtuvių — toks turėtų būti ir Lietuvoj išleistas įstatymas 
(Vašingtono konvencijos nuostatai). Toliau reikalinga įsteigti moti- 
noms patarimų punktus, kuo plačiausiai, bent kiekviename vals- 
čiuje. Tokie patarimų punktai pas mus kai kur sveikatos centrais 
vadinami. Tuose punktuose patarimus tuo tarpu turės duoti aku- 
šerės, gydytojų kontroliuojamos. Punktuose moterys galės sužinoti 
apie nėštumą, galės išgirsti nurodymų, kaip nėščioms užsilaikyti, 
ką valgyti, kaip laikytis prie darbo ir t. t. Punktuose taipogi galės 
būti teikiami patarimai, kaip maitinti kūdikius; kūdikiai kartas nuo 
karto bus kontroliuojami bei sveriami. Per tuos pačius punktus rei- 
kalinga teikti nėščioms materialinę, juridinę ir moralinę pagel- 
bą. Ypatingai panašios pagelbos reikalingos netekėjusios būsimos 
motinos: joms reikia materialinės paspirties, nes jos dažnai nustoja 
vietos, kai tik jų nėštumas lieka pastebėtas; reikalinga ir juridinė 
pagelba tam, kad iš kūdikio tėvo [būtų galima] išrūpinti paspirtį 
kūdikiui išlaikyti. Iš anksto išaiškinus tą klausimą, kūdikio tėvas 
dažnai bus linkęs neprileisti prie proceso, baigs reikalą susitaikymu 


arba vestuvėmis. O kiek reikalingos moralės paspirties, patarimo 
netekėjusios moterys! Dažnai jos esti pavaromos iš šeimos, tėvai jų 
išsižada. Protingas patarimas gali net išgelbėti ją nuo savižudystės. 
Patarimų punktas privalės duoti visokeriopų tokioms merginoms 
nurodymų dėl ateities, turės surasti joms prieglaudą iki gimdymo. 
Nėščioms moterims didesniuose miestuose turi būti įsteigtos prie- 
glaudos, kur jos bent pirmutinį mėn. prieš gimdymą galėtų pabūti. 
Daugiausia tokių prieglaudų reikalingos netekėjusios nėščiosios, 
našlės, persiskyrusios su vyrais. Vakarų Europos pavyzdžiu tokios 
prieglaudos geriausia steigti prie gimdymo ligoninių. 

Nėštumo globa, steigimas patarimo punktų, materialinė pa - 
gelba nėščiosioms bus geriausia tuo tarpu priemonė ir 
kovai su abortais. Motinystės apsauga ir globa lygiai turi 
būti teikiama ištekėjusioms ir netekėjusioms mo- 
terims. Terminai „teisėtai“ ir „neteisėtai“ gimęs kūdikis nebe- 
turėtų būti vartojami. Kūdikis nėr kaltas, kad tėvai nebuvo įregis- 
travę vedybų ar šliūbo nepaėmę, už tai negali jis visam gyvenimui 
užsipelnyti kokią dėmę ar prakeikimą. Lietuvoj nevedusios mote- 
rys pagimdo apie 4000 kūdikių, maždaug 6 Yo visų gimdymų. Ir tą 
prieauglį turime branginti, kūdikius ir motinas globoti. Pavainikių 
vaikų teisės turi būti lygios su kitų vaikų teisėmis. Netekėjusioms 
moterims turi būti palengvintas išieškojimas vad. alimentų, į skai- 
čių alimentų turi įeiti pašalpa nėštumo metu, gimdymo išlaidos ir 
pašalpa moteriai bent du mėnesiu po gimdymo ir visą kūdikio pe- 
nėjimo krūtimi laiką. 

Vyras dažniausiai alimentus moka tik tada, kai turi nuolatinę 
vietą ar nejudamą turtą. Įstatymas turėtų labiau moterims garantuoti 
alimentų išieškojimą, net taikant vyrams baudžiamąsias priemo- 
nes, jei kuris motiną ir kūdikį atsisakys sušelpti. Netekėjusios mo- 
terys turėtų naudotis teise incognito (nesakydamos savo pavardės) 
gimdyti ligoninėse ir tuojau atiduoti kūdikį prieglaudon. Ir šeimy- 
nos nėščios moterys turi turėti daugiau pagarbos negu lig šiol: pas 
mūsų kaimiečius nėščioji paprastai iki gimdymo sunkiai dirba ir 

po gimdymo tuoj vėl eina prie ruošos arba prie ūkio darbų. Ir joms 
turėtų būti šeimynoj taikomas toks pat poilsis kaip tarnaujančioms 
moterims. Žala, kuri gali ištikti veršingą karvę bei kumelę, mūsų 
ūkininkams yra daug suprantamesnė, gyvuliai esti daugiau ir ilgiau 
saugojami nuo darbo, kaip jo nėščia bei pagimdžiusi moteris. 

Valstybė rūpinasi platesniu mastu kovoti su socialėm blo- 
gybėm, kaip antai, rūpinasi bepročiais, gydo sergančius veneros 
ligomis; tuo labiau turėtų rūpintis, kad gimdančios mote- 
rys gautų tinkamą pagelbą. Ir Lietuvos moterims jau reikia kvali- 
fikuotos pagelbos. Pamatą tai pagelbai sudarys kaip kitose šalyse, 
taip ir pas mus — akušerių pagelba. Reikalinga turėti tiek akuše- 
rių, kad prie kiekvieno gimdymo ji galėtų pribūti ir toliau pagim- 
džiusią prižiūrėti 1r lankyti. Kiek reikalinga mums turėti akušerių? 
Vokietijoj praktika rado, kad miestuose akušerė gali į metus 
aptarnauti vidutiniškai 60—65 gimdymus, kaimuose — 40-50 gim- 
dymų. Lietuvoj tuo tarpu kiekviena akušerė aptarnauja ir daugiau 
gimdančių, bet nedaugiau kaip 100 gimdymų per metus, 
t. y. vidutiniškai 2 gimd. per savaitę. Lietuvai tokiu būdu reika- 
linga turėti ne mažiau kaip 660 išmokslintų akušerių. 
Tuo tarpu turime 323, už savaitės dar apie 30 asmenų akušerių 
gaus diplomus. Kur gausime daugiau? Kasmet gali būti paruošta 
25-30 naujų akušerių, jei veiks tik vieni kursai. Daugiau ruošti 
tuo tarpu ir nereikalinga, — baigusios negauna darbo. Ateinančių 5 
metų bėgy paruošime dar 140 akušerių ir, jei bus reikalas, galima 
bus galvoti apie intensyvesnį paruošimą. Tuo tarpu akušerės nej- 
stengia išgyventi iš savo darbo: kaimiečiai nesupranta profilaktinės 
akušerės patarnavimo svarbos ir kreipias į ją tik ištikus gimdymo 
komplikacijoms. Akušerės dažnai eina gailest. seserų pareigas li- 
goninėse, tarnauja biuruose ir t. t. arba užsiima abortais. 

Kaip girdėti, Sveikatos departamentas projektuoja įvesti 
valsčių akušerių etatus: skirti kasmet po 20 akušerių į 
valsčius, duoti joms po 100 litų pašalpos ir paraginti savivaldybes 
duoti butą. Visą programą mano išpildyti per 15 metų. Sumany- 

mas labai sveikintinas, bet tempu, kuriuo manoma tas įgyvendinti, 
negalima pasidžiaugti: 15 metų labai ilgas laikotarpis. Reikalinga 
būtų 5 metų bėgy turėti kiekviename valsčiuje 
po vieną akušerę. Valsčių turime 294. Turint piniginių iš- 
teklių. 5 metų bėgy lengvai galime turėti kiekviename valsčiuje po 
vieną akušerę. 

Akušerės skiriamos yra normaliam gimdymui aptarnauti, bet 
ne mažiau, kaip 15 Yo visų gimdymų reikalauja gydytojo pagelbos, 
taipogi daugelis moterų nebenori gimdyti savo butuose, ieško pa- 
gelbos ligoninėj. Valstybė ir savivaldybės turi pasirūpinti įsteigti 
atitinkamą skaičių gimdymams ligoninių, praplatinant prie esamų 
apskr. ligon. gimdymų skyrius. Tų skyrių vedėjais turi 
būti prityrę savo specialybėj gydytojai, turį gerą stažą, sugebą teik- 
ti visokeriopą operacinę pagelbą gimdančioms moterims. Valsčių 
akušeres turi prižiūrėti apskričių ir rajonų gydytojai, teikti joms 
nurodymų, reikalui esant apskrities arba rajono gydytojas turi pa- 
dėti prie gimdymo. Reikia rūpintis, kad 15 kilometrų radijusu gy- 
ventų nusimanąs gimdymo pagelboj gydytojas. Valsčių akušerės 
skiriant, lygiagrečiai reikia organizuoti operacinė gimdymo metu 
pagelba apskrityse. 

Įsteigus valsčiaus akušerių institutą ir sutvarkius apskričių 
ligoninių akušerinius skyrius mirtingumas po gimdymo nukristų 
iki kitų valstybių normos, galėtume kasmet užrašyti į aktyvą apie 
600—700 moterų gyvybių pačioj sveikatoj. 

Esant gerai gimdymo metu priežiūrai žymiai mažiau gim- 
tų negyvų vaikų. Manau, kad ne mažiau kaip 1000 kūdikių 
galima būtų išgelbėti kasmet. Valsčiaus akušerė turėtų sekti nau- 
jagimius, tuoj po gimimo duoti motinoms patarimų, kaip naujagi- 
mius prižiūrėti. Didžiausias kūdikių mirtingumas esti kaip tik pir- 
mame mėnesy po gimdymo. Miršta neišnešioti, silpni, miršta dėl 
blogos priežiūros gimdymo metu. Pagal kitų valstybių statistiką 
matome, kad 1/3 mirusių žindančių vaikų miršta pirmąją sav. po 
gimdymo; jei tokią proporciją taikysime ir pas mus, tai turėsime 

apie 3000 mirčių tuoj po gimdymo. Labai žymią dalį tokių kūdikių 
galima išgelbėti nuo mirties, jei bus tinkama gimdymo pagelba ir 
kūdikio priežiūra tuoj po gimdymo. Valstybė turi išleisti įstatymą 
arba papildyti veikiančius įstatymus įsakymu, kad gimdymo metu 
pagelbą moterims turi teisės teikti tik kvalifikuota aku- 
šerė ir gydytojas. Toks įsakymas reikia tuojau taikyti gy- 
venime, kur jau yra apsigyvenusi akušerė. Suprantama, jei moterį 
užklumpa netikėtai gimdymas arba jei moteris neturėjo galimybės 
pasikviesti akušerę, pirmą pagelbą gali suteikti kiekvienas asmuo. 
Registruodami kūdikius bei juos krikštydami dvasininkai turi rei- 
kalauti pažymėjimo iš akušerės, kūdikį priėmusios. Pas mus esant 
tiktai tikybinei kūdikių registracijai gimusieji kūdikiai gali būti ir 
visai neužregistruoti kelis net keliolika metų ir gimimo diena gali 
būti pamiršta. Reikalaujant pažymėjimo iš gimdymą pravedusios 
akušerės, daugely atsitikimų bus išvengta įvairių registracijos klai- 
dų, pav., gimdymo datos užrašyme, kūdikio lyties pažymėjime ir 
t. t. Žydų tikybos kūdikius registruojant jau reikalaujama panašių 
pažymėjimų. 

Pagimdžiusioms moterims turi būti garantuotas 
poilsis ne mažiau kaip 6 sav.: moterys negali anksčiau grįžti prie 
darbo į fabriką, dirbtuvę, biurą, turi gauti atitinkamą pašalpą arba 
algą. Reikia rūpintis, kad kiekviena moteris savo kūdikį žindy- 
tų. Lietuvoj, tiesa, retai pasitaiko, kad moteris atsisakytų kūdikį 
žindyti; jei nežindo, dažniausiai nepajėgia ar dėl nesveikatos, ar 
dėl to, kad nėra pieno, ar dėl laiko stokos. Rekalingumo žindyti 
kūdikį moterims aiškinti nereikia, tik reikia duoti joms galimybę 
tai padaryti. Kiekviena žindanti turi geriau maitintis, darbo metu 
turi turėti galimybę kūdikį pažindyti. Ten, kur dirba daug mote- 
rų, reikėtų skirti nors vienas kambarėlis, kame moterys suėjusios 
galėtų pažindyti atneštus kūdikius arba įsteigti prie įstaigos arba 
netoli jos dienos lopšelį, kur motinos galėtų kūdikius darbo metu 
palikti 1r atėjusios juos pažindyti. Būtų geriau, kad turinti vaikų 
moteris netarnautų, 0 žiūrėtų namų ūkio. Esti taip, kad moterys 

eina tarnauti, vaikams prižiūrėti ką nors pasamdo. Ar tai tikslu, 
kad inteligentės moterys atiduoda vaikus auklėti visai neišlavintai 
moteriai, o pačios už labai nedidelį atlyginimą eina raštinėn dirbti. 
Man regis, bus tiksliau, apsieiti be patarnautojų ir pačiai neiti tar- 
nauti. Žindančioms motinoms turi būti duodama pašalpa maisto 
pagerinimui. 

Ne visos motinos gali penėti savo vaikus, kūdikiui nėra kuo 
kitu pakeisti motinos pieną, kaip tik kitos moters pienu. Tuomet 
turtingesnieji samdosi penėtojas[žindyves]. Dažnai bū- 
davo užmirštama, kad penėtoja yra tokia pat motina, tik neturtinga, 
dėl materialinių sąlygų atidavusi kūdikį į prieglaudą arba pas vad. 
aniolėlių gamintojas. Penėtojos vaikas dažniausiai anksčiau ar vė- 
liau miršta. Berlyno prof. Stocke lis susekė, kad 9074 penėtojų 
vaikų miršta nesulaukę vienerių metų. Penėtojų ir vaikų likimas 
turi būti valstybės įstatymais tvarkomas ir apsaugojamas. 

Valstybei turi būt visi kūdikiai lygiai brangūs, kaip turtingos, 
taip ir beturtės motinos. Daugely valstybių jau yra nustatyta, kas 
turi teisę būti penėtoja. Reikia taikyti šiuos dėsnius: 

1. Į penėtojas gali eiti moterys, kurių vaikai yra mirę. 

2. Gali eiti tos moterys, kurios jau maitino savo kūdikį ne ma- 
žiau 3-jų mėn. ir atidavė į tinkamą vietą auklėti. 

3. Penėtojomis gali būti tik visai sveikos moterys. 

4. Penėtoja turi žinoti, kad ir nuo kūdikio gali užsikrėsti, pav., 
sifiliu. 

5. Tik ką pagimdžiusi moteris gali eiti į penėtojas tik pasiim- 
dama su savim ir savo kūdikį ir abu (savo ir svetimą) kūdikius 
maitindama. 

Dažnai atsitinka, kad pagimdžiusios moterys neturi kur pa- 
sidėti. Išeidamos po gimdymo iš ligoninės nežino, kur eiti, ką da- 
ryti su vaiku. Pasekmė esti ta, kad kūdikį pameta arba paskandina. 
Nelabai reikia stebėtis tokia moterimi; kūdikių prieglaudų nėra 
pakankamai, į prieglaudą, kai motina nuneša, kūdikio nepriima, 
reikalauja jos paso, pinigų kūdikiui išlaikyti ir t. t. Prieglaudų per- 

sonalas net atvirai pareiškia: mes tepriimame kūdikius, kai polici- 
ja atneša. Taip ir verčiamos motinos kūdikius pamesti. Tuo tarpu 
kitur, pav., Prancūzijoj, prieglaudose kūdikiai priimami visai ne- 
klausiant, jei motina ar tėvas nenori pasakyti savo pavardės, atne- 
šusiems kūdikį išduodamas numerėlis, kurį parodžius kiekvienu 
momentu vaiką galima atgal atsiimti. Bent Kaune reikėtų įsteigti 
motinystės namus, kur pagimdžiusios moterys, išėjusios iš ligoni- 
nės galėtų apsistoti vieną du mėnesiu ir būti kartu su kūdikiais. To- 
kią prieglaudą geriausia sujungti arba su kūdikių prieglauda, arba 
su moterų ligonine. Moterys tokiose prieglaudose galėtų maitinti 
svetimus kūdikius ir šiokį tokį darbą dirbti, kas, žinoma, tų prie- 
glaudų laikymą pigintų. 

Anksčiau pateiktais klausimais ir jiems artimais seksualiniais 
klausimais mūsų visuomenė turi labai maža žinių. Šie gi kasdie- 
niniai, artimi kiekvienam žmogui reikalai turėtų būti plačiau ži- 
nomi. Plakatais, brošiūromis, paskaitomis ir pašnekesiais patari- 
mo punktuose reiktų skleisti šias žinias: apie apvaisinimą, apie 
vaisiaus gyvybės pasireiškimus moters įsčiuje, apie abortų žalą 
moters organizmui, apie užsilaikymą nėštumo metu, apie reika- 
lingumą moterų sveikatos apsaugos, apie kūdikių penėjimą ir t. t. 
Paskaitose reikia skiepyti mintį, kad ir vyrai savo nėščias žmo- 
nas daugiau gerbtų ir globotų, neverstų prie sunkaus darbo. Iš 
kur reikia imti lėšos visai pagelbai nėščioms, 
gimdančioms, pagimdžiusioms? Ne pripuolamos 
labdarybės, atsitiktinai surinktų aukų čia reikalinga, čia reikia 
taikyti socialės globos principas plačiu mastu. Reikia taikyti kuo 
plačiausiai socialinio draudimo principas. Esamą ligonių kasų 
įstatymą reikia praplėsti ta prasme, kad didesnis kontingentas pri- 
valėtų prisidėti prie ligonių kasų, pav., visi kaimo samdiniai. Pa- 
raginti, kad laisvai prisidėjusių prie kasų būtų daugiau. Pritraukti 
prie kasų visus padienius miestų ir sezoninius darbininkus. Vei- 
kiantis kasų įstatymas gana tobulai aprūpina nėščias, gimdančias 
ir pagimdžiusias moteris. Nėščia gauna dvi sav. prieš ir 6 sav. po 

gimdymo pašalpą, nemokamai akušeres, event. gydytojo pagalbą 
arba vietą ligoninėj, žindymo premiją per 13 savaičių ir vien- 
kartinę pašalpą sumoje 50 lit. Apsidraudusiųjų žmonos gauna 
tik akušerės, eventualiai gydytojo arba ligoninės pagelbą 13 sav. 
laikotarpy. Praplėtus įstatymą ta prasme, kad ir apsidraudusiųjų 
žmonos gautų vienkartinę gimdymo pašalpą ir žindymo premiją 
per 13 sav., būtų galima aprūpinti gana didelį skaičių nėščiųjų. 
Valdžia grąžina ligonių kasoms visas išlaidas, skirtas pagelbai 
gimdyvėms kasos nariams. Jei valdžia grąžina kasoms išlaidas 
motinystės reikalams padarytas, tai privalėtų lygiai šelpti ir kitas 
neturtingas gimdyves. Kitą dalį išlaidų, — pav., patarimų punk- 
tams išlaikyti, valsčių akušerėms apmokėti, ligoninėms steigti, — 
turi pasiimt savivaldybės. Valsčiai vargu ar supras reikalingumą 
ir ar galės pasiimti dalį išlaidų minėtam aparatui išlaikyti. Ma- 
nau, kad geriausia rūpintis tektų apskričių ir miestų savivaldy- 
bėms. Pirmon eilėn reiktų valdžios prašyti, kad paskirtų penkių 
metų bėgy kiekvienam valsčiui po akušerę ir mokėtų kiekvie- 
nai pašalpos po 100 litų mėnesiui, o savivaldybės duotų bent 
dviejų kambarių butą su kuru. Vienas kambarys akušerei gyventi, 
kitas ar kiti kambariai patarimo punktui. Valdžiai valsčiaus aku- 
šerių išlaikymas kainuotų 382 200 litų metams (294 x 13 x 100). 
Materialinei pagelbai neturtingoms nėščioms, gimdančioms, 
žindančioms moterims tektų išleisti apie 1 000 000 litų per me- 
tus (10 000 x 100). Vaistams, medžiagai, instrumentams vals- 
čių akušerėms reiktų išleisti metams 29 400 litų. Akušerių kursų 
laikymui jau dabar išleidžiama 17 000. Pakartotiniams akušerių 
kursams dar reiktų 3 000 metams. Iš viso siūlomoji kukli pagel- 
ba nėščioms gimdančioms ir pagimdžiusioms moterims kainuotų 
mūsų valstybei apie 1 500 000 litų, suma, man regis, ne per dide- 
lė ir mūsų valstybės ištekliams. 

Mano pranešime išdėstytų minčių turinys gali būti su- 
glaustas į šiuos obalsius: nėščiai moteriai pagarba ir globa, 
gimdančiai pagelba, pagimdžiusiai ir naujagimiui globa. 

Gausingai suvažiavę iš visų kraštų organizacijų motinoms ir 
vaikams globoti atstovai, dideliame skaičiuje atvykę kviestieji sve- 
čiai, apsilankę aukštieji valdininkai, įvairių organizacijų, įstaigų ir 
įtakingų asmenų pareikšti konferencijai sveikinimai ir linkėjimai 
jau laiduoja, kad ir Lietuvoj pagaliau motinystė pradės būti tin- 
kamai globojama. 

GIMDYVIŲ KRAUJAVIMAI DĖL KRAUJO 
KREŠĖJIMO SUTRIKIMŲ 


Kauno valstybinio medicinos instituto darbai, 1957; V tomas, p.105-113' 


Viena didžiausių akušerinių tragedijų esti tais atvejais, kai 
gimdyvė, kūdikiui gimus, kartais visai nelauktai miršta dėl gimdos 
atoniško kraujavimo, t. y. dėl gimdos raumenų retrakcijos ir kon- 
trakcijos nebuvimo. 

Prof. I. E. Žordanija mano, kad atoniški kraujavimai būna dėl 
pirminių ir antrinių priežasčių; pirminėmis priežastimis jis laiko 
gimdos raumenų silpnumą bei jų suplonėjimą nėštumo metu, ant- 
rinės priežastys, anot I. E. Žordanijos, įvyksta dėl centrinės nervų 
sistemos sutrikimo. Koks pastarųjų sutrikimų pobūdis bei mecha- 
nizmas, autorius nenurodo, tačiau pažymi, kad pastarieji kraujavi- 
mai būna labai smarkūs ir sunkiai sustabdomi. 

Prof. V. Štekelis (W. Stockel) po Pirmojo pasaulinio karo per- 
žiūrėjo vieno milijono gimdymų ataskaitas ir rado, kad Vokietijo- 
je dėl gimdos atonijos tuomet mirdavo 0,06 Yo gimdyvių, t. y. iš 
60 000 gimdyvių viena moteris. 

Nors šiais laikais, ypač mūsų šalyje, miršta kelis kartus ma- 
žiau, kaip kad buvo V. Štekelio nustatyta, tačiau, nežiūrint pato- 
bulėjusios gimdymo pagalbos organizacijos, naujų medikamentų 
įvedimo ir gydytojų kvalifikacijos pakėlimo, mirtinų nukraujavi- 
mų dėl gimdos atonijos pasitaiko ir mūsų laikais. 

Observuojant sunkius atoniškus kraujavimus, skaitant tokių li- 
gonių ligos istorijas arba gydytojų kraujavimo eigos atpasakojimą, 
tenka prieiti išvadą, kad mirtinas kraujavimas įvyksta ne vien dėl 
gimdos atonijos, bet ir dėl kraujo krešėjimo nebuvimo [...]. Reikia 
pripažinti, kad akušeriai iki šiol mažai domėdavosi krešėjimo su- 
trikimų problema. Buvo manoma, kad krešėjimas gimdymo metų 


* Pirmas Sovietų Sąjungoje straipsnis apie emboliją vaisiaus vandenimis. 
(Straipsnis sutrumpintas, praleisti klinikinių atvejų aprašymai). 

esti pakankamas. Pas nėščią moterį protrombino kraujyje buvo 
randama net didesnis nuošimtis nei pas sveiką nenėščią. Literatū- 
roje buvo nurodoma, kad prie sunkių nėštumo toksikozių dėl krau- 
jo krešėjimo padidėjimo įvyksta komplikacijų. Tik pastaraisiais 
laikais kraujo nekrešėjimas akušerijoje pradėtas plačiai nagrinėti. 
Iš tarybinių autorių šią problemą iškėlė 1955 m. Sąjunginiame gy- 
dytojų aktyvo suvažiavime prof. A. J. Lurje (Kijevas). 
Aiškumo dėlei verta prisiminti kraujo krešėjimo schemą: 


Tromboplastinės medžiagos ( trombokinaza) +Ca 


Į 
Protrombinas 
Faktoriai V, VII II <- vitaminas K 
Trombinas 
Į 
Fibrinogenas 
II 


Fibrinas — kraujo krešulys. 


Kraujo krešėjimas nėštumo ir gimdymo metu gali susilpnėti 
arba jo visai nebūti dėl įvairių priežasčių: dėl vitamino K stokos, 
faktorių moters kraujyje nebuvimo, dėl kraujo plokštelių arba pro- 
trombino kiekio sumažėjimo, o ypatingai dėl fibrinogeno kiekio 
sumažėjimo arba jo visiško pranykimo kraujyje. Anot K. M. By- 
kovo, fibrinogeno moters kraujyje esti vidutiniškai 0,3 Vo, t. y. iš 
viso apie 15 gramų. 

Fibrinogenas gali kraujyje sumažėti ir visai išnykti dėl jo ištir- 
pinimo (lysis) arba dėl pavirtimo į fibriną, t. y. jo sukrešėjimo. Šie 
abu procesai nėščios moters organizme gali vykti atskirai arba ir 
lygiagrečiai (H. Niesertas, F. Bachmannas ir kiti) ir dėl tų procesų 
įvyksta pilna afibrinogenemija. 

Fibrinogeną arba fibriną tirpinančių medžiagų surandame 
gimdos gleivinėje, piene, ašarose, taip pat vyrų prostatoje. Kraujo 

krešėjimas menstruacijos metu priklauso nuo fibrinogeno ištirpini- 
mo (lysis). 

Manoma, kad fibrinolysis gali padidėti dėl narkozės, operaci- 
jos, išgąsčio, organizmo funkcijų didelio įtempimo ilgai nešiojant 
negyvą vaisių ir dėl Rh serologinio konflikto; taip pat fibrinogeno 
ištirpinimą gali veikti vegetatyvinės nervų sistemos būklė: pakilus 
simpatinės nervų sistemos tonusui sumažėja kraujyje protrombino 
kiekis. (H. Niesert, F. Bachmann), sekančią dieną po operacijos 
protrombino kiekis pradeda didėti ir susidaro grėsmė trombozei. 

Amerikos mokslininkai O. V. Smitas ir G. V. S. Smitas taip pat 
randa placentoje medžiagų, tirpinančių fibriną, tačiau kitiems auto- 
riams pavyko tokias medžiagas placentoje surasti tik esant nėštumo 
toksikozėms. (H. Niesert). Kiti autoriai randa, kad placentai atsida- 
linant išskiriamas specialus enzimas, pagreitinantis retroplacentinio 
kraujo krešėjimą (J. Bieniarzas). Stebėdami placentinį laikotarpį, 
visi gydytojai mato, kad retroplacentinis kraujas iš makšties išei- 
na jau sukrešėjęs, tuo tarpu tos pat moters kraujas iš makšties arba 
plokšties žaizdų eina nesukrešėjęs ir atskirtas ilgai nekreša. 

Ta ypatybė, kad atsiskirianti placenta išskiria tromboplastines 
medžiagas, gali turėti labai rimtų pasekmių atsidalinus placentai 
prieš laiką, nėštumo metu arba gimdymo pradžioje. Tromboplasti- 
nes medžiagos tais atvejais pakliūna į moters venas, paverčia fibri- 
nogeną į fibriną. Likusio kraujo krešėjimas susilpnėja. Pas moterį 
vystosi šoko reiškiniai. Po gimdymo gali įvykti labai didelis krau- 
javimas dėl krešėjimo sutrikimo (J. Beniarzas). Iki šiol kraujavimas 
po priešlaikinio placentos atsidalinimo buvo laikomas atonišku. 

Ypatingai dideli kraujavimai placentiniame periode išsivysto 
tais atvejais, kai įvyksta embolija amniono vandenimis. 1941 m. 
Amerikos literatūroje pasirodė pirmasis panašaus atsitikimo ap- 
rašymas. Dabar pasaulinėje literatūroje jau yra paskelbta apie 80 
panašių atsitikimų ir 1955 m. Filadelfijoje išėjusiame I. P. Grynhilio 
(Greenhill) akušerijos vadovėlyje embolija amniono vadenimis fi- 
gūruoja kaip atskiras nozologinis vienetas. 

Amniono vandenys, panašiai kaip oras, retais atvejais patenka 
į atviras placentines venas, ypač tais atsitikimais, kai esti apsun- 
kintas vandenų nubėgimas į makštį ir išorę. Amniono vandenyse 
yra labai aktyvi trombokinazė: vienas ml amniono vandenų gali 
sukrešinti per vieną minutę keletą litrų kraujo in vitro (P. Wille). 

Amniono vandenims patekus į gimdos venas, atpalaiduojamas 
fermentas trombinas, kuris paverčia fibrinogeną j fibriną. Cirku- 
liuojančiame kraujyje susidaryti krešuliui sąlygų nėra, fibrinas su 
amniono vandenų morfologinėmis dalimis nešamas į širdį, pasie- 
kia mažąsias plaučių kraujagysles ir užkemša plaučių arterioles; 
tų kraujagyslių spindyje po mirties atrandame fibrino tinklelyje 
amniono ląsteles, leukocitus, embriono plaukelius ir kitus amni- 
ono padarinius. Dalis amniono vandenų pereina j plaučių venas ir 
išnešiojama į kitus organus, kurių mažose kraujagyslėse randame 
amniono vandenų morfologines dalis. 

Patekus amniono vandenims į moters organizmą, gana greit 
išsivysto sunki būklė, panaši į šoką: bendras silpnumas, šaltas pra- 
kaitas, silpno pripildymo pulsas, dažnas, paviršutinis alsavimas, 
kraujo spaudimas krinta, kūno temperatūra dažnai aukšta (407 C), 
krečia šaltis, kartais esti traukuliai, primeną eklampsiją. 

Įvykstantį po amniono vandenų patekimo į venas šoką kiti au- 
toriai laiko anafilaksiniu šoku: moteris esanti sensibilizuota vai- 
siaus baltymu; bet su šia nuomone sunku sutikti, nes amniono van- 
denyse esti labai nedaug baltymo ir, anafilaksiniam šokui esant, 
kraujo krešėjimo sutrikimų ir kraujavimo nebūna. 

Įvykstančio po amniono vandenų embolijos šoko mechanizmą 
galima taip įsivaizduoti: iškritus fibrinui, pasikeičia kraujo plazmos 
sąstatas, užsikemša plaučių kraujagyslės, kraujo cirkuliacijai plau- 
čiuose susilpnėjus, susidaro plaučiuose ir dešinėje širdyje kraujo 
stazė, sudirginami gausūs kraujagyslių receptoriai, ir refleksiškai 
centrinės nervų sistemos įtakoje suardoma anksčiau nusistovėjusių 
organizmo funkcijų lygsvara. 

Patofiziologai (E. Alpernas) panašų šoko vaizdą sužadina gy- 
vuliuose: triušiui įšvirkščiama defibrinuoto kraujo į veną, kraujas 
plaučių arterijose sukreša, gyvulys žūsta nuo asfiksijos su gausiais 
traukuliais; apie kraujo krešėjimo būklę didžiajame kraujo rate 
eksperimentų aprašyme nepaminėta. 

Lygiagrečiai su vykstančiu šoku iš moters visų atvirų žaizdų, 
ypač iš didžiosios placentinės žaizdos, prasideda nesulaikomas 
kraujavimas. Ypač gausus kraujavimas būna iš placentinės plotme- 
lės, kai gimdos raumenų susitraukimai esti silpni. Moteris miršta 
dėl šoko ir anemijos, tačiau pastaroji, daugelyje atvejų nėra svar- 
biausioji mirties priežastis: mažose kraujagyslėse, ypač plaučiuo- 
se, randame amniono vandenų embolijos padarinius ir nemažas 
atmainas inkstuose [...]. 

Visais neaiškiais gimdyvių mirties atsitikimais, ypač prieš 
mirtį buvus šoko-kolapso būklei, ateityje verta plaučiuose ieškoti 
amniono vandenų embolijos padarinių. Pavyzdžiui, ne visuomet 
būna aiški mirties priežastis įvykus gimdos plyšimui: dažnai po 
plyšimo išsivysto šoko būklė, kuri aiškinama pilvo plėvės dirgini- 
mu, patekus čia vaisiui. Moters nukraujavimas esti nedidžiausias, 
infekcijos padariniai dar neišsivystę, bet moteris po operacijos 
miršta. Reikia patikrinti, gal šokas ir šiuose atsitikimuose įvyksta 
dėl amniono vandenų patekimo į venas ir plaučių embolijos. 

Nors gimdyvių kraujavimai dėl kraujo krešėjimo sutrikimų yra 
labai dideli, prognozė labai bloga, vis dėlto reikia ieškoti nors atei- 
čiai priemonių tokioms ligonėms gydyti. Matėme, kad iš moters 
organizmo yra pranykęs fibrinogenas arba bent jo labai sumažėjo. 
Fibrinogeną iš lėto papildo kepenys. Moters gyvybę reikia palai- 
kyti labai gausiomis kraujo transfuzijomis. Bet pas mus vartojamas 
citruotas kraujas krešėjimo nepadidina, taigi ir kraujavimo nestab- 
do. Šiais atvejais tiesioginis kraujo iš žmogaus žmogui perpylimas 
būtų daug vertingesnis. Tačiau gydytojai tiesioginių transfuzijų ne- 
bedaro ir kraujo donorų ligoninėse nėra. Nesant natyvinio kraujo, 
reikia duoti labai dideliais kiekiais kad ir citruoto kraujo [...]. 

Organinei chemijai vystantis, atsiranda vilčių, kad fibrinogeno 
išskyrimas bus patobulintas, kad jo, nors ir trumpos veiklos, pre- 
paratai atsiras pardavime. Kai kurios farmacinės firmos, pvz., Roche 
Šveicarijoje ir dabar pagamina greitam vartojimui fibrinogeną. To- 
kiais atvejais jis leidžiamas į kraują (iki 7000 mgr). Literatūroje 
yra aprašyta pagydytų ligonių. 

Esant nesveikiems inkstams ir kraujavimui dėl fibrinogeno 
stokos, vargu ar bus sėkmingos veninės ir arterinės kraujo transfu- 
zijos; dėl transfuzijos gali visai užsikimšti inkstų kanalėliai, sustoti 
šlapimo išskyrimas ir išsivystyti anurija. 

Iki neturėsime fibrinogeno ar kitų sėkmingų priemonių nekre- 
šančiam kraujui sustabdyti, turime vartoti seną priemonę — gimdos 
tamponadą. Tamponui vartojama marlė padengiama fibrino, gau- 
to iš jaučio kraujo, plėvėmis arba sumaišoma su kraujo putomis 
(Blutschaum), kaip siūlo H. Runge. Kai organizme stokojama fi- 
brinogeno, vargu ar šis tamponavimo būdas bus sėkmingas, nes į 
gimdos ertmę įvedamas jau sukrešėjęs fibrinas. Gerai įdėtas tam- 
ponas prispaudžia kraujuojančius indus, neleidžia dideliam kraujo 
kiekiui sunktis ir prisideda prie fibrinogeno organizme regener- 
acijos. Taigi gimdos tamponada negali iš akušerijos pranykti; tai- 
syklingai vykdoma ji gali kartais padėti net esant kraujo krešėjimo 
sutrikimams. 

Ištikus gimdos atonijai, esant dideliems nesustabdomiems 
kraujavimams, siūloma gimdos amputacija arba ekstirpacija. Dau- 
gumoje atsitikimų šiai operacijai pasiryžtama per vėlai, ir moteris 
nebeišgelbėjama. Ar verta tokia operacija esant kraujo krešėjimo 
sutrikimams, reikia labai paabejoti, nes kraujas tekės ir per naujai 
padarytas žaizdas. Bet gyvai ligonei esant, kartais mes nežinome 
tikrosios kraujavimo ir šoko priežasties, tokiais atvejais ligonį 
iš mirties gelbstint, reikia griebtis ir šios drastiškos priemonės. 
H. Runge siūlo bet kokią operaciją daryti tik susinormavus kraujo 
krešėjimui. 

Žinome, kad tobulas aortos užspaudimas, kraujo krešėjimui 
sutrikus, gali trumpam laikui kraujavimą sustabdyti ir leisti gydy- 
tojui pasiruošti panaudoti sėkmingesnes priemones. 

Baigdamas noriu paliesti kraujo krešėjimo sutrikimų pro- 
filaktiką. Kraujo krešėjimo sutrikimai dažniausiai įvyksta esant 
priešlaikiniam placentos atsidalinimui, placentos pirmeigai, mo- 
teriai ilgai vaikščiojant su negyvu vaisiumi, esant Rh faktoriaus 
nesutapimams, esant Botkino su kepenų distrofija ligai ir kartais 
nėštumo toksikozėms. Todėl bent anksčiau minėtais atsitikimais 
reikia neleisti amniono vandenims patekti į moters kraują. Nu- 
leidžiant anais atvejais vandenis, reikia sudaryti sąlygas geram 
jų nubėgimui, iškelti pečius ir galvą aukštyn. Ypatingai atsargiai 
reikia daryti vaisiaus apgręžimą už kojytės nenuėjus vandenims; 
tokiais atvejais niekuomet nedaryti apgręžimo Trendelenburgo 
pozicijoje. Darant vaisiaus apgręžimą, užtikrinti gerą vandenų 
nubėgimą, ypač esant placentos pirmeigai arba priešlaikiniam pla- 
centos atsidalinimui. 

Anksčiau minėtoms moterims verta iš anksto padaryti kai 
kuriuos papildomus laboratorinius tyrimus, kaip antai — nustaty- 
ti kraujo krešėjimo ir kraujavimo laiką, suskaičiuoti trombocitus, 
nustatyti protrombino indeksą. Moterys, turinčios sulėtintą nėštu- 
mo metu krešėjimo laiką, privalo ilgesnį laiką vartoti kepenis arba 
jų preparatus ir saugoti savo kepenis nuo galimų sutrikimų, ypač 
nuo netinkamo maisto. 

Kraujo krešėjimo sutrikimo problema akušerijoje dar visai 
nauja, ji turi labai daug spragų. Reikalinga toliau vykdyti ir eks- 
perimentinius tyrimus, ir sukaupti daugiau patyrimo, observuojant 
minėtas komplikacijas akušerijoje. 

KAI KURIOS PRIEMONĖS PERINATALINIAM 
MIRTINGUMUI SUMAŽINTI 


Pranešimas skaitytas VIII respublikinėje gydytojų akušerių ginekologų 
mokslinėje konferencijoje Siauliuose 1962 m. 


Gimdyvių mirtingumas mūsų respublikoje nuolat mažėja. 
Tačiau perinatalinis mirtingumas eilę metų laikosi beveik tame 
pat lygyje. Nuolat keliant gydytojų ir akušerių kvalifikacijas, tei- 
kiant daugiau dėmesio nėščiajai, gimdyvei, vaisiui ir naujagimiui, 
perinatalinis mirtingumas turėtų ateityje irgi sumažėti. Pagrindinis 
darbas turėtų būti dirbamas 3-juose baruose. 

I. Daugiau rūpintis nėščiąja. Reikia pripažinti, 
kad kai kurios nėščiosios dar per daug dirba ir turi daug rūpesčių. 
Be profesinio darbo, joms prisideda namų ruoša ir šeimos reikalai. 
Apsikrovusi darbu, nėščioji pamiršta apie savo sveikatą, ir nors 
turi tinkamą medicinišką pagalbą, dažnai ja visai nesinaudoja. Čia 
reikalinga visuomenės parama. Tas klausimas nėra naujas. Jau 
daugiau kaip prieš 140 m. senojo Vilniaus universiteto prof. Mika- 
lojus Mianovskis kvietė visuomenę reikšti nėščiajai ne tik pagarbą, 
bet ir visokeriopai jai padėti, saugoti ją nuo išgąsčio, nemalonių 
reginių. Mianovskis siūlė nėščiosioms nelankyti susirinkimų dėl 
esamo čia blogo oro, nedalyvauti šokiuose, siūlė darbdaviams at- 
leisti nėščiąsias (pradedant nuo III mėn.) nuo darbo, be gydytojo 
leidimo nėštumo metu nevartoti jokių vaistų ir alkoholinių gėrimų. 
Taigi M. Mianovskis buvo nėščiųjų profilaktikos pradininkas ne 
tik Lietuvoje, bet ir visoje tuolaikinėje Rusijoje. M. Mianovskis 
mirė 1843 m., palaidotas Šalčininkuose. 

Nėščiajai turi skirti daugiau dėmesio jos bendradarbiai ir 
viršininkai, taipgi ir mūsų spauda. Ypač nėščiosios vyras turi nuo- 
lat rūpintis jos gerove, sveikata ir poilsiu. 


Visų specialybių gydytojai turi kreipti ypatingą dėmesį į nėš- 
čiosios būklę ir jos sveikatą. Moters konsultacijų, kaimo apylin- 
kių gydytojai ir akušerės turi kreipti didelį dėmesį į nėščių moterų 
sveikatą, jų darbo ir buities sąlygas, nuolat skleisti nėščiųjų ir jų 
šeimos narių tarpe higienos ir dietetikos žinias. 

Nėščioji turi vartoti mišrų, daug vitaminų ir reikiamų mikro- 
elementų turintį maistą, gauti pakankamai deguonies. Reikia atsi- 
minti, kad nėščiųjų infekciniai susirgimai, ilgai trunkanti hipoksijos 
būklė, kontaktas su apkrėstais naminiais gyvuliais gali būti vai- 
siaus žuvimo priežastis. 

Žinome biologinį dėsnį — sveika motina gimdo sveiką vaisių. 
Tik ypatingos sergančių nėščiųjų priežiūros dėka ir nesveikos mo- 
terys gali gimdyti sveikus kūdikius. Pavyzdžiui, tuberkulioze ser- 
kus naujagimius. 

Būtina visapusiškai tirti nėščiųjų sveikatą. Nėščiosios, sergan- 
čios plaučių, širdies, inkstų ir kepenų ligomis, turi būti nuolatinėje 
akušerio ir terapeuto priežiūroje. 

Iki šiol mes dar per mažai kreipdavome dėmesio į cukralige 
sergančias nėščiąsias, bet tokių moterų pastaraisiais metais žymiai 
padaugėjo. Kiekvienai nėščiai moteriai būtinai reikia atlikti cuk- 
raus tyrimus. Suradus šiapime cukraus, reikia nustatyti jo kiekį ir 
kraujyje. Sulaukti gyvo kūdikio tokia moteris gali tik būdama visą 
nėštumo laiką terapeuto ir akušerio globoje. 

Pasireiškus vėlyvų nėštumo toksikozių simptomams arba esant 
pastoviems hipotonijos reiškiniams, reikia nėščiąją paguldyti į sta- 
cionarą. Atminkime, kad hipotonija gimdymo metu dažnai sukelia 
daug komplikacijų, pavojingų motinos ir vaiko gyvybei. 

Stacionare reikia atidžiai ir visapusiškai ištirti sergančią nėščią 
moterį, pakviečiant gydytojus terapeutą ir būtinai — okulistą. 

Stacionare reikia kreipti nuolatinį dėmesį į vaisiaus širdies 
būklę. Jos funkcijai pablogėjus, taikyti medikamentus bei imtis 
kitų priemonių vaisiui gelbėti, sužadinant arba net užbaigiant gim- 
dymą operaciniu būdu. 

Reikia sveikinti Sveikatos apsaugos ministerijos nuostatą, kad 
apylinkių ligoninėse gimdytų tik visai sveikos moterys. Tuo nori- 
ma pasiekti, kad apylinkių ligoninėse visi naujagimiai gimtų gyvi 
ir sveiki būtų išrašomi. Tai labai girtina priemonė, deja, dar ne vi- 
sur vykdoma. Pavyzdžiui, Kauno zonoje 1961 m. apylinkių ligo- 
ninėse gimdė 1/7 visų zonos gimdyvių. Perinatalinis mirtingumas 
apylinkių ligoninėse siekė iki 1,2 Yo. 

Taip pat reikia atsiminti, kad tolimas gimdyvių transportas, 
ypač blogais keliais ir vežimais, neigiamai atsiliepia vaisiaus ir 
moters būklei; toks vežiojimas ateityje turi išnykti. Kai kurios 
mažos rajoninės ir apylinkių ligoninės per ilgai išlaiko nėščiąsias ir 
gimdyves; persiunčia kitur tik pablogėjus vaisiaus širdies tonams 
arba ir visai vaisiui žuvus. Pvz., taip daro Ežerėlio apyl. ligoninė 
(Kauno rajonas). 

Ypač didelis perinatalinis mirtingumas esti dėl priešlaikinių 
gimdymų. Mes dar galutinai nesuregistravome priešlaikinių gim- 
dymų. Nurodomi 3, 3,6 ar 4 Vo yra neįtikėtinai per maži. 1961 m. 
Kaune pradėjus veikti neišnešiotų naujagimių skyriui, Kauno zo- 
noje padidėjo registruotų neišnešiotų naujagimių skaičius iki 116 
naujagimių. Tai yra beveik tiek pat, kiek susirinko naujai atidary- 
tame skyriuje. 

Siekiant sumažinti priešlaikinių gimdymų skaičių, be kitų 
priemonių, ypatingą dėmesį reikia kreipti į nėščiųjų darbo ir bui- 
ties sąlygas VII-VIII-IX nėštumo mėnesiais, kontroliuoti vai- 
siaus būklę, skirti poilsio bei ramybės režimą. Reikia žinoti, kad 
ypatingai jautrioms moterims lytiniai santykiai gali sužadinti 
gimdymą. 

Pastebėta, kad moterys, turinčios mažą širdį, dažnai gim- 
do prieš laiką. Matyti, širdis neįstengia pristatyti vaisiui maisto 
medžiagų. Tokios moterys turi būti ypatingoje akušerio ir terapeu- 
to priežiūroje; jas reikia specialiai ištirti kardiologiniame skyriuje. 

Moterys, kurios anksčiau buvo gimdžiusios prieš laiką, naujo 
nėštumo pradžioje turi būti paimtos griežton gydytojo priežiūron. 

Jau nėštumo pradžioje reikia, kiek įmanoma, išaiškinti buvusio 
priešlaikinio gimdymo priežastį. 

Tariamai prasidėjusį priešlaikinį gimdymą galima sustabdyti, 
skiriant medikamentus, taikant Širotkaro siūlę ir suteikiant mote- 
riai ramybę. Net ir nubėgus vaisiaus vandenims, dažnai nėštumą 
2-4 sav. galima sulaikyti ir dar paauginti vaisių motinos įsčiose; ši 
priemonė netinka vaisiui esant skersinėje padėtyje. 

Vykstant priešlaikiniam gimdymui, reikia saugoti vaisiaus gal- 
vutę nuo per didelio suspaudimo, einant pro gimdos kaklelį ir vulvą. 
Šias siaurumas reikia praplėsti metreirinteriu arba įkirpti žirklėmis. 

II. Daugiau dėmesio gimdyvei ir vaisiui. 
Sergant moteriai vėlyvąja toksikoze, ypač komplikuotomis jos for- 
momis, vaisius dažnai žūva dar gimdymui neprasidėjus arba gim- 
dymo metu. Pablogėjus širdies tonams, reikia gimdymą sužadinti 
arba pagreitinti operaciją net padarant cezario piūvį. 

Reikia, kad kiekviena atvykusi gimdyvė būtų gydytojo 
apžiūrėta ir komplikuotais atvejais būtų nustatytas gimdymo pa- 
galbos planas. 

Prieš laiką nubėgus vaisiaus vandenims, reikia į gimdyvę 
kreipti ypatingą dėmesį, greičiau pradėti gimdymo skatinimą ir 
mažinti gimdymo traumą. 

Visapusiškai reikia saugoti vaisių nuo hipoksijos ir gimdymo 
traumų. Esant ryškiam Vasteno simptomui, ilgai nelaukti, kol įsista- 
tys galvutė. Valcherio padėties taikymas neturi trukti per ilgai. Vai- 
siaus galvutės impresija pagal Hofimejerį šiais laikais nebetaikytina. 

Kiekviena gimdyvė gimdymo metu išeikvoja daug jėgų ir atlie- 
ka nemažą darbą. Taigi ją reikia maitinti ir duoti jai pakankamai 
deguonies, geriausiai iš specialaus aparato. Visą gimdymo trukmę 
vaisiaus būklė turi būti ypač atidžiai sekama. Pageidautina, kad 
vaisiaus tonams registruoti būtų taikoma elektroninė aparatūra. 

Esant vaisiaus pernešiojimui, rūpestingai sekti vaisiaus būklę, 
reikalui esant, sužadinti gimdymą medikamentais, o blogėjant vai- 
siaus širdies tonams, užbaigti gimdymą operacija. 

Manau, kad visi sutiks, jog, esant sėdyninei padėčiai, teikti 
gimdyvei pagalbą turi gydytojas. Tuo tarpu mūsų respublikoje yra 
vietų, kur tokią pagalbą teikia akušerės. Dažnai akušerės susiuva ir 
plyšusią tarpvietę. Šitokius papročius iš rajoninių ligoninių reikėtų 
šalinti. 

Negalint moteriai pagimdyti, šiuolaikinė akušerija gali padėti 
medikamentais, vakuuminiu ekstraktoriumi arba operacija; tačiau 
operaciją reikia daryti, kai vaisius dar nėra terminalinėje būklėje. 
Siekiant išvengti vaisiaus asfiksijos, visą gimdymo laiką taikytinos 
profilaktinės priemonės. 

Virkštelei iškritus, dar ir šiais laikais žūva apie 40 Yo visų 
naujagimių. Rūpestingai sekant gimdyvę, virkštelės iškritimo gali- 
ma išvengti arba bent laiku pastebėti. Nubėgus vaisiaus vandenims, 
kai galvutė dar neįsistačiusi, visais atvejais vaginalinis tyrimas yra 
būtinas. Virkštelės reparavimas — nepakankama priemonė vaisiui 
gelbėti. Patartina greičiau baigti gimdymą, laikantis esamų sąlygų: 
vaisių apgręžti ir ištraukti už kojyčių arba, esant palankioms sąly- 
goms, daryti cezario piūvį. ' 

Norint sumažinti perinatalinį mirtingumą, negalima taikyti 
vaisių žalojančių operacijų, kaip aukštųjų replių, Brakston-Hikso 
apgręžimo, ekstrakcijos už galūnių ir kitų panašių operacijų. 

Pirmą kartą gimdant senoms moterims, ypač esant sėdyninei 
padėčiai, nelaukti, kol pablogės vaisiaus būklė, dažniau taikyti 
cezario piūvį. Atminti, kad, esant sėdyninei padėčiai, normalaus 
dydžio galvutė bendrai susiaurintame dubenyje įstringa, ir vaisius 
paprastai ištraukiamas negyvas arba labai sužalotas. 

Teisinga, kad, esant skersinei padėčiai, pirmą kartą gimdan- 
čioms vis dažniau daromas cezario piūvis, bet gimda perpjaunama 
įprastu skersiniu piūviu; ištraukiant vaisių kartais žalojama gimda 
arba vaisius. Patartina gimdą perpjauti apatiniame segmente išil- 
gai, vaisių apgręžti ir ištraukti už kojyčių. 

Šiais laikais cezario piūvio operacija pasidarė labai populiari, 
dažnai taikoma ir vaisiaus gyvybei gelbėti. Su tuo galima sutikti, 


bet kartu reikia atkreipti gydytojų dėmesį, kad cezario piūvio ope- 
racija ir šiais laikais yra pavojingiausia operacija moteriai. Kūdikį 
gelbstint, negalima rizikuoti motinos gyvybe. Ir šiais laikais ce- 
zario piūvį galima taikyti tik tais atvejais, kai moters genitalijose 
nėra infekcijos ir kai tikimasi operacijos pagalba išimti tikrai gyvą 
kūdikį. Kitaip sakant, negalima tokios operacijos taikyti, esant toli 
pažengusiai vaisiaus asfiksijai. Tai per didelė rizika motinai. 

III. Geresnę priežiūrą naujagimiams, ypač 
neišnešiotiems. Atidžiai apžiūrėtas naujagimis, reikalui 
esant, atgaivintas po asfiksijos, atiduodamas mikropediatro, tiks- 
liau neonatologo globon. LSSR Sveikatos apsaugos ministerija 
pritaria mūsų katedros sumanymui įsteigti klinikinę ordinatūrą 
neonatologams ruošti. Toks paruošimas truks dvejus metus. 
natoriai turės įgyti teorinių Žinių apie vaisiaus vystymąsi motinos 
įsčiose, gimdymo traumas, serologinius konfliktus, vaisiaus pa- 
kenkimus dėl infekcijų ir toksikozių; turės susipažinti su naujagi- 
mio ligomis, vystymosi trūkumais ir, suprantama, naujagimių, 
ypač neišnešiotų, priežiūra ir slaugymu. Klinikiniai ordinatoriai 
turės dirbti bent 4 mėn. bendrame kūdikių skyriuje, kur ypač 
turės išmokti juos maitinti. 

Mūsų respublikoje dar žūva nemažas skaičius vaisių ir nauja- 
gimių dėl serologinio konflikto. Moteriai, kurios kraujas Rh nei- 
giamas, reikia išsaugoti pirmąjį kūdikį, nedaryti jai pirmojo aborto, 
reikalui esant, perpilti tik Rh neigiamą kraują. Gydytojai privalo 
laikytis tuo reikalu SSRS Sveikatos apsaugos ministerijos išleistos 
instrukcijos. Įtartinoms nėščiosioms iš anksto padaryti atitinkamas 
serologines analizes, kad, naujagimiui gimus, tuojau būtų galima 
padaryti pakaitinį kraujo perpylimą. Suprantama, kad tokios pro- 
cedūros atliekamos tik didesniuose stacionaruose, į kuriuos nėščio- 
sios iš anksto nukreipiamos. 

Pastebėjus naujagimio vystymosi trūkumą, kaip hernia um- 
bilicalis, atresia recti, žarnų nepraeinamumą ir kitus pataisomus 

trūkumus, skubiai kviestis chirurgo pagalbos. Tenka matyti, 
kad kartais daromos naujagimiams beviltiškos operacijos ir tuo 
diskredituojamas metodas. Ypač neverta tokių operacijų daryti 
silpniems, neišnešiotiems naujagimiams. 

Naujagimiams turi būti sudarytos tinkamos slaugymo ir medi- 
cininės priežiūros sąlygos, ypač reikia juos saugoti nuo kvėpavi- 
mo ir virškinimo takų bei odos infekcijų: Tam reikia materialinių 
išteklių, tinkamos patalpų temperatūros ir specialaus personalo. 
Deja, dar yra trūkumų. Specialių, mažiems vaikams slaugyti, sese- 
rų dar neparuošėme. 

Pastebima, kad vidurinis medicinos personalas dažnai 
pažeidžia aseptikos taisykles. Naujagimiai dažnai suserga pioder- 
mijomis. Taip atsitinka dėl to, kad medicinos personalas nesilaiko 
higienos taisyklių plaunant rankas. Siūloma nuplautas rankas nu- 
šluostyti sterilia vienkartine servetėle. 

Stambesniuose centruose pradėjo veikti specialūs skyriai 
neišnešiotiems naujagimiams. Apie tų skyrių darbo laimėjimus ir 
patyrimą bus perskaityti specialūs pranešimai. Prieš laiką gimusius 
galima išrašyti iš stacionaro tik tuomet, kai jie gali būti maitinami 
įprastu naujagimiams maistu. Taip pat negalima išrašyti iš stacio- 
narų sergančių, svorio nepriaugančių naujagimių. 

Norint sumažinti perinatalinį mirtingumą, rajonų ligoninėse 
greitu laiku turėtų dirbti bent du akušeriai ginekologai. Antruoju 
iš tų gydytojų galėtų būti ir mikropediatras. Tinkamai paruoštam 
mikropediatrui normali akušerija, ypač vaisiaus būklės nustaty- 
mas, turėtų būti gerai žinoma sritis. Negyvo vaisiaus gimimas arba 
naujagimio mirtis turi būti laikoma labai apgailestautinu įvykiu. 
Kiekvieną tokį atvejį reikia išsamiai išnagrinėti mokslinėse gydy- 
tojų konferencijose siekiant išaiškinti žuvimo priežastį. 


"4 
„ 


ius as 
44 1885-1966 


ATSIMINIMAI 


[Ž 


/€ 


P. MAZYLĮ 


Nuotraukoje: akad. P. Mažylis su dukra Liuda ir sūnum Jonu. 1947 m. 


ATSIMINIMAI APIE MANO TĖVĄ 
PRANĄ MAŽYLĮ 


Akademikė Liuda Mažylytė-Rasteikienė 


Mano tėvas Pranas Mažylis gimė 1885 metais dabartiniame Ku- 
piškio rajone Šilaikiškio kaime. Tame kaime tebuvo dvi sodybos, abi 
Mažylių. Ar jie giminės — nežinau. Gal labai seniai ir giminiavosi. 
Abi sodybos įsikūrusios gretimai ant kalnelio. Aplinkui pelkės, miš- 
kai, miškeliai, yra ir vilkų. Abiejų sodybų pelkėtų žemių po valaką. 
Pelkės buvo sausinamos iškasant griovius. Pasidarydavo neblogos 
ganyklos, užderėdavo linai. Juos veždavo rudenį talkomis parduoti 
Rygon. Tėvas po daugelio metų prisiminė, kaip sykį grįžo neparda- 
vę: „Taip ir liko namo durys nenudažytos, nebuvę dažų.“ 

Abi sodybos pastatytos pagal Aukštaitijos kaimų tradiciją, abi 
simetriškos. Prieškario metais man dar teko jas matyti mažai pa- 
kitusias. Tarp gyvenamųjų namų belangių sienų ėjo keliukas, ku- 
ris ir skyrė abiejų ūkininkų valdomas žemes. Abu namai suręsti 
iš rąstų, baltomis langinėmis. Į namus vedė nedidelės gonkelės. 
Namai dviejų galų: įėjus iš priemenės į kairę — prastesnysis, na- 
miškių gyvenamas galas, gryčia, su virtuve, duonkepe krosnim, o 
į dešinę — seklyčia su nedideliu kambarėliu svečiui. Iš priemenės 
įeinama dar į kamarą ir maltuvę su girnomis. Priemenėje — plūkti- 
nė asla, seklyčioje — lentinės grindys. Priešais namą — klėtis, tru- 
putį toliau — tvartai, daržinė, klojimas. Dar yra kūdra, apaugusi 
vinkšnomis, prie jos — pirtis. Prie pirties augo ąžuolai. Tarp trobe- 
sių užsodintas sodas. Tėvas prisimena, kad ten buvusi itin aukšta 
eglė. Man jos jau nebeteko matyti. Dar buvo svirtinis šulinys, o 
priešais namą — būtinai gėlynas. Tarp abiejų kaimyninių sodybų 
užpinta žabų tvora. 

Baudžiavos laikais abi sodybos priklausė Vaduvų dvarui, ku- 
ris buvo už miško, už kokių 5-6 kilometrų, bet kaimas lažo nėjo, 

mokėjo duoklę pinigais, sako, gautais pardavus linus. Už pelkėto 
miškelio buvo kiek didesnis Juodeikėlių kaimas. Dar toliau — Tat- 
konys. Užbėgdama gerokai į priekį pasakysiu, kad ten dabar pasta- 
tytas paminklinis akmuo iš šių apylinkių kilusiems trims Lietuvos 
akademikams profesoriams: Antanui Purėnui, Juozui Matuliui ir 
Pranui Mažyliui. 

Artimiausia nuo Šilaikiškio bažnyčia gal už 15 kilometrų, 
Skapiškyje. Ten buvęs senas dominikonų vienuolynas, atrodo, di- 
desnės įtakos Mažyliams neturėjęs. Manau, svarbiau buvo 1873 
metais pravestas geležinkelis tarp Daugpilio ir Liepojos, per Pane- 
vėžį, Šiaulius. Tada atsirado ir Skapiškio geležinkelio stotis. 1863 
metų sukilimo metu netoliese, už Vaduvų miško, Salų-Skapiškio 
vieškeliu pražygiavo sukilėlių kariuomenė. Sako, kad tarp jų buvęs 
ir mano senelis Jurgis Mažylis. 

Dabar papasakosiu apie senųjų Mažylių šeimą, ką išgirdau dar 
vaikystėje iš savo tėvo. Jo senelis Mažylis, kurio vardo, deja, jau 
niekas nebeprisimena, gyvenęs XIX a. pirmoje pusėje. turėjo du 
sūnus Jurgį ir Joną. Jis pats anksti mirė. Našlė Mažylienė ištekėjo 
antrą kartą už Šilinio. Jo brolio sūnus buvęs kunigas, gal Suvalkų 
gubernijoje. Manoma, kad tai vėliau ir paskatino Mažylių šeimą 
leisti mano tėvą mokytis. 

Jaunesnysis Jonas Mažylis nuėjęs užkuriu į Girvalakių kaimą, 
buvusį už Tatkonių, vedė pasiturinčio ūkininko dukterį ir davė ten 
pradžią kitai Mažylių giminės šakai. 

Vyresnysis Jurgis Mažylis (1841-1911), mano būsimasis se- 
nelis, likęs ūkininkauti tėviškėje Šilaikiškyje, netrukus tapo našliu, 
jo žmona praėjus metams po vestuvių mirė. Tik po kelerių metų jis 
vedė antrą kartą. Tai buvo Ona Januškevičiūtė (1856—1922), kilusi 
iš pasiturinčio ūkio Iciūnų kaime netoli Kupiškio. Jos buvo keturi 
broliai ir trys seserys. Tik vienas jų, Jonas Lionginas, mokėsi ir 
tapo vaistininku Lenkijoje, Zakopanėje. Ona, mano būsimoji se- 
nelė, buvo jauniausia. Kaip pasakojama, nesijautė labai laiminga 
tekėdama už „seno“, bet tokia buvusi tėvų valia. 

Susilaukė jiedu penketo vaikų: dviejų sūnų Prano (tai mano 
tėvas) ir Antano (1887-1914) ir trijų dukterų: Aleksandros (Janke- 
vičienės, 1889—1982), Teklės (1892-1905) ir Antaninos (Bliūdžiu- 
vienės, 1896-1975). 

Buvo nuspręsta vyriausiąjį sūnų Praną leisti mokytis. Kaip ži- 
nome, tuo metu Lietuvoje buvo draudžiama lietuviška spauda ir 
lietuviškos mokyklos. Artimiausia nuo Šilaikiškio buvo rusiška 
mokyklėlė Tatkonių kaime, o artimiausia gimnazija, irgi tik rusiš- 
ka, — Šiauliuose. 

Mokymosi kelią tuo metu jau buvo pradėjęs Tatkonių ūkininko 
sūnus Antanas Purėnas (1881-1962), tapęs Prano Mažylio draugu 
visam gyvenimui. Antanas Purėnas, baigęs Tatkonių mokyklą ir 
šiek tiek vyresnės sesers pamokytas namuose, bandė pradėti mo- 
kytis Šiaulių gimnazijoje, bet jam nepasisekė. Tada nuvažiavo į 
Liepoją, kur įstojo į berniukų gimnaziją, žinoma, irgi rusišką. Tuo 
laiku Liepoja jau buvo pasiekiama geležinkeliu iš Skapiškio. 

Būdamas aštuonerių metų Pranas Mažylis, tėvo nuvežtas į 
Šiaulius, pradėjo ten mokytis gimnazijoje. Deja, mokslas nesisekė, 
nes visai nemokėjo rusų kalbos. Po dvejų metų, vyresniojo draugo 
Antano Purėno globojamas, taip pat įstojo į Liepojos gimnaziją. 

Tuo metu Liepoja buvo jau ne mažas uostamiestis, o Rusijos 
karinis uostas-tvirtovė, kur jau pradėjo veikti elektrinis tramva- 
jus. Pranas Mažylis, kaip vėliau pats sakė. apsigyveno su Antanu 
Purėnu nuomojamame bendrabutyje „netoli Domnos“. Neleng: 
vas, neįprastas buvo tada lietuvių vaikų gyvenimas svetimoje, 
toli nuo savųjų. 

Liepojos gimnazijoje mokėsi būrelis lietuvių. Vėliau dauguma 
jų tapo Lietuvos šviesuoliais, nuėję kad ir skirtingais, kartais net 
prieštaringais keliais, bet palikę pėdsakus mūsų šalies istorijoje. 

Pirmiausia tai Jonas Biliūnas (1879-1907), vėliau žymus ra- 
šytojas, lietuvių literatūros klasikas. Jis buvo gerokai vyresnis už 
mano tėvą ir tada vadovavo slaptam vyresniųjų klasių lietuvių 
moksleivių rateliui, kuris įvairiais keliais gaudavo draudžiamos 

lietuviškos spaudos, įvairių knygelių istorijos, ateizmo, socialinės 
raidos klausimais. Mokiniai sudarė slaptą draudžiamų raštų biblio- 
teką. Jie rašė referatus, susirinkę svarstydavo įvairias temas. Lie- 
tuvių tautinį išsivadavimą iš carinės Rusijos jie siejo su darbininkų 
judėjimu, visi buvo įsitikinę, kad tik per revoliuciją yra galima lie- 
tuvių laisvė. Dalis ratelio dalyvių vėliau tapo Lietuvos socialdemo- 
kratų partijos nariais. 

Visa ši veikla, o ir Jono Biliūno asmenybė, padarė didžiulę įta- 
ką mano tėvui. Jo pasaulėžiūra, visos humanizmo idėjos, kurioms 
jis pasišventė ir vadovavosi visą gyvenimą, ateizmas — viskas pra- 
dėjo formuotis Jono Biliūno vadovauto ratelio įtakoje ir liko kelro- 
džiu visam mano tėvo gyvenimui. 

Prano Mažylio draugas Antanas Purėnas irgi buvo aktyvus 
Jono Biliūno būrelio narys. Jis irgi ten įgijo visur jį lydėjusią pa- 
žangią pasaulėžiūrą. Baigęs Liepojos gimnaziją 1902 metais, jis 
toliau studijavo Peterburgo universitete, tapo chemiku. 1922 me- 
tais Kaune jis dalyvavo kuriant universitetą, tapo profesoriumi, 
akademiku, 11galaikiu prorektoriumi ir rektoriumi. 

Išvardinsiu ir kai kuriuos kitus mano tėvo bendramokslius 
Liepojos gimnazijoje. Tai Peliksas Bugailiškis, vėliau teisininkas, 
kuris sukūrė Šiaulių „Aušros“ istorinį etnografinį muziejų, buvo 
pažangaus „Kultūros“ žurnalo steigėjas; Antanas Žukauskas-Vie- 
nuolis, vėliau žymus rašytojas klasikas; Jurgis Žilinskas, vėliau ta- 
pęs gydytoju, anatomijos profesoriumi Kaune; Mykolas Bliūdžius, 
kuris vėliau irgi studijavo Peterburge, tarpukario Lietuvoje buvo 
Mokesčių departamento direktoriumi (tai mano motinos brolis, 
mirė JAV). Toliau — Antanas Rucevičius, kultūros veikėjas, įstei- 
gęs „Artojo“ draugiją; Rapolas Rasikas, kuris daug vėliau žuvo 
Maskvoje Stalino represijų metu. Tai taip pat ir Danielius Alseika, 
vėliau gydytojas, įžymus Vilniaus lietuvių veikėjas. Ir Bronius Un- 
tulis, pedagogas, Vilniaus universiteto dėstytojas, parašęs vadovė- 
lių vidurinei mokyklai. Tai ir Kazys Venclauskas, vėliau žymus 
teisininkas Šiauliuose, su žmona užauginęs didelį būrį našlaičių. 

Tai ir Antanas Garmus, vėliau gydytojas Kaune. Su mano tėvu mo- 
kėsi ir Jonas Gutauskas, ant jo nuotraukos mano tėvo ranka užra- 
šyta: „Mirė 1901.09.11.“ 

Pasakojama, kad Jonui Biliūnui 1900 metais baigus Liepojos 
gimnaziją ir įstojus toliau mokytis į Tartu universitetą, slaptajam 
vyresniųjų klasių rateliui vadovauti buvo išrinktas Pranas Mažylis. 
Sako, jis pasižymėjęs nebloga iškalba ir organizatoriaus savybė- 
mis. Mokymasis jam irgi gerai sekėsi. Kaip mums, vaikams, pats 
sakė, sunkiausia buvusi senovės graikų kalba. 

1902 metais mūsų tėvas įstojo į lietuvių socialdemokratų par- 
tiją. Ši partija tada, aišku, buvo slapta ir negausi. Ją palaikė jauni, 
Vakarų Europos socialdemokratijai prijaučiantys studentai. Tarp jų 
buvo ir Steponas Kairys , vėliau Kauno universiteto profesorius ir 
toliau visą laiką bendravęs su mūsų tėvu. 

1904 m. birželio 5 d. Pranas Mažylis gavo Liepojos gimnazi- 
jos atestatą. Beveik tuo pačiu metu caro valdžia panaikino lietuviš- 
kosios spaudos draudimą. Jau buvo prasidėjęs Rusijos-Japonijos 
karas. Tėvui iškilo mobilizacijos į kariuomenę grėsmė. Po kai ku- 
rių dvejonių jis nusprendė studijuoti Maskvos universitete Istori- 
jos-filologijos fakultete. Buvo priimtas į studentus. Deja, mokėsi 
ten neilgai. Revoliucingos nuotaikos skatino grįžti namo, prisidėti 
prie draugų veiklos. 

Labai reikšmingas Lietuvai buvo Didysis Vilniaus seimas, su- 
sirinkęs 1905 m. gruodžio 4-5 dienomis. Jame labai aktyvūs buvo 
lietuvų socialdamokratai, vadovaujami Stepono Kairio. Taip ir ne- 
žinau, ar tame Seime dalyvavo mano tėvas. Konspiraciniais sume- 
timais nebuvo vedamas dalyvių sąrašas. 

Mano tėvo veikla 1905 metų revoliucijoje Lietuvoje yra apra- 
šyta šios revoliucijos tyrėjų bei V. Kuzminsko, K. Vaitkevičiaus 
ir J. Žukausko knygelėje „Pranas Mažylis“ (1970). Man telieka 
tik prisiminti jo paties pasakojimus, kaip buvo caro žandarų su- 
imtas ir pėsčiomis etapu nuvarytas iš Ukmergės kalėjimo į Kauno 
kalėjimą. Tą kelią mes, vaikai, buvome ne kartą pravažiavę ir tėvo 

pasakojimas mums darė skaudų įspūdį. Taip pat su tėvu esame ap- 
lankę daugelį miestelių Aukštaitijoje, kur jis jaunystėje aikštėse ar 
šventoriuose agituodavo už laisvę nuo carizmo. 

Iš Kauno kalėjimo iki teismo jį išleido už užstatą, kurį sudėjo 
draugai socialdemokratai Peliksas Bugailiškis ir gydytojas Rokas 
Šliūpas. Jie, aišku, žinojo, kad piniginis užstatas dings, nes Pranas 
Mažylis cariniame teisme nepasirodys. Su tais gerbiamais žmonė- 
mis, tikrais tėvo draugais, esame ir vėliau ne kartą susitikę. 

Po 1905 metų revoliucijos įvykių tėvas, kaip žinia, emigravo į 
Krokuvą, tada buvusią Austro-Vengrijos valstybėje. Prisiminimus 
apie tėvo veiklą Krokuvoje papasakosiu pagal mano motinos užra- 
šus. Užrašų fragmentų išliko jos rankraščiuose. 

Pirmieji metai Krokuvoje jaunam, neturtingam emigrantui stu- 
dentui buvę itin sunkūs. Labai trūko lėšų pragyvenimui. Šiek tiek 
padėjo netoliese Zakopanėje vaistininku dirbęs dėdė, motinos bro- 
lis Jonas Lionginas Januškevičius. Kiek pajėgdamas gelbėjo drau- 
gas Antanas Purėnas. Dar gaudavo pašalpos iš JAV lietuvių darbi- 
ninkų sukurto fondo. Pamenu, labai seniai, gal apie 1930 metus, 
pas mus į Kauną iš Amerikos buvo atvažiavęs garbingas senelis. 
Mama tada sakė, kad jis daug padėjęs mūsų tėvui. Gal tai ir buvo 
vienas iš tų geradarių? 

Tėvui mokantis trečiame kurse, profesoriai atkreipė dėmesį į 
jo darbštumą bei ryškius chirurginius sugebėjimus ir priėmė dirbti 
į anatomijos katedrą demonstratoriumi, po to asistentu. Koks tai 
buvo darbas, vėliau rašė pats tėvas: „Pradėjau nuo paprasto tarno, 
dirbdavau kaip jautis žemę, viską paruošdavau studentų darbams, 
ateidavau pirmas, išeidavau paskutinis.“ 

Papasakosiu apie tėvo draugus Krokuvoje. Dar būdamas Lie- 
tuvoje 1905 m. revoliucijos metu jis susipažino ir susidraugavo su 
gausia Didžiulių šeima. Pagrindiniu draugu tapo Antanas Didžiulis 
(1883—1961). Jų šeimos galva buvo Stanislovas Didžiulis, žymus 
lietuviškos spaudos platintojas, vėliau ištremtas į Rusijos gilumą. 
Jo žmona — Liudvika Didžiulienė-Žmona, rašytoja. Žinomos jų 

dukterys — Vanda Mickevičienė-Albrechtienė, Aldona Kazanavi- 
čienė, Ona Sketerienė. Po 1905 m. įvykių Antanas Didžiulis cari- 
nės valdžios buvo ištremtas į Sibirą. Iš ten jam pavyko pabėgti ir 
1911 m. jis įstojo į Krokuvos universiteto medicinos fakultetą. 

Krokuvoje susirinko nemažas lietuvių studentų būrelis. Ne- 
trukus buvo įsteigta lietuvių kultūros ir šalpos draugija „Rūta“. 
Jos steigėjai: Juozapas Herbačiauskas, vėliau Kauno universiteto 
dėstytojas, ir Adomas Varnas, žymus lietuvių dailininkas. Draugi- 
jai priklausė ir Liudas Vailionis, studijų metais gyvenęs viename 
kambaryje su tėvu, vėliau Kauno universiteto profesorius. Paminė- 
siu ir Rapolą Rasiką, buvusį mano tėvo bendramokslį Liepojoje, 
dailininką Justiną Vienožinskį, kuris vėliau nutapė net du mūsų 
tėvo portretus. ,„Rūtai“ priklausė ir Petras Bliūdžius, ir Antanas Di- 
džiulis. Yra išlikusi jų visų bendra nuotrauka. 

Kai kurie iš lietuvių studentų Krokuvoje buvo susitikę Vladi- 
mirą Uljanovą (Leniną). Susitikimą organizavęs Vincas Mickevi- 
čius-Kapsukas, tada artimas Lenino bendražygis. Juk tada ir Ul- 
janovas tebuvo vargingas emigrantas ir niekas negalėjo numatyti, 
kuo ateityje taps šis žmogus. 

Dabar plačiau parašysiu apie tėvo draugą Petrą Bliūdžių 
(1887-1946). Jiedu susidraugavo mokydamiesi Krokuvoje. (Vė- 
liau jo sesuo tapo mano motina.) Marijampolės gimnazijoje P. Bliū- 
džius mokėsi su Zigmu Aleksa (Angariečiu, 1882-1940), vėliau 
žymių komunistu, žuvusiu nuo stalininių represijų. 1905-1906 m. 
Marijampolėje jie slapta spausdino socialistinės pakraipos laikraštį 
„Darbininkų žodis“. Už tai carinė valdžia juos suėmė. Zigmas Alek- 
sa buvo ištremtas į Sibirą, prie Angaros, o Petras Bliūdžius lygtinai 
išteisintas „pritrūkus įrodymų“. Bet mokytis Rusijoje jau nebegalėjo 
ir 1912 m. išvyko į Krokuvą, kur studijavo mediciną. Pirmajam pa- 
sauliniam karui pasibaigus jau gydytojas grįžo į Lietuvą, į tėviškę, 
Marijampolę. Dirbo ligoninėje skyriaus vedėju. 1922 m. susituokė 
su tėvo seserimi, mūsų teta Antanina. Susilaukė penketo vaikų. Deja, 
mūsų laikus tepasiekė tik dvejetas jaunesniųjų. 

Dar kai ką prisimenu apie mūsų dėdę Petrą. Kai 1941 metų bir- 
želį vokiečiai bombardavo Marijampolę, jis naktį bėgo „į degantį 
miestą... pas savo ligonius“, kaip vėliau pats sakė. Didelis baltas 
ligoninės pastatas ryškiai išsiskyrė tamsiame miesto sodo fone ir 
fašistų lakūnams tapo geras taikinys. Buvo žuvusiųjų, ligoninė ge- 
rokai apgriauta, o miestas sudegintas. 

Dėdė Petras mirė sunkiais pokario metais. Pora savaičių prieš 
mirtį skundėsi pablogėjusia sveikata. Jį labai slėgė, kad buvo 
apšauktas „buože“ už paveldėtą iš tėvų žemę ir sodybą Mirė na- 
mie, naktį, nuo kraujoplūdžio. Plaučių džiova buvo užsikrėtęs se- 
niai, caro laikais, kalėdamas Kalvarijos kalėjime. 

Grįžkime į Krokuvą. 1911 metais tėvą pasiekė liūdna žinia iš 
tėviškės — sausio 2 d. mirė mūsų senelis Jurgis Mažylis, išgyvenęs 
70 metų. Pranas, nelegalus emigrantas Krokuvoje, negalėjo net nu- 
važiuoti į tėvo laidotuves. Namiškiai palaidojo J. Mažylį Skapiškio 
kapinėse. Daug vėliau ten pastatytas šeimos paminklas, kuris tebe- 
stovi ir šiandien. Po trejų metų, 1914-aisiais, tėviškėje mirė ir tėvo 
brolis Antanas ilgokai sirgęs (gal džiova). 

1913 metais tėvas baigė Krokuvos universitetą ir pasiliko ten 
dirbti. Po kurio laiko apgynė disertaciją, tapo asistentu universitete 
ir dar dirbo Krokuvos ligoninėje akušeriniame ginekologiniame, o 
kilus karui — ir chirurginiame skyriuose. 

Tėvas pats man pasakojo matęs, kaip karo pradžioje traukiniai, 
pilni kovingai dainuojančių kareivių, vyko į Galicijos frontą kautis 
su Rusija. O po mėnesio grįžo tūkstančiai sužeistųjų ir žuvusiųjų. 
Po šio Galicijos mūšio Austro-Vengrija beveik neatsigavo, o karo 
veiksmai vyko jau toli nuo Krokuvos. 

Tik 1918 metų pabaigoje tėvas galėjo grįžti į Lietuvą. Sugrįžo 
po dešimties metų į tėviškę, į Šilaikiškį, pas našlę motiną ir sese- 
ris. Sesuo Antanina karą buvo praleidusi Purėnų šeimoje Peterbur- 
ge. Antanas Purėnas buvo vedęs Liudą Vienožinskaitę-Purėnienę 
(1884-1972), teisininkę. Vėliau ji buvo žymi Kauno advokatė, ak- 
tyvi socialdemokratė, 1922-1927 m. Lietuvos Seimo narė. 


Šilaikiškyje Mažylių šeimai ūkininkauti padėjo samdinys Pe- 
liksas Šlekys, mėgęs kartoti aukštaitiškai: „Nešiodavau mažų Pro- 
nukų unt runkų“. Mirė jis 1960 metais. 

Lietuvoje tėvas pradėjo dirbti gydytoju artimiausiame nuo tė- 
viškės centre — Panevėžyje. Pagalbininke pasiėmė seserį Antani- 
ną. Tuo laiku, 1918 m., Lietuvoje dar nebuvo ramybės. Vokietijos 
kariuomenė viską plėšdama traukėsi labai lėtai. Paskui ją slinko 
Rusijos Raudonoji armija, kuri užvaldė didelę dalį Lietuvos. 

Tėvas, kaip vėliau pats pasakojo, tuo laiku politikoje nedalyva- 
vo. Savo iniciatyva jis ėmėsi tvarkyti Panevėžio ligoninę. Atsirado 
pagalbininkų. Atvyko tada dar Dorpato universiteto studentas me- 
dikas Vladas Kuzma (1892-1942), vėliau žymus Kauno chirurgas, 
profesorius, akademikas, likęs mano tėvo draugu visam gyvenimui. 
Apie jų susitikimą ir bendrą darbą Panevėžyje vaizdžiai papasakojo 
Vida Kuzmaitė-Kivilšienė savo knygoje „(Gyvenimo prasmė“. 

Šiek tiek ilgiau stabtelėsiu prie to laiko Panevėžio įvykių, nes 
ir tėvas apie juos mėgo pasakoti. Tada Panevėžyje jis iš plėšikau- 
jančio vokiečio kareivio netgi „nusipirko“ miesto telefono stotį, 
kad kareivis jos nesusprogdintų. Užėjusi Rusijos Raudonoji armija 
pradėjo organizuoti tarybinę valdžią. Tada į miesto tarybą įtraukė 
ir abu Panevėžio gydytojus: Praną Mažylį ir Vladą Kuzmą. 

Tuo laiku Lietuvoje susiorganizavo lietuviškoji savanorių ka- 
riuomenė ir 1919 m. gegužę pulkininko Glovackio (vėliau genero- 
las Grigaliūnas-Glovackis) vadovaujamas pulkas atmušė Panevė- 
žį iš Raudonosios armijos ir išlaisvino didžiulį rajoną. Bolševikai 
nebegrįžo, bet prasidėjo niekam nereikalingas žiaurus kerštas. Be 
teismo buvo sušaudyti tėvo pažįstami socialdemokratai advokatas 
Feliksas Valiukas su žmona ir rašytojas Jurgis Smalstys-Smolskis. 
Kaip vėliau pasakojo teta Antanina, pusgirtis karininkas įsiveržė į 
Mažylių butą šaukdamas: ,„Kur Mažylis, aš tuoj jį nušausiu.“ Lai- 
mei, tėvo nebuvo namuose. 

Suėmė abu Panevėžio gydytojus: Praną Mažylį ir Vladą Kuz- 
mą, apkaltino, kam jie buvo bolševikinės miesto tarybos nariai. 

Nežinia kuo viskas būtų pasibaigę, bet karininkas Juozas Urb- 
šys (vėliau Lietuvos užsienio reikalų ministras),Vlado Kuzmos 
mokyklos draugas, suspėjo pranešti į Kauną apie neteisėtus pulko 
vado Glovackio veiksmus. Abu Panevėžio gydytojai buvo paleisti, 
prieš tai išklausę pulkininko nurodymus „nesikišti į politiką“. O 
juk gydytojų tada tikrai labai trūko. 

Pamažu Lietuvoje gyvenimas rimo. 1920 m. buvo išrinktas 
Steigiamasis seimas. Beveik tuo pačiu laiku prasidėjo ir naujas 
etapas tėvo gyvenime. 

Dar 1919 m. gydytojo Roko Šliūpo ir jo bendraminčių pastan- 
gomis buvo įsteigta Lietuvos Raudonojo Kryžiaus draugija. Rokas 
Šliūpas (1865-1959) — ilgametis tos draugijos pirmininkas, buvo 
tėvo draugas, padėjęs, kaip jau minėjau, tėvui išsivaduoti iš carinio 
kalėjimo. 

Lietuvos Raudonojo Kryžiaus draugija, gavusi didelę dotaciją 
iš Tarptautinio Raudonojo kryžiaus, pradėjo Kaune organizuoti li- 
goninę. Tam 1920 m. ir perkėlė iš Panevėžio Praną Mažyjlį. 

Kaune šiai ligoninei buvo paskirtas pastatas miesto centre, 
Laisvės alėjoje Nr.7, buvusi caro laikų karo ligoninė, skirta Kauno 
tvirtovei aptarnauti. Pastatas buvo dviejų aukštų, kaip to reikalavo 
Kauno tvirtovės nuostatai, kieme — krūva malkų, šulinys (aš dar 
atsimenu, kurioje vietoje jis buvo).Yra išlikusios to laiko pastatų 
nuotraukos. Kaunas tada jau buvo Lietuvos Laikinoji sostinė, bet 
dar labai skyrėsi nuo dabartinio. 

Pranas Mažylis Kaune tapo Raudonojo Kryžiaus ligoninės 
direktoriumi. Čia jis ėmėsi organizuoti moterų ligų skyrių. Tam 
pirmiausia ant senojo karo ligoninės pastato pastatė trečiąjį aukštą, 
šiek tiek vėliau kieme — naują operacinės korpusą. Ir šiandien, į6- 
jus į senosios Kauno Raudonojo Kryžiaus ligoninės kiemą, galima 
pamatyti tėvo pastangomis pastatytus statinius ir sutvarkytą kiemo 
sodelį. Ligoninės statybas tada projektavo ir vykdė inžinierius ar- 
chitektas Algirdas Mošinskis (1906-1991). 


Persikėlęs iš Panevėžio tėvas apsigyveno čia pat ligoninėje. Tai 
buvo trijų kambarių butas antrame aukšte su baldais, pirmame buvo 
vaistinė. Langai išėjo į Nepriklausomybės aikštę ir Soboro (dab. 
Įgulos) bažnyčią. Butas buvo tiesiogiai sujungtas su ligoninės pa- 
talpomis taip, tad tėvą buvo lengva iškviesti bet kuriuo paros metu. 
Greta mūsų buto buvo ir patalpos ligoninėje budinčiam gydytojui. 

Pirmiausia tėvas surinko būtiną ligoninei personalą. Suorgani- 
zavo akušerių ir medicinos seserų kursus. Jie tebeveikia ir dabar, 
smarkiai praplėsti bei patobulinti. 

Turbūt ką tik persikėlęs į Kauną tėvas pradėjo dirbti su Em1- 
lija Bliūdžiūte (1896-1974). Tai buvo jo draugo Petro Bliūdžiaus 
sesuo, viena pirmųjų lietuvių gydytojų moterų, baigusi mokslus 
Maskvoje. Pirmojo pasaulinio karo metais ji dirbo gydytoja fron- 
te. Grįžusi į Lietuvą, kovodama su epidemijomis Kalvarijoje, pati 
persirgo dėmėtąja šiltine.Toliau visą gyvenimą dirbo kartu su mano 
tėvu. Kalbėdavosi jie tik apie ligonius, dažnai pasiginčydami, bet 
sutardami. Taip jau atsitiko, kad mano tėvas vedė jos seserį ir ji 
tapo mudviejų su broliu mylimąja teta Emilija. Buvo ji labai darbš- 
ti, visada susikaupusi, atidi. Darbas, ligoniai jai buvo svarbiau už 
viską pasaulyje. 

Iš Panevėžio į Kauno ligoninę tėvas persikėlė ir savo seserį 
Antaniną. Čia ji dirbo sesele-šeimininke, bet neilgai, nes 1922 m. 
ištekėjo už Petro Bliūdžiaus ir persikėlė į Marijampolę. 

O kita tėvo sesuo Aleksandra beveik tuo pat metu ištekėjo už 
Kazimiero Jankevičiaus. Jis buvo kilęs iš stamboko ūkio prie Ku- 
piškio, pabuvojęs emigracijoje JAV, kur dirbo anglių kasyklose. 
Grįžęs dalyvavo savanoriu Lietuvos Nepriklausomybės kovose. 
Jiedu susilaukė trijų vaikų: Jūratės, Jurgio ir Redos. Deja, Kazi- 
mieras Jankevičius neilgai gyveno, 1934 metais mirė nuo skran- 
džio vėžio. Vyriausioji jų duktė Jūratė Jankevičiūtė baigė Kauno 
universiteto Medicinos fakultetą ir aspirantūrą Leningrade, apgynė 
disertacijas, tapo Kauno universiteto profesore. Deja, irgi anksti 
mirė nuo vėžio. 

Jauna nepriklausoma valstybė kūrėsi. Apie 1920 metus Kau- 
ne pradėtas steigti universitetas. Pradžioje įsteigti Aukštieji kursai. 
Į juos lektoriumi buvo pakviestas ir mūsų tėvas, kaip jau įgijęs 
mokslinį laipsnį Krokuvos universitete. O 1922 m. vasario 16 d. 
pradėjo veikti ir pats Kauno universitetas. Pranas Mažylis suor- 
ganizavo Akušerijos ginekologijos katedrą. Jos įsteigimo data — 
1922 m. rugsėjo 18 d. 

Susidarė darbštus, darbingas kolektyvas. Į mus iš senos nuo- 
traukos žvelgia visi tėvui artimi tų laikų bendradarbiai, asistentai : 
Emilija Bliūdžiūtė, Juozas Ciplijauskas, Matilda Zubrienė, Leoni- 
ja Mošinskienė, Bronislava Simonanienė, Juozas Mačys, Vytautas 
Baronas, Bronius Stukas. 

Netrukus gydytoją B. Stuką pasivijo žiauri nelaimė. Jis mirė 
nuo kraujo užkrėtimo, susižeidęs operacijos metu. 

Kauno Vytauto bažnyčioje. Sutuokė juodu minimaliomis apeigo- 
mis kunigas rašytojas Juozas Tumas-Vaižgantas. Kuklios apeigos 
abiems laisvamaniams buvo labai priimtinos. 

Taigi dabar atėjo eilė papasakoti apie mano mamą. Jos tėvas 
Jonas Bliūdžius ir motina Elžbieta Ūkelytė-Bliūdžiuvienė buvo 
pasiturintys ūkininkai. Gyveno jie netoli Marijampolės, einant 
link Vilkaviškio, Bliūdžiškių kaime. Valdė per 60 hektarų geros 
žemės. Susilaukė penketo sūnų ir trijų dukterų. Visi vaikai mokė- 
si. Vyriausias sūnus Juozas baigęs Marijampolės gimnazijos šešias 
klases, kiti broliai ir seserys įgijo aukštąjį mokslą: Jurgis, Petras 
ir Emilija tapo gydytojais, Mykolas — chemiku, Jonas — kariškis, 
Lietuvos kariuomenės majoras, Antanina ( mano motina) —prancū- 
zų kalbos mokytoja. 

Šimtmečio pradžioje mano senelis Jonas Bliūdžius pirko mažes- 
nį, apie 30 hektarų ūkį arčiau Marijampolės, Tarpučių kaime, o senąjį 
pavedė vyriausiajam sūnui Juozui, kuris sukūrė savo atskirą šeimą. 

Spaudos draudimo metais Bliūdžiai aktyviai platino lietuviš- 
kąjį raštą. Bliūdžiškių kaimo sodyboje buvo įsteigę daraktorinę 


mokyklą. (žr. gyd. A. Ambraziejūtės-Steponaitienės atsiminimus). 
Kiek vėliau Juozas Bliūdžius ir vyresniosios Bliūdžiūtės Magda- 
lenos vyras Feliksas Sirutis organizavo slaptą knygnešių draugiją 
„Sietynas“. Caro valdžiai pavyko šią draugiją susekti, ir dalyvius 
nubausti. Visa tai yra aprašęs istorikas Vytautas Merkys (žr. kn. 
Mokslo, kultūros ir švietimo draugijos. V., 1975.) 

Bliūdžių šeimoje mano motina buvo jauniausia. Baigusi Mari- 
jampolės gimnaziją, vyresniųjų brolių patarta, ruošėsi tapti prancū- 
zų kalbos mokytoja. Mokėsi Šveicarijoje Neušatelio universitete. 
Pasakojo, kad važiuodama į Šveicariją buvo trumpam apsistojusi 
Krokuvoje pas brolį Petrą. Ten buvo sutikusi Praną Mažyjlį, tačiau 
šis susitikimas jam taip ir liko neįsimintinas. 

Pasimokiusi Šveicarijoje mama persikėlė mokytis į Peterbur- 
gą, į Aukštuosius užsienio kalbų kursus. Juos užbaigė jau prasidė- 
jus Pirmajam pasauliniam karui. Tuo metu Bliūdžių šeima, kaip ir 
dauguma lietuvių, caro valdžios nurodymu buvo perkelta į Vorone- 
žą. Mama ten lietuvių gimnazijoje tapo prancūzų kalbos mokytoja, 
o 1918 metais grįžo į Lietuvą, į tėviškę. 

Tuo metu Marijampolėje buvo dvi gimnazijos: valstybinė Ry- 
giškių Jono vardo ir privati — realinė. Mama gavo darbą valstybi- 
nėje. Ir vėliau visada mielai minėjo šį savo gyvenimo laikotarpį ir 
savo buvusius mokinius. Jos darbo metais Marijampolėje prie rea- 
linės gimnazijos veikė Liaudies teatras. Tai buvo saviveiklinis mo- 
kytojų kolektyvas, vadovaujamas Albino Insodos. Mama įsijungė 
į jo veiklą ir suvaidino kelis, sako, net aštuonis vaidmenis, pvz., 
A. Čechovo dramoje „Dėdė Vania“ — Eleną, Keturakio „Amerika 
pirtyje“ — Agotą ir pan. 

Ištekėjusi už Prano Mažylio mama persikėlė į Kauną. Moky- 
tojauti nebegalėjo, nes tada galiojo įstatymas, draudžiąs abiem su- 
tuoktiniams vienu metu dirbti valstybinėse įstaigose, o tėvas tada 
jau dirbo universitete. 

1924 m. birželio 9 dieną gimė sūnus Jonas, o 1926 vasario 22 
dieną atsiradau ir aš, pavadinta Liuda-Jurgita. Abu su broliu įvairių 

laiku mokėmės privačioje Petronėlės Sirutytės-Lastienės mokyk- 
lėlėje, ją baigę laikėme stojamuosius egzaminus į Kauno „Aušros“ 
gimnazijas. Jonas, baigęs gimnaziją 1941 m., ką tik prasidėjus vo- 
kiečių okupacijai, pradėjo studijuoti mediciną. Vokiečiams 1943 
metais uždarius universitetą, iškilo mobilizacijos į armiją grėsmė. 
Jam teko kurį laiką dirbti Marijampolėje prie geležinkelio. Uni- 
versitetą užbaigė po karo — 1946 metais, bet gydytoju nedirbo. Jį 
daugiau domino istorija, visuomeniniai mokslai. 

Aš taip pat nežengiau tėvo nubrėžtu keliu. Po gimnazijos bai- 
gimo 1943 m. kiek pasimokiau Kauno akušerių mokykloje. Ne- 
patiko. Pagalvojau, negi teks visą gyvenimą dirbti tarp ligonių. 
Nuėjau studijuoti chemijos.Tėvas tokiu mano pasirinkimu nebuvo 
patenkintas. 

Jau po 1930 m. mūsų tėvas pradėjo rūpintis savos ligoninės 
įkūrimu. Įsigijo tinkamą sklypą Putvinskio gatvėje Nr. 3. Toje vie- 
toje nuo seno buvo didžiulis miesto inžinieriaus T. Naruševičiaus 
sodas, kuris tęsėsi iki dabartinės Donelaičio gatvės. Šį sodą Naru- 
ševičiaus palikuonys išpardavinėjo atskirais sklypais. Tiksliau sa- 
kant, buvo parduodama tik teisė naudotis sklypu (vadinamoji činčo 
teisė). Taigi sklypas atsiėjo ne itin brangiai. 

Ligoninės pastatą projektavo architektas Romanas Steikūnas, 
statybą vykdė Isako Judelevičiaus firma. Buvo suplanuota dvide- 
šimties lovų akušerinė ginekologinė ligoninė. Čia taip pat turėjo 
gyventi gydytojai, akušerės ir dauguma personalo. 

Projektuotojas sumaniai išnaudojo sklypo reljefą; nuo gatvės 
pusės namas atrodė trijų aukštų, o nuo sodo - keturių. Palatų langai 
buvo atgręžti į pietų pusę, virtuvė ir pagalbinės patalpos — pusrūsy- 
je. Pagal tada galiojančius nurodymus rūsyje privalėjo būti įrengta 
slėptuvė karo atvejui. Ši slėptuvė vėliau labai pravertė. Daug kar- 
tų teko į ją sugabenti visus ligonius bei naujagimius. Gerai, kad 
buvo liftas, deja, tesiekęs pirmąjį aukštą. Šiuose naktiniuose ligonių 
perkraustymuose tėvas visada aktyviai dalyvaudavo, ypač rūpinosi 
pooperaciniais ligoniais. Kartą, 1942 m. rudenį, sovietiniai lėktuvai 

bombardavo Kauną ir viena padegamoji bomba nukrito prie pat li- 
goninės, kitoje gatvės pusėje. Jos skeveldra nesunkiai sužeidė kai- 
myną. Tada išbyrėjo visi ligoninės langų stiklai. Po to atsitikimo oro 
pavojaus metu į mūsų slėptuvę rinkdavosi ir aplinkiniai gyventojai. 

Mes gyvenome ligoninės namo antrame aukšte, gydytoja 
E. Bliūdžiūtė - pirmame. Ji ten turėjo ir savo atskirą kabinetą. Ant- 
rame, trečiame aukštuose buvo palatos, operacinė, gimdykla, vai- 
kų kambarys. Ligoninei pradėjus veiklą 1936 m., dar buvo nepilnai 
įrengtas ketvirtas aukštas. 

Mūsų mama labai padėjo tėvui statant ir steigiant ligoninę. 
Ji tarėsi, bendravo, derėjosi su statybininkais, rūpinosi ligoninės 
įrengimu, baldais, patalyne, pagalbiniu personalu, virtuve, maisto 
produktais, pagaliau visais finansiniais reikalais. 

Deja, Prano Mažylio įkurta privati ligoninė egzistavo labai ne- 
ilgai, apie ketverius metus. 1940-aisiais, sovietinė valdžia šią ligo- 
ninę suvalstybino. Po to viskas labai pasikeitė. Sugalvota padidinti 
lovų skaičių, iš ligoninės patalpų iškraustytas ten gyvenęs perso- 
nalas, taip pat ir vyr. gydytoja tapusi E. Bliūdžiūtė. Taigi, iš karto 
sugriautas tėvo siekis, kad gydytojai ir personalas gyventų šalia 
ligonių. Mūsų butas tada irgi buvo perpus sumažintas. 

Po metų, prasidėjus fašistinei okupacijai, tėvą pašalino iš uni- 
versiteto. Valdžiai neįtiko jo pažiūros ir biografija, gerai dar, kad 
leido dirbti jo buvusioje ligoninėje konsultantu. O dėl nuosavybės 
grąžinimo buvo pranešta, kad (cituoju iš atminties) „reikia laukti 
Reicho pergalės kare ir tada bus sprendžiama“. 

Gali kilti klausimas, ar tėvas, netekęs ligoninės, nesigailėjo ne- 
mažų santaupų, kurias įdėjo ją steigdamas. Kai po daugelio metų 
šioje ligoninėje atsirado mano dukrytė, jis pasakė: „Ne veltui pa- 
stačiau šią ligoninę — čia gimė mano anūkė.“ 

Mūsų tėvas buvo didelis humanistas. Padėti nelaimingiems — 
tai jo gyvenimo tikslas. Ir ne tik savo profesijoje, medicinoje. Pa- 
menu jo posakį: „Prie ligonio lovos reikia kalbėti tik apie ligonį, 
visi kiti reikalai privalo likti už durų.“ 

Padėdavo rusams karo belaisviams, nuoširdžiai gelbėjo drau- 
gus ir gimines, ištremtus į Sibirą, išliko kai kurie laiškai iš ten. 

Tą pirmąją sovietinių trėmimų naktį, 1941 metų birželio 
14-ąją, NKVD kareiviai iš mūsų buto išvežė į Sibiro lagerį mūsų 
pusbrolį Juozą Sirutį. Tai mūsų motinos sesers Magdalenos sū- 
nus, studentas, priklausęs Lietuvos šaulių sąjungai, kas ir buvo jo 
visų nelaimių priežastis. Kaip žinia, po savaitės prasidėjo karas 
ir apie vargšą Juozą ilgai niekas nieko nežinojo. Ir tik po kelerių 
metų gavome jo laišką, kad esąs šiaurėje, Sverdlovsko srityje, 
lageryje, kad kertąs mišką, badaująs, sergantis. Gelbėjome siun- 
tiniais, juos išsiųsti irgi būdavo nelengva. Ilgus metus išbuvusį 
lageryje mūsų vargšą pusbrolį paskyrė gyventi Kazachstane, kur 
jis ir mirė. Yra išlikę Juozo Siručio laiškai mums iš tų žiauriųjų 
lagerių. Jie išspausdinti kun. Juozapo Čepėno knygoje „Vėlaikių 
Čepėnai“ (2012 ). 

Kai nacistai uždarė Lietuvos aukštąsias mokyklas ir suėmė 
keletą visuomenės veikėjų, teko slėptis ir žymiajam rašytojui Vin- 
cui Krėvei. Draugai sumanė išvežti jį slapta į Marijampolę pas 
mūsų dėdę Petrą Bliūdžių. Nutarta vykti paprastu arkliniu veži- 
mu, persirengus kaimiečio rūbais. Sutartą valandą prie mūsų namo 
privažiavo pakinkytas vežimas, neva iš kaimo atvykęs ligonis. Į jį 
ir įsėdo gerbiamas rašytojas. Dar suradome jam tinkamą kuklią ke- 
purę. Kelionė pavyko. Vincas Krėvė ilgokai slaptėsi pas Bliūdžius 
kartu su mano broliu Jonu. Abu pasikalbėdavo. Rašytojas pasakojo 
Jonui apie sumanytą kūrinį „Dangaus ir žemės sūnūs“, kurį vėliau 
išleido JAV. (1987 m. išleido ir „Vagos“ leidykla Lietuvoje.) 

Jau buvo skelbta, kad Mažylių šeima nacistinės okupacijos 
metais gelbėjo žydus. Už tą veiklą Pranui ir Antaninai Mažyliams 
suteiktas Pasaulio Tautų Teisuolių vardas. Man Lietuvos preziden- 
tas Valdas Adamkus įteikė Žūvančiųjų gelbėjimo kryžių. 

Plačiau papasakosiu apie tai. Pirmomis karo dienomis nuo na- 
cionalistinių baltaraiščių gelbėjome inžinierių Isaką Judelevičių. 
Kaip jau rašiau, tai jis statė tėvo ligoninę. Kai buvo įsteigtas Kauno 


getas, inž. I. Judelevičius su šeima buvo ten uždaryti. Bijodamas 
dėl savo gyvybės, jis vėl atėjo pas mus. Slėpėme jį apie porą mėne- 
sių. Dienomis jis tūnodavo tėvo kambaryje užrakintas. O tuo metu 
tėvas gretimame kambaryje, savo kabinete, priiminėdavo pacien- 
tes. Tada tai buvo didžiulė rizika, bet juk reikėjo gelbėti žmogų. Po 
kiek laiko pavyko jį perduoti kitiems gelbėtojams. 

Vokiečių okupacijos metais savo bute slėpėme ir mažą 7-8 
metų mergaitę Lilijaną Levintovaitę. Geri žmonės jai parūpino do- 
geto. Mergaitė buvo labai išsigandusi, silpnutė, ligota. Sunku buvo 
ją slėpti, nes ji visai nemokėjo lietuviškai. Pamažu ji atsigavo, pra- 
linksmėjo. Mūsų mama mokė ją lietuvių kalbos ir skaityti bei rašy- 
ti. Aldutė prabuvo pas mus apie metus, kol baigėsi okupacija. Jos 
motina žuvo gete, tėvui pavyko išsigelbėti, bet jis netrukus mirė. 
Našlaitę toliau globojo tetos Leningrade. Vėliau ji tapo mokytoja. 
Gauname jos laiškų. 

Savotiškai buvo išgelbėtas mažasis Georgijus Teperis. Jį, nau- 
jagimį, mūsų motinos pritarimu, geri žmonės padėjo prie buvusios 
Mažylio ligoninės durų kaip pamestinuką. Gailestingosios seselės 
nunešė jį į vaikų kambarį, priglaudė, pamaitino. Mažasis Jurgiukas 
prabuvo ligoninėje apie 3-4 mėnesius, kol su sovietine armija atsi- 
rado jo dėdė ir jį pasiėmė. 

O dabar pereisiu prie kiek linksmesnių atsiminimų apie mano 
tėvo gyvenimą. 

Jis labai daug skaitė. Paštu atkeliaudavo įvairiomis kalbomis 
mediciniški žurnalai. Prenumeravo ir lietuviškuosius, ypač mėgo 
„Kultūrą“. Šio žurnalo visi tomai, rūpestingai įrišti, išlikę iki dabar. 
Tėvas domėjosi ir grožine literatūra. Abu su mama skaitė naujuo- 
sius Petro Cvirkos, Ievos Simonaitytės veikalus. Namie susikaupė 
didžiulė biblioteka ir darėsi sunku rasti reikiamą knygą. Tėvas pa- 
vedė man tas knygas sutvarkyti, surašyti. Aš jas išrikiavau savąja 
tvarka ir po to tėvui tekdavo ne sykį šauktis mano pagalbos, kai 
prireikdavo kokios nors knygos, bet nepykdavo. 

Papasakosiu apie mūsų tėvo poilsio valandas. Labai mėgo 
rūpintis sodu. Gal tai buvo paveldėta iš tėvų žemdirbių. Kauno 
priemiestyje Aukštojoje Fredoje buvo įsigijęs žemės sklypą. Uni- 
versiteto steigimo metais miesto valdžia buvo leidusi profesoriams 
išsipirkti sklypų iš parceliuojamojo Fredos dvaro. Viename jų 
mūsų tėvai pasistatė nedidelį, tinkamą vasarojimui namelį iš senų, 
naudotų rąstų. Greta tėvas užveisė sodą, prisodino vaismedžių, uo- 
gakrūmių. Ten taip pat buvo mūsų krepšinio aikštelė, sūpuoklės. 
Mudu su broliu ten leisdavome atostogas, o tėvai — tik šventadie- 
nius. Žiemos mėnesiais Fredos namelyje apsigyvendavo studentai 
giminaičiai. Sovietinė valdžia šį namelį ir sodą, aišku, nacionaliza- 
vo. Dabar ten viskas merdi ir jau baigia savo dienas. 

Sodą tėvas įkūrė ir prie savosios ligoninės ir jį labai mėgo. 
Kai vokiečių okupacijos metais buvo atleistas iš universiteto, turė- 
damas laisvesnio laiko pats skiepydavo medelius. Turime to darbo 
nuotraukų. 

Poilsiui tėvas kasdien popiečiais vesdavosi mus, vaikus, pa- 
sivaikščioti. Eidavome prie Nemuno, prie Kauno žiemos uosto, 
retkarčiais prie pilies Tai jau buvo tolima kelionė, bet dar toli- 
mesnė — į Adomo Mickevičiaus slėnį. Ten reikdavo rasti akmenį 
su poeto inicialais. Būdami Fredoje eidavome į Napoleono kalną, 
Birštone — į Vytauto kalną arba į gražiuosius Nemuno slėnius. Sykį 
valtimi apiplaukėme Birštono Nemuno kilpą. 

Tėvas buvo įsigijęs gerą, patogų fotoaparatą ir mėgo juo nau- 
dotis. Tas pomėgis atėjo dar iš Krokuvos laikų, yra išlikę to laiko 
negatyvų ant stiklinių plokštelių. Turime nemažai jo darytų nuo- 
traukų. Kai kurie kadrai yra išliekamosios istorinės vertės, pvz.., 
Šventosios uostas po Klaipėdos netekties, arba Kauno universiteto 
profesorių atvaizdai. 

Kai prasidėjo didžiųjų Kauno klinikų projektavimas ir statyba, 
kur tėvas, aišku, aktyviai dalyvavo, visiems parūpo, kaipgi reikės 
pasiekti tą tolimąjį, kaip tada atrodė, Kauno rajoną. Tėvai nuspren- 
dė nusipirkti automobilį. Taigi apie 1938 metus, pas mus atsirado 


amerikoniškas senesnės gamybos, todėl pigesnis, „Buick“. Samdė 
vairuotoją. 

Dažnai važiuodavome į Marijampolę pas dėdę Petrą Bliūdžių 
ir tetą Petrienę, tėvelio seserį. Rečiau važiuodavome į tolimąją tė- 
viškę Šilaikiškį, į kurį vedė blogi keliai. Tėvo rūpesčiu, ten buvo 
pastatytas naujas, patogus gyvenamasis namas. Jį statant prisilai- 
kyta tada populiarios knygos „Kaimo statyba“ pasiūlymų. Tėvas 
vis svajojo — išeisiąs į pensiją ir apsigyvensiąs tėviškėje. Deja, 
kolūkių steigimo laikais tas gražusis namas buvo sudegintas, so- 
dyba išdraskyta. Šilaikiškio vietoje teliko tik nuomojamos žemės 
lopinėlis. 

Mūsų tėvas labai domėjosi istorija, ypač Lietuvos. Aplankėme 
visus senuosius Žemaitijos ir Panemunės piliakalnius. Apžiūrėjo- 
me Kėdainius, Šiaulius, „Aušros“ muziejų, Anykščius, Zarasus, 
Varnius, Kudirkos Naumiestį. Pasiekėme net tolimąjį Kapčiamies- 
tį ir aplankėme 1831metų sukilimo didvyrės Emilijos Pliaterytės 
kapą. Išliko aplankytųjų vietovių nuotraukos. 

Laikui bėgant mūsų tėvas pradėjo skųstis sveikata. Skaudė- 
davo nugarą, sprandą, pečius. Gydėsi Birštone, Druskininkuose. 
Kartą 1944 m., išėjęs iš operacinės, pasakė: „Viskas, daugiau ne- 
beoperuosiu.“ Toliau tik stebėdavo operacijas ir patarinėdavo jau- 
nesniems operatoriams. 

Tuoj po karo, rudenį, pajuto akių skausmą. Akys paraudo, 
prasidėjo uždegimas. Gydytojai liepė mėnesį pabūti tamsoje. Pa- 
sikeisdami skaitėme jam knygas, laikraščius. Pritaikius vaistus, 
akys kiek pagerėjo, bet regėjimas blogėjo. Vis ieškojo prietemos. 
Tą liūdnąjį 1966 metų vakarą parėjo po darbo pavargęs ir, kaip 
buvo įpratęs, prietemoje sėdosi į savo pamėgtąjį fotelį. Pats jau 
nebeatsikėlė. 

Tėvo netektis mums visiems buvo neapsakomai skaudi ne- 
laimė... 


2014 m. 

TĖVĄ PRISIMENANT 


Akad. Prano Mažylio 100-mečiui 
Jonas Mažylis 


Greitai bėga laikas. Kartais nelengva prisiminti net netolimos 
pracities faktus. Šiemet sukanka 100 metų nuo mano tėvo Prano 
Mažylio gimimo. Jis buvo greta tų, kurie siekė savajam kraštui 
daryti gera. 

Apie jį paskelbta nemažai straipsnių (Mokslas ir gyveni- 
mas, 1965, Nr. 2; 1966, Nr. 4; 1969, Nr. 6). Prieš keliolika metų 
(1970 m.) išleista ir knygelė (autoriai V. Kuzminskis, K. Vaitke- 
vičius, J. Žukauskas). Pažangiame JAV lietuvių žurnale „Šviesa“ 
1975, Nr. 1 paskelbtas Antano Trumpicko straipsnis, vaizdžiai ap- 
rašantis tėvo gyvenimą. 

Yra tekę daug girdėti jį patį pasakojant apie savo kelią, kai ką 
papasakojo motina, o ir sesuo kai ką prisimena. Žinoma, po dauge- 
lio metų jau ir vaikų akims tėvas kitaip atrodo. 

Mokęsis toli nuo gimtinės — Liepojoje, aktyviai dalyvavęs 
1905-1907 metų revoliucijoje, po to emigravęs ir ten studijavęs, 
kurį laiką dirbo Panevėžyje, nuo 1920 m. gyveno Kaune. Susipaži- 
no su Marijampolės gimnazijos prancūzų kalbos mokytoja Antani- 
na Bliūdžiūte. Nutarė susituokti. Bet... dvasininkai reikalavo prieš 
„šliūbą“ atlikti išpažintį. Jau 36 su viršum metų amžiaus, patyręs 
gydytojas, buvęs revoliucionierius nepatogiai pasijunta — jis neti- 
kintis, o reikalaujama klauptis prie klausyklos. Tad kreipėsi į Vy- 
tauto bažnyčios kanauninką Juozą Tumą-Vaižgantą. Kaune daug 
kas žinojo skeptišką jo rankos mostą ir posakį „su tais bedieviais!“. 
Atseit, nepakeisi žmogaus. Vytauto bažnyčioje kanauninkas greitai 
atlikęs visas būtinas ceremonijas, tyliai groję vargonai, ir, žinoma, 
nereikėję eiti išpažinties. Motina prisimena, jog beeinančius pro 
duris juos kanauninkas pašaukęs: „Tamstos, prašom neskubėti! 


Tai, ką mes atlikom vargonams grojant — tik taip sau. Svarbiau- 
sia — pasirašyti knygose“. 

Tai buvo 1922-aisiais . Tais pačiais metais įkuriamas Lietuvos 
universitetas. 

Vėlesni metai pasakojimuose jau ir savais prisiminimais pa- 
marginti. Greta Lietuvos Raudonojo Kryžiaus ligoninės — mūsų 
butas. Kambariai dideli, krosnimis kūrenami, baldų mažai. Pro lan- 
gus matyti Įgulos bažnyčia, visų vadinama Soboru. Tėvas veik visą 
laiką — užsimetęs chalatą, trumpam ilgais koridoriais tegrįžtantis 
namo iš ligoninės, Mes, vaikai, tik vėliau tesupratome — tėvas atsi- 
gula kambarėlyje, iš kurio jį bet kuriuo nakties metu galima iškvies- 
ti į gimdyklą ar operacinę. Šeima gali apie tai visai ir nežinoti. 

Paūgėjusiems vaikams — seseriai ir man — tėvas pasakodavo 
įvairius prisiminimus iš savo vaikystės bei jaunystės. Mes stebė- 
davomės, kad nelietuviškoje mokykloje mokęsis jis puikiai žino 
Lietuvos istoriją, lietuvių literatūrą. Matydavome taip pat skaitant 
rusiškai, lenkiškai, vokiškai. Kartais pats tėvas, o vėliau ir kai kas 
iš giminių bei artimųjų, mums ką nors papasakodavo iš jo veiklos 
1905 metais. 

Būdinga — tą mes patyrėme daug vėliau, — kad įvairūs tėvo 
veiklos periodai labai tarpusavyje susiję, vienas laikotarpis sąlygo- 
ja kitą. Ilgokas laikotarpis —- emigracija. 23 metų jaunuolis atsidu- 
ria Austrijos-Vengrijos teritorijoje, nuvyksta į Krokuvą. Tuo metu 
Krokuvoje gyveno motinos brolis, vaistininkas Januškevičius. Ta- 
čiau dėdė visai nesiruošė remti sūnėno, drįsusio kilti į kovą prieš 
tokią galingą imperiją, o dar pasipasakojusio , jog nuo teismo pa- 
bėgęs užsienin... Tad teko verstis pačiam kaip įmanant. 

Jau po tėvo mirties tarp dokumentų radome ir saugome to lai- 
kotarpio pajamų-išlaidų knygelę, kurioje tiesiog skrupulingai vis- 
kas surašyta. Pats apie tai beveik nepasakodavo. 

Tiesa, dažnai prisimindavo savo demonstratoriaus-laboranto 
darbą Krokuvos universitete, kaip ruošdavo įvairias priemones 
paskaitoms ir kitiems užsiėmimams. 

Mes, vaikai, matydavome tėvą nuolat dirbantį. Akušerio gine- 
kologo specialybė sunki, reikalaujanti didelės ištvermės. Grįžta po 
operacijos, marškiniai peršlapę lyg nuo sunkiausio fizinio darbo. 
Tačiau buvo įpratęs laikytis tam tikro režimo: iš ryto — mankšta, 
po rytinio darbo ligoninėje — būtinas popietinis pasivaikščiojimas. 
Esant galimybei, savaitės pabaigoje važiuodavom arba eidavom į 
Aukštąją Fredą. Pats mėgo sodinti medelius. Labai mylėjo gėles, 
ypač tulpes, džiaugdavosi jų žiedais, gražiomis spalvomis. Sodi- 
nant parinkdavo tulpių spalvas. Buvo jų parsisiųsdinęs iš Olandijos. 

Atostogos — taip pat režimo dalis. Buvo pamėgęs Birštoną, iš- 
vaikščiodavo visų Nemuno kilpų pakrantes, organizuodavo tomis 
kilpomis plaukimus laiveliais. Mums yra pasakojęs, kad jaunas 
būdamas Zakopanėje kartais laipiodavęs kalnais. Gal todėl širdis 
išliko sveika iki pat senatvės. 

Mėgdavo pasivaikščiojimus. Mus dar visai mažus nusivesdavo 
į Mickevičiaus slėnį, rodydavo akmenį su raidėmis „A. M.“ Arba 
eidavome prie Kauno pilies, vaikščiodavome prieplaukos krantine. 
Vytauto parkas — irgi dažna lankymosi vieta. Atvykęs į tada dar 
palyginti nedidelį Kauno miestą, tėvas ilgainiui tapo jo patriotu... 

Žinoma, neužmiršdavo ir kitų Lietuvos vietų. Prisimename, 
kad stengėsi mums, vaikams, parodyti savo jaunystės veiklos 
vietas. Taip, sakysim, aprodė Jūžintų, Kavarsko, Andrioniškio ir 
kitas vietoves, kur aktyviai dalyvavo 1905-1907 metų revoliuci- 
jos įvykiuose. 

Tėvas dažnai fotografuodavo. Buvo įsigijęs gana gerą fotoa- 
paratą ir kur nors važiuodamas jį pasiimdavo. Žiūrėk, jau ir foto- 
grafuoja kokį pastatą miestelyje. 

Daug dirbdamas, stengėsi įvairiais būdais atsipalaiduoti. Nu- 
važiavęs pas gimines į Aukštaitiją, domėdavosi įvairiausiais klau- 
simais. Pas seserį prie Skapiškio atvažiavęs, apeina, būdavo, kie- 
mą, viską apžiūri. Tačiau ilgiau užsibūti kaime nemėgdavo: matyt, 
jautė, kad trukdo šeimininkams dirbti. Mums, važiuojantiems 1l- 
gesniam laikui pas gimines, prisakydavo įsijungti į visus ūkio dar- 

bus. Jokiu būdu nelikti be darbo. Kartą svečiavosi pas seserį An- 
taniną Bliūdžiuvienę netoli Marijampolės. Ir telefonu staiga gavo 
žinią, kad skubiai turi atvykti ligoninėn į Kauną. Jo paties žodžiais, 
buvęs dar ankstus rytas. Prisimenam jo pasakymą: ,Valgyt ir kin- 
kyt.“ Paskubom kiek užkandęs, bričkute buvo nuvežtas į geležin- 
kelio stotį - maždaug už 3 km. Automatrica nuvažiavęs į Kauną. 
Laiku suspėjęs. 

Tėvas pasakodavo, kad kai kada ir iš teatro tekdavę grįžti spek- 
taklio nepažiūrėjus. Pasitaikydavo, kad ir prieš uždangai pakylant 
scenon išėjęs režisūros atstovas kviesdavo gydytoją Praną Mažylį 
tuoj grįžti ligoninėn... 

Mums, vaikams, vis įdomu: gal kas ateis ar atvažiuos. Štai iš 
Panevėžio atvažiuoja kažkokiais reikalais gyd. A. Didžiulis ir 11- 
gai kalbasi su tėvu. Su prof. V. Kuzma tėvas nuolat tariasi apie 
įvairias ligas, operacijas. Dažniau susitikdavo su prof. A. Purėnu, 
kurio tėviškė — netoli Mažylio gimtinės. Advokatė Liuda Purėnienė 
mėgdavo pasakoti apie paskutinius įvykius. Gana dažnai tėvas ma- 
tydavosi su gyd. Jonu Staugaičiu. Anksti pražilęs, bet sveikai at- 
rodantis, visada rimtas, gana aukštas ir stambokas — jis ir vaikams 
labai imponuodavo. Vėliau tesupratome, kad jis redaguoja „Me- 
dicinos“ žurnalą. Būdavo, ateina prof. Jurgis Žilinskas. Iš vyres- 
niųjų žinojome, kad tai anuometinių studentų medikų „siaubas“. 
Prisimenu, kad mano tėvui prof. J. Žilinskas gana smulkiai pasa- 
kojo apie Dariaus ir Girėno tragediją. Kartą vasaros metu į namelį 
Aukštojoje Fredoje užsuko dar gana jaunas Medicinos fakulteto 
studentas Vytautas Girdzijauskas. 

Gerai prisimenu 1939 metus. Rudenį atgaunamas Vilnius. Ne- 
trukus į Kauną persikėlė kai kurie Vilniaus universiteto studentai 
medikai, registruoti paskutiniuosiuose kursuose. Tėvas pasakoda- 
vo, kad kartą paskaitos metu pastebėjęs nematytus veidus. Paaiš- 
kėjus, kad kai kurie nieko nesupratę, jis glaustai paskaitą pakarto- 
jęs lenkiškai. Kitą savaitę vėl skaitė tokią mikro paskaitą likusiems 
auditorijoje keliems studentams. 

Tėvas buvo didelis knygų mėgėjas ir tą pomėgį stengėsi ugdyti 
vaikams, o vėliau ir anūkams. Kažkada po knygynus vedžioda- 
vosi dukterį Liudą, o senatvėje — anūkus. Apie 1960 m. ne vieno 
Kauno knygyno darbuotojai matydavo prof. P. Mažylį su anūkų 
prie prekystalio... Didžiumą įsigytų knygų tėvas perskaitydavo ar 
bent jau perversdavo. Mums jis mėgdavo sakyti, kad nėra didesnio 
malonumo, kaip skaityti A. Mickevičiaus ,„Poną Tadą“ originalo 
kalba. Neblogai žinojo L.Tolstojaus, F. Dostojevskio, A. Čecho- 
vo, O. Balzako (de Balsac) veikalus. Paskaitose cituodavo Šeks- 
pyrą (Shakespeare). Teigdavo, kad gerai parašytos pacifistinės 
E. M. Remarko (Remargue) knygos. Vienu metu buvo susidomė- 
jęs prof. V. Stankevičiaus knyga „Pasaulinės istorijos dinamika“. 
Mėgo buvusio klasės draugo Antano Žukausko-Vienuolio veika- 
lus. Greta to peržiūrėdavo nemažai laikraščių ir žurnalų. 

Neretai prisimindavo amžiumi kiek vyresnius už save gydyto- 
jus. Pvz., dažnai pasakodavo apie prof. Petrą Avižonį. Porą kartų 
teko išgirsti pasakojant apie prof. P. Avižonio svajonę: Lietuvai rei- 
kią daktarijų. Anot prof. P. Avižonio, jei turėtume daug daktarijų, 
ne tiek įtakingos būtų klebonijos. 

Mūsų tėvui nemažai teko dalyvauti ir statybose. Pvz., jis orga- 
nizavo Raudonojo Kryžiaus ligoninės trečiojo aukšto statybą. Po 
kelerių metų tėvas vadovavo statant kieme operacinės priestatą. 
Vos tik susikrausčius į naująjį pastatą, lietaus vanduo užliejo rū- 
sius... Pats tėvas su bendradarbiais dėjo visokiausias užtvaras, bet 
nuo aikštės pusės vanduo vis vien prasiveržė. Vėliau pasakodavo: 
„Nuėjau kitą rytą pas Raudonojo Kryžiaus draugijos valdybos pir- 
mininką Roką Šliūpą ir pasakiau, kad vanduo buvo už mus galin- 
gesnis ir užliejo rūsius.“ Pirmininkas nuraminęs, žadėjęs padėti. 

1940 m. liepos mėnesio įvykius tėvas sutiko kaip esminį pers1- 
laužimą Lietuvos gyvenime. Apie save mažai kalbėjo. Gerai prisi- 
menu, kad tą rudenį dažnai susitikdavo su naujuoju Kauno univer- 
siteto rektoriumi prof. A. Purėnu. Kartą, artėjant V. Lenino mirties 
minėjimui, prof. A. Purėnas pasiūlė mano tėvui paskaityti pranešimą. 

Mat gyvendamas Krokuvoje jis buvo keletą kartų matęsis su V. Le- 
ninu. 1941 m. sausio mėnesį apie tas dienas jis papasakojo savo 
pranešime studentams. Kai kas to pranešimo neužmiršo... 
Karui prasidėjus, P. Mažylis atleidžiamas iš darbo. Atleidi- 
mo įsakymas buvo pasirašytas paties premjero J. Ambrazevičiaus. 
Vokiečių okupacija truko ilgai. Ką veikė P. Mažylis tais 
metais, nemažai skelbta. Kai kam gal mažiau žinomi 1944 metai. 
Raudonoji Armija pradėjo 1944 m. vasaros puolimą. Fron- 
tas artėjo prie Kauno. Motina norėjo kur nors laikinai iš miesto 
išvažiuoti. Daug kam atrodė, kad mieste likti pavojinga. Į tai tėvas 
atsakė: „Kaip aš paliksiu savo ligonius?!“ Ir liko savo bute... 
Frontui praėjus, atskubėjo pusiau kariškai apsirengęs gydy- 
tojas Zigmas Januškevičius. Apkabinęs savo profesorių, Z. Januš- 
kevičius pasakė: „Nuo draugų Sniečkaus ir Girdzijausko nuo- 
širdžiausi linkėjimai.“ Ir tikrai — netrukus atvyksta A. Sniečkus 
ir M. Gedvilas, taip pat K. Preikšas. Vienas pirmųjų K. Preikšo 
klausimų; „Kur Purėnas?“. Jam buvo smulkiai paaiškinta, kaip su- 
rasti Neries upės pakrantėje esantį Salupį. Po keliolikos valandų, 
asmeniškai K. Preikšo atvežtas, Kaune atsirado ir Antanas Purė- 
nas. Jis tuoj pat vėl buvo paskirtas rektoriumi. Mūsų butas tapo 
lyg atkuriamojo universiteto štabu. Prof. A. Purėno butas, tomis 
dienomis smarkiai nukentėjęs nuo sprogdinimų, atrodė lyg negy- 
venamas. Tėvas ilgai su prof. J. Kupčinsku ir prof. J. Šopausku 
svarstė atkuriamojo Medicinos fakulteto personalo sudėtį. Tomis 
dienomis tėvui tekdavo nueiti ir į LRK valdybą - jis buvo pirmi- 
ninko prof. V. Girdzijausko pavaduotojas. Sesuo puikiai prisime- 
na, kad pirmojo atsilankymo metu Antanas Sniečkus ypač domėjo- 
si Kaune likusiais universiteto darbuotojais. Pavedęs M. Gedvilui 
ir K. Preikšui kitą dieną čia pat su visais pasimatyti. Mūsų tėvui tai 
buvo neužmirštama vasara... 
Kartu su intensyviu darbu vyko ir aktyvi visuomeninė veikla. 
Jei tik būdavo gaunama žinia apie straipsnį, tėvas tuoj pasišauk- 
davo mane ir diktuodavo savo mintis. Aš viską surašydavau iš 

eilės. Turėjome nedidelę rašomąją mašinėlę. Tekdavo baksnoti 
vienu ar dviem pirštais, kol pavykdavo kelis puslapius perrašyti. 
Panašiai perrašydavau ir įvairius laiškus. Arba vėl: aiškėja, kad 
teks kalbėti pasitarime. Tuoj pat liepia surinkti įvairius laikraš- 
čius bei žurnalus, gyvai reiškia savo originalias mintis — tariasi 
dėl būsimo pranešimo turinio. P. Mažylis buvo žinomas kaip ge- 
ras oratorius, bet ne visi žinojo, kad reiškiamas mintis prieš tai jis 
giliai apgalvodavo. 

Nelikdavo nuošalyje nuo daugelio svarbių klausimų sprendi- 
mo. Kurorte besigydydamas, jau senas būdamas, vieną rytą kar- 
tu su prof. Zigmu Žemaičiu ir Vincu Mykolaičiu-Putinu žings- 
niavo Druskininkų gatvėmis į Vykdomąjį komitetą pasitarti dėl 
M. K. Čiurlionio gimtojo namelio išsaugojimo. 

Senatvėje ėmė silpti regėjimas. Tad neretai, grįžęs iš klinikos, 
prašydavo ką nors paskaityti. Pvz., domėdavosi įvairiais nutari- 
mais, laikraščių vedamaisiais ir t. t. Tačiau specialybės žurnalus 
įvairiomis kalbomis skaitė pats — per didinamąjį stiklą. Niekada 
nėra tekę net kelių sakinių perskaityti iš jo specialybės knygų. 

Nuolatinio savo paskaitų konspekto neturėjo; ruošdavosi kiek- 
vienai paskaitai, bet į auditoriją kokių nors santraukų nesinešdavo. 

Kartą norėjome išmesti senus raštelius. Tėvas neleido, pasakė: 
reikės rašyti atsiminimus. Jau sulaukusiam 80-ties metų, skambino 
vienos redakcijos atstovas. Prisimenu, gavo aiškiai sukirčiuotą at- 
sakymą: „Tamsta, aš dar tik po metų pradėsiu rašyti atsiminimus.“ 
Tačiau po metų jau buvo per vėlu. 

Būdavo ir didelių nesėkmių — juk specialybė ypač sunki. Jis 
įvairias nesėkmes klinikoje skaudžiai išgyvendavo. Vėl peržvelg- 
davo įvairiausias monografijas, ant lapelių susižymėdavo visokių 
pastabų. Ir sėdėdavo fotelyje, delnais susiėmęs galvą. 

Jau būdamas vyresnis nei 70 metų, grįžo kartą baisiai susijau- 
dinęs: nuo kraujo nekrešėjimo mirusi viena ligonė. Visi prityrę ka- 
tedros ir klinikos darbuotojai dėję didžiules pastangas, bet išgelbėti 
nepavykę. Kviečiamas valgyti atsisakė. Negalėjo rasti vietos. Pas- 


kui ilgai skaitė įvairias knygas bei žurnalus, pareikalavo surinkti 
literatūrą apie kraujo krešėjimą, piešė iš knygų sudėtingas sche- 
mas. Kiek aprimęs, parengė apie tai pranešimą ir perskaitė vienoje 
konferencijoje. 

Ir senas būdamas vis stengdavosi nuvykti į kliniką, kartais ir 
sekmadieniais. Dažnai vėlų vakarą išgirsdavome sukant telefono 
skrituliuką ir klausiant: „Kas dedasi pas jus?“. Visad gerai atsiliep- 
davo apie katedros personalą. 

Palinkęs ties projektų brėžiniais, svajojo apie naująją akušerinę 
ginekologinę kliniką, kurios nebepamatė pastatytos. Anksčiau da- 
lyvavęs įvairiose statybose, ir senatvėje vis galvojo apie pastatus. 

Eina laikas... Keičiasi kartos. Jau šimtmetis nuo mūsų tėvo gi- 
mimo. Prisimenu, vaizdžiai laidotuvėse kalbėjo viena tuometinė 
studentė: „Studijuosime toliau, baigsime aukštąją mokyklą, perskai- 
tysime daug storų knygų, bet visada pasigesime darbe asmeninių 
profesoriaus pamokymų ir jo pasakojimų iš savosios patirties.“ 

Dabar ligoninėse dirba jau jo mokinių mokiniai... 


Mokslas ir gyvenimas, 1985, Nr. 1, p. 14—16 

AKADEMIKAS P. MAŽYLIS —- KATEDROS IR 
KLINIKOS VADOVAS 


Prof. habil. dr.Vacys Sadauskas 


Profesorių Praną Mažylį pirmą kartą pamačiau ir išgirdau 
1947 m. būdamas Kauno Universiteto ketvirto kurso studentas, pir- 
mos akušerijos ir ginekologijos paskaitos metu. Įspūdis: vidutinio 
ūgio, kresnas, orios išvaizdos, nedaug pražilęs ir praplikęs, su barz- 
dele , baltu chalatu vyriškis. Kalbėjo aiškiai, neskubėdamas, garsiai. 
Paskaita, kaip vėliau ir kitos, prasidėjo punktualiai. Punktualumas ir 
nuoseklumas ne tik paskaitose, bet ir visoje jo veikloje buvo vienas, 
pavyzdžiais ir vaizdinėmis priemonėmis, todėl studentų gausiai lan- 
komos. Įsiminė mūsų gydytojų kartai profesoriaus palinkėjimas, kad 
Lietuvoje sumažintume gimdyvių mirtingumą, o ypač perinatalinį 
mirtingumą iki 1,2 Yo (tuomet buvo 3 90). Profesoriaus nuomone šią 
naujagimių netektį kompensuotų daugiavaisiai nėštumai, kurių buvo 
taip pat apie 1,2 Yo. Akušerijos ir ginekologijos studijos vyko pagal 
sudarytą programą, į kurią taip pat įėjo 2 savaičių praktika rajono li- 
goninėje vasaros metu, budėjimai klinikoje, dalyvavimas gimdyme. 
Visus studentus egzaminuodavo pats profesorius, kiti tik padėdavo. 

Prisimenu, ankstų rytą, prieš valstybinį egzaminą reikėjo sku- 
biai operuoti gimdyvę (cezario pjūvio operacija). Nežinau, kaip 
įvyko (greičiausiai atsitiktinumas), buvau pakviestas asistuoti 
antruoju asistentu. Šioje operacijoje debiutavo jaunas gydytojas, 
jam asistavo patyręs gydytojas — docentas, o profesorius stebėjo 
operacijos vyksmą. Operacija baigėsi sėkmingai. Man įsiminė pro- 
fesoriaus pasakyti žodžiai, kad operavęs gydytojas tiks 2-ai ligo- 
ninei. Aš nesupratau, ar tai pagyrimas , ar nusivylimas. Vėliau tas 
gydytojas dideliu chirurgu netapo, bet buvo aukščiausios kategori- 
jos akušeris ginekologas. 

1948 m.,baigęs studijas, gavau paskyrimą gydytojo dar- 
bui į Vilkaviškio rajoną Žaliosios gyvenvietę. Nuvykęs radau 
gyvenvietę sugriautą (po karo), tuomet sveikatos apsaugos minis- 
terija mane paskyrė į Kaišiadorių rajoną, Jiezno apylinkę. Nu- 
vykau į Jiezną, ten dirbantis felčeris nedviprasmiškai pareiškė, 
kad čia gydytojas nereikalingas. Tuomet valdžia pasiuntė mane į 
Kruonio apylinkės gimdymo namus (10 lovų) gydytoju ir ambu- 
latorijos gydytoju, kurios vedėju buvo rusas, buvęs karo felčeris. 
Tuo metu Kruonio apylinkėse vykdavo dažni partizanų susirėmi- 
mai su „stribais“, juose aktyviai dalyvaudavo ir felčeris, dėl to 
ambulatorijoje beveik nedirbo. Darbas gimdymo namuose nulėmė 
mano tolimesnę gydytojo veiklą. Praktinio patyrimo neturėjau, 
bet gimdyvių ir mano laimei gimdymo namuose dirbo patyrusios 
akušerės, kurios tik esant gimdymo komplikacijoms kviesdavosi 
gydytoją, t.y. mane. Tuo metu turėjau trofėjinį automobilį, kuriuo 
nedelsdamas nuveždavau tokią gimdyvę į Kauno klinikų akušeri- 
jos skyrių ir palikdavau iki gimdymo pabaigos. Tokių atvejų buvo 
nedaug, nė viena gimdyvė nemirė. Tokiu būdu ryšys su Kauno 
klinikų akušerijos skyriumi nenutrūko. Apie šią mano veiklos tak- 
tiką žinojo profesorius, skyriaus vedėjas ir kiti. Tuo metu akušeri- 
jos ir ginekologijos klinikai reikėjo gydytojo. Skyriaus vedėjas dr. 
Jonas Neniškis prisiminė mane ir rekomendavo prof. P. Mažyliui. 
Profesorius, kaip ir dr. J. Neniškis, žinojo apie mano populiarumą 
ir laimėjimus motociklų sporto srityje. Profesorius pasikvietė 
mane pokalbiui, kurio metu tarp kitų klausimų labai rimtai pa- 
tarė baigti motociklų sportą, nes tai yra pavojinga ir sunkiai sud- 
erinama su gydytojo darbu. Aš, suprantama, pažadėjau įvykdyti 
profesoriaus patarimą. Mane priimti nebuvo galima be Sveikatos 
apsaugos ministerijos leidimo. Profesoriui tarpininkaujant leidi- 
mas buvo gautas ir aš 1948 m. iš Kruonio gimdymo namų bu- 
vau perkeltas darbui į Kauno klinikų Akušerijos ir ginekologijos 
kliniką, kurioje profesoriui vadovaujant ir po jo mirties 1966 m. 
vasario 28 d. įvairiose pareigose dirbau 54 metus. 

Profesorius man tapo ir liko iki šios dienos mokytoju ir au- 
toritetu kaip žmogus, gydytojas ir vadovas. Profesorius, į darbą 
priimdamas gydytojus, vertindavo jų fizines ir dvasines savybes, 
nes jo įsitikinimu akušerija yra išskirtinė specialybė. Gydytojas, 
vadovaujantis gimdymui, yra atsakingas už dvi gyvybes: gimdyvės 
ir naujagimio. Gimdymo metu gali pasikeisti situacija, todėl reikia 
skubiai ją įvertinti ir priimti optimalų sprendimą, o jų gali būti ne 
vienas. Gimdymai dažniausiai vyksta nakčia ir trunka keliolika va- 
landų, o tai reikalauja fizinių jėgų ir ištvermės. Budėjimai trukdavo 
24 val., nes profesoriaus nuomone palankiausia gimdymo baigtis 
būna tuomet, kai gimdymą prižiūri tas pats gydytojas. 

Darbas prasidėdavo aptariant įvykius klinikoje, o ypač gim- 
dykloje, referuodavo vyresnysis budėjęs gydytojas. Iki referavi- 
mo profesorius jau būdavo apsilankęs gimdykloje ir žinodavo 
situaciją. Profesorius visas operuotinas ligones konsultuodavo, 
numatydavo operacijos pobūdį ir skirdavo operuoti gydytoją bei 
asistentą. Gydytojui būdavo skiriama viena operacija per dieną. 
Apie skubias operacijas, ypač sectio caesarea, būtinai reikėjo in- 
formuoti profesorių bet kuriuo paros metu. Jis dalykiškai aptarda- 
vo situaciją ir duodavo nurodymus. Darbas buvo gana intensyvus, 
budėdavau gana dažnai - 6—10 kartų per mėnesį. Profesorius vieną 
iš labiau patyrusių gydytojų akušerijos skyriui vadovauti skirdavo 
vieneriems metams. Tai reiškė, kad reikia kiekvienu momentu būti 
pasiruošusiam vykti į skyrių bet kuriuo paros metu. Per tuos vie- 
nerius vadovavimo metus tokia pastovi įtampa išvargindavo (teko 
patirti). Ligoninės reikalu galima buvo kreiptis bet kuriuo paros 
metu į profesorių, jis mielai patardavo. Profesorius sakydavo: nes- 
varbu, koks tavo mokslinis laipsnis, bet svarbiausia, kaip tu gydai, 
kaip tave vertina ligonis, nuo to priklauso tavo ir įstaigos (ligoni- 
nės) prestižas. 

Profesorius jautriai ir dalykiškai reaguodavo į atsiradusias 
problemas. Pavyzdžiui, padažnėjus tuberkuliozės susirgimų, jo 
pastangomis buvo įsteigtas specializuotas skyrius nėščiosioms, 

sergančioms TBC, priešlaikinių gimdymų skyrius, septinis sky- 
rius. Šių skyrių buvimas sudarė galimybę gerinti gimdymo pa- 
galbą. Mokslinės draugijos posėdžiuose taip pat buvo svarstomi 
aktualūs gydymo ir gimdymo pagalbos klausimai. Moksliniuose 
darbuose taip pat vyravo klinikinio pobūdžio problemos. 

Katedros posėdžiuose buvo svarstoma mokymo procesas, 
mokslinis ir ypač klinikinis darbas. Labai išsamiai buvo aptaria- 
mi nauji gydymo ir operacijų būdai. Prisimenu, kaip profesorius 
demonstravo naują Lietuvoje operaciją. Tai sukėlė didelį gydytojų 
susidomėjimą (profesorius operuos!), nes tuo metu profesorius jau 
retokai operuodavo. Profesorius, kaip įprasta parinko du asistentus 
(vienas iš jų buvau aš). Mus nustebino ryžtingi, tikslūs profeso- 
riaus veiksmai operacijos metu — puiki technika. 

Vieną naują operaciją (suprantama, po aptarimo) leido man 
pademonstruoti. Tai cezario pjūvio operacija, pilvo sienelę prap- 
jaunant skersiniu Pfanenštilio (H. J. Pfanenstiel) pjūviu. Tuo metu 
šis pjūvis Europoje, ką jau kalbėti apie SSRS, dar nebuvo naudoja- 
mas, remiantis literatūra jis buvo pradėtas naudoti Amerikoje. Iki 
tol pilvo sienelė buvo prapjaunama tik išilgai. Profesorius stebė- 
jo operacijos eigą, ypač vaisiaus išėmimo momentą. Operacija 
baigėsi sėkmingai, be komplikacijų, pjūvis sugijo pirminiu būdu. 
Po šios operacijos tik man su tuo pačiu asistentu buvo leidžiama 
atlikti šiuo pjūviu daugiau cezario pjūvio operacijų. Po trisdešim- 
ties sėkmingų operacijų šį pjūvį buvo leista naudoti ir kitiems gy- 
dytojams. Šiuo metu, kiek man žinoma, Lietuvoje išilginis pilvo 
sienelės pjūvis naudojamas labai retai. 

Tuo metu dauguma operacijų, taip pat ir cezario pjūvio ope- 
racija, buvo atliekamos sukeliant vietinę nejautrą (0,25 proc. Sol. 
Novocaini). Profesorius kurį laiką abejojo intratrachėjinio nus- 
kausminimo būdo panaudojimu cezario pjūvio operacijų metu, bet 
po kelių sėkmingų šio metodo taikymų leido jį naudoti plačiau. 

Reikia prisiminti, kad operacijos pro makšųį šalinant gim- 
dą, minėtas cezario pjūvio operacijos būdas, intratrachėjinis 

nuskausminimas tuo metu SSRS (iskaitant Maskvą ir tuometinį 
Leningradą) dar nebuvo naudojami. Noriu pabrėžti profesoriaus 
nuoseklumą įdiegiant naujoves pagal principą: pirmiausia nepa- 
kenkti (primum non nocere). 

Berods 1952 m. klinikoje įvyko nemalonus įvykis — 
toksikoseptinių naujagimių susirgimų protrūkis. Tuo metu nau- 
jagimių priežiūra rūpinosi akušeriai. Neonatologinė tarnyba atsirado 
tik po kelerių metų. Šiam įvykiui ištirti iš Maskvos buvo atsiųs- 
ta speciali komisija, kuri nustatė sanitarinius režimo pažeidimus 
(nepakankama skyrių izoliacija, chalatų, kaukių keitimas ir kt.). Už 
tuos pažeidimus atsakinga administracija, skyrių vedėjai ir žinoma 
katedros vedėjas — profesorius. Svarstymo metu buvo nemažai pa- 
sisakančių, pasisakiau ir aš netiesiogia kritika profesoriaus adresu. 
Noriu pabrėžti, kad jo požiūris į mane nė kiek nepasikeitė, tarytum 
jis to ir negirdėjo.O aš iki šiol jaučiuosi, lyg būčiau išdavęs profe- 
sorių, savo mokytoją, iki šiol apgailestauju dėl to savo išsišokimo. 

Toksikoseptinių susirgimų protrūkis atnaujino profesoriui seną 
jo idėją dar nuo klinikų statybos metų (1936-1940) — akušerinei 
ginekologinei klinikai pastatyti atskirą pastatą, kuris būtų izoliuo- 
tas nuo kitų klinikų skyrių (pvz., chirurginių), kuriuose gydomi 
infekuoti ligoniai. Šiai idėjai įgyvendinti profesorius panaudodavo 
įvairias situacijas. Viena iš jų — klinikose lankantis aukščiausiems 
valdžios pareigūnams, kuriems vadovavo A.Sniečkus, profesorius 
savo idėją išsakė sekretoriui A. Sniečkui. Sekretorius pažinojo pro- 
fesorių asmeniškai ir labai jį gerbė, todėl atsakė taip: „Gerbiamas 
profesoriau, pastatą pastatysime“. Profesorius padėkojo už pažadą 
ir pridūrė: „Aš labai norėčiau dar jo sulaukti“. 

Šiam pastatui profesorius pradėjo rengti projektinę užduotį. 
Daug kartų kvietėsi dr. K. Viskantą, doc. E. Tarnauską, mane ir 
vieną kitą skyriaus vedėją rengiamo projekto aptarimui. Pastatas 
buvo suprojektuotas simetriškai, kad įvykus infekcijos protrūkiui, 
pusę klinikos uždarius, kita pusė galėtų normaliai funkcionuoti. 
Po didelių prof. P. Mažylio, klinikų vyr. gydytojo P. Jašinsko ir 

dr. K. Viskanto pastangų pastatas buvo pastatytas ir 1972 kovo 
mėnesį buvo atidaryta 320 lovų ir 200 lovų naujagimiams bei 
moterų konsultacija. Tai įvyko jau praėjus šešeriems metams po 
prof. P. Mažylio mirties. Jo atminimui centriniame erdviame vesti- 
biulyje antrajame aukšte buvo atidengtas bronzinis profesoriaus 
Prano Mažylio bareljefas su jo vartotu motto: ,, Valetudo mulierum 
et neonatorum lex suprema“ (moterų ir naujagimių gerovė — aukš- 
čiausias įstatymas). Šį įstatymą profesorius atkakliai vykdė ir mokė 
savo mokinius jį vykdyti. Labai gaila, kad dėl nežinomų priežasčių 
šis klinikos akcentas (prof. P. Mažylio bareljefas ir motto) dingo. 
Lietuvos gimdymo pagalbos kūrėjas klinikai vadovavo 44 metus 
(1922-1966). 

Profesoriaus akcentas gydomajam darbui netrukdė ir moksli- 
niam darbui. Aktyviai jį dirbantiems buvo suteikiamos kūrybinės 
atostogos (kartais iki metų), mažinamas pedagoginis krūvis. Prie- 
vartos nebuvo, tai buvo sava kiekvieno iniciatyva. Pamenu savo 
atvejį. Medicinos instituto administracija pasiūlė tikslines aspi- 
rantūros vietas Maskvoje, Sveikatos apsaugos ministerijos Cent- 
riniame akušerijos ir ginekologijos tyrimo institute. Tai išskirtinė 
galimybė, bet visų nuostabai aš jos atsisakiau, pareikšdamas, kad 
mokslinį darbą galima dirbti ir Lietuvoje. Profesorius mano spren- 
dimui pritarė. Administracija išsiuntė kitą kandidatą. Profesoriaus 
vadovaujamas medicinos mokslo kandidato (dabar — daktaro) 
disertaciją apgyniau Lietuvoje ir lietuviškai 1958 metais, anksčiau 
už išsiųstą kandidatą. Lietuvoje pirmą mokslų daktaro (dabar — ha- 
bilituoto daktaro) disertaciją aš apgyniau 1966 metais. 

Profesorius rėmė progresyvias iniciatyvas, jo autoritetas, pa- 
tirtis ir išmintis lėmė efektyvų klinikos darbą, jis nekreipdavo 
dėmesio į jokius šnabždesius, paskalas ir panašiai (ko kolektyve 
nepasitaiko?) Į visus jis kreipdavosi „Tamsta“, neatsimenu, kad 
kreiptųsi kaip tuomet buvo priimta „draugas“. Iš tiesų kreipinys 
„Tamsta“, mano manymu, pats tinkamiausias. Profesorius buvo 
labai tolerantiškas, visi jam buvo lygūs. Jis nesuprato rūkančių, 

išgeriančių, lėbaujančių, tokių klinikoje ir nebuvo. Kolektyve vyra- 
vo korektiškumo, santūrumo, abipusės pagarbos nuostatos, nebuvo 
jokių kolektyvinių švenčių, jubiliejų, mokslo metų užbaigimų ir 
pan. Šios nuostatos kolektyve nepasikeitė daugelį metų ir po pro- 
fesoriaus mirties. Profesorius buityje buvo kuklus, bendravime ir 
elgesyje buvo ir liko sektinas pavyzdys. 

Visas paskaitas skaitydavo tik profesorius. Paskaitos buvo įdo- 
mios, studentų gausiai lankomos. Skirdavo asistentą, kuris turė- 
davo parengti paskaitai vaizdines priemones, atsiradus reikalui — 
skaityti ar tęsti profesoriaus pradėtą paskaitą jam esant auditorijoje, 
tai sudarydavo nemažą įtampą (teko tai patirti). 

Be darbo klinikose (katedroje) aš turėjau ir antraeilių pareigų: 
kurį laiką buvau greitosios med. pagalbos stoties vyr. gydytojas, 
sveikatos apsaugos skyriaus vedėjo pavaduotojas, Kraujo per- 
pylimo stoties vyr. gydytojas, Medicinos instituto dekanas. Visą 
pagrindinį (gydomąjį, pedagoginį) darbą atlikdavau gerai, todėl 
profesorius dėl kitų mano pareigų neprieštaravo, kartais pabardavo. 

Laikas ėjo, profesorius, kaip visada buvo reiklus sau ir ki- 
tiems. 1966 metų žiemos sesijos egzaminų metu, išegzaminavęs 
studentus, grįžęs į namus patyrė sunkią traumą, po kurios dėl nu- 
garos smegenų pakenkimo negalėjo judėti, sutriko ir kitos funkci- 
jos, bet sąmonė išliko šviesi, jis įvertino savo traumos pasekmes ir 
prognozę. Profesorius buvo gydomas klinikose, kasdien vykdavo 
gydytojų konsiliumas, kuriam reikliai vadovavo instituto rektorius 
prof. Z. Januškevičius. Profesorių lankydavau kasdien, profesorius 
domėjosi klinikos darbu, ypač darbu gimdykloje. Deja, profeso- 
riaus sveikata negerėjo, domėjimasis mažėjo, išnyko kontaktas su 
aplinka, liko tik protingas, liūdnas, išraiškingas žvilgsnis, sunku 
buvo suvokti, ar profesorius orientuojasi aplinkoje. 1966 m. vasa- 
rio 28 d. jo gyvybė užgeso. 

P. S. Jūs galite paklausi manes, ar nieko nepastebėjau profe- 
soriaus asmenyje neigiamo, galiu tvirtai atsakyti, kad ne, tai buvo 
didis žmogus. Garbė Jam. 

Atsisveikinimas vyko Medicinos instituto patalpose, čia Jis 
buvo pašarvotas. Minios žmonių ėjo atiduoti Jam paskutinės pagar- 
bos. Be pertraukos prie karsto stovėjo garbės sargyba. Laidojimo 
procesijoje ėjo tūkstančiai ne tik kauniečių, bet ir žmonės iš įvairių 
Lietuvos miestų ir gyvenviečių, nes retas kuris Lietuvoje nežinojo, 
kas buvo profesorius Pranas Mažylis ir kuo jis nusipelnė Lietuvos 
žmonėms, 0 ypač moterims. Laidotuvėse dalyvavo aukščiausio 
rango įvairių sričių (politikos, mokslo, medicinos) Lietuvos vado- 
vai ir pareigūnai ir, be abejo, visi be išimties Medicinos instituto 
žmonės. Laidotuvių eisena ėjo Mickevičiaus gatve, Laisvės alėja, 
sustodama prie Raudonojo Kryžiaus ligoninės, kuriai profesorius 
daug metų vadovavo ir išplėtė. Toliau eisena ėjo Vytauto prospek- 
tu iki geležinkelio stoties, o iš ten transporto kolona vyko į Pet- 
rašiūnų kapines, kuriose profesorius ilsisi iki šiol. Kapinėse visi 
kalbėjusieji pabrėžė profesoriaus nuopelnus Lietuvos žmonėms, 
jo gyvenimo svarbiausius momentus, būdo ypatumus. Kapas tapo 
gėlių kalnu. 

MOTINŲ IR NAUJAGIMIŲ SVEIKATA - 
AUKSCIAUSIAS ĮSTATYMAS 


Seimo narė prof. habil. dr. Vida Marija Čigriejienė 


Man teko laimė klausytis profesoriaus Prano Mažylio akuše- 
rijos ir ginekologijos disciplinos paskaitų būnant Kauno medici- 
nos instituto studente. Paskaitos buvo labai įdomios, iliustruotos 
gyvais pavyzdžiais, paremtos jo ilgamete patirtim. Studentai jas 
mėgo. Jis smulkiai išdėstydavo įvairias akušerines temas, ypač 
apie gimdos plyšimus, pogimdyminius kraujavimus, krešumo su- 
trikimus, infekciją, vaisiaus hipoksiją, reples, vaisiaus smulkinan- 
čias operacijas, taip pat ir apie prenatalines netektis. Paskaitose jis 
neretai minėdavo savo mėgstamą posakį: „Valetudo mulierum et 
neonatorum — lex suprema“ (motinų ir naujagimių sveikata — aukš- 
čiausias įstatymas). Nagrinėdamas ginekologinius klausimus, jis 
pabrėždavo onkoginekologijos svarbą, ypač savalaikės diagnos- 
tikos reikšmę, radikalių operacijų techniką, spindulinės terapijos 
bei kraujo perpylimo svarbą. Jis dažnai vartojo žodžius „tamstyte“, 
„padėkim““. 

Tolesnis bendradarbiavimas su prof. P. Mažyliu tęsėsi man bū- 
nant klinikinėje ordinatūroje 1966-1968 metais. Tuo metu jo pa- 
doc. Enrikas Tarnauskas. 

Darbe prof. P. Mažylis laikėsi preciziškos vokiškos tvarkos, 
įdiegė daug naujų operacijų, ypač vaginalinių, naudojamų Vokieti- 
jos moderniose klinikose gimdos kaklelio vėžio atvejais, ir skatino 
doc. E. Tarnauską plėtoti onkoginekologiją. Jis buvo ne tik moks- 
lininkas, bet ir puikus klinicistas. Vadovaudamas perinatalinių mir- 
čių komisijai, jis reikalaudavo gydytojų susirinkime atsiskaityti, 
išanalizuoti savo klaidas, suteiktą pagalbą naujagimiui, prisiimti 
atsakomybę už negyvą gimusį ar mirusį naujagimį. Gydytojai labai 

bijojo tų atsiskaitymų, juos išpildavo šaltas prakaitas, ne vienam 
drebėdavo balsas. O profesorius išsakydavo savo nuomonę, kaip 
reikėjo pasielgti duotuoju atveju. 

Prof. P. Mažylis norėjo žinoti viską, kas darosi klinikoje, do- 
mėdavosi visomis klinikoje atliekamomis operacijomis ir dažnai 
ateidavo į operacinę. Pamenu, ne vieną kartą operuojant teko pa- 
justi už nugaros stovintį profesorių, kuris tyliai įeidavo į operacinę. 
Tik pajunti komentuojant už nugaros ir virpuliukas nueidavo į pa- 
dus. Išstovėdavo iki operacijos pabaigos. Po to būdavo diskusija. 

Kai kurie gydytojai (Kazys Beresnevičius, Rimas Speičys) 
mokėjo imituoti profesoriaus eiseną. Atsisukdavau koridoriuje, ti- 
kėdamasi išvysti profesorių, o išvysdavau savo kolegas. Taip jie 
gąsdindavo mus, jaunus gydytojus. 

Įvykus nelaimei namuose — stuburo traumai, akušerijos gine- 
kologijos klinikos personalas slaugė profesorių iki pat mirties, o jis 
žinojo, kas jo laukia. 

Galiu tvirtai pasakyti, kad tai buvo akušerinės mokyklos pra- 
dininkas Lietuvoje, supratęs svarbų ne tik gydytojo, bet ir akušerės 
statusą teikiant gimdymo pagalbą, tinkamą gydytojo akušerio gi- 
nekologo parengimą, šiuolaikinės pagalbos gimdyvei reikšmę ir 
svarbą, kritišką situacijos valdymą. Jam svarbu buvo gydytojo kli- 
nikinis mąstymas, profesionalumas, studijų ir praktikos vienybė, 
sąžiningumas. 

Jo visų svajonių įgyvendinimas buvo naujas akušerijos gine- 
kologijos korpusas Kauno klinikų miestelyje. Domėjosi projektu, 
jį koregavo, siekė, kad naujoji klinika būtų tobula. 

Toks mano atmintyje išliko prof. Pranas Mažylis, kuriam mo- 
tinų ir naujagimių sveikata buvo aukščiausias įstatymas. 


2014 m. 

ŽODŽIAI APIE MOKYTOJĄ 
Gydytoja Elena Miknevičienė 


Su gilia pagarba ir dėkingumu prisimename akademiką profe- 
sorių Praną Mažylį. Tai buvo viena ryškiausių asmenybių Kauno 
universitete ir Lietuvos istorijoje. Ir šiandien prisimename impo- 
zantišką šio žmogaus figūrą, girdime ypatingai gražia ir aiškia dik- 
cija dėstomas mokslo žinias. Jo dėka Lietuvoje įdiegti sudėtingi 
gydymo metodai. Jis pirmas Lietuvoje pritaikė tiesioginę kraujo 
transfūziją, pirmas pradėjo operuoti moteris, sergančias piktybi- 
niais lytinių organų augliais, įvedė gydymą rentgenu ir radžiu, 
buvo vienas iš pagrindinių organizatorių įsteigiant kovos su vėžiu 
draugiją. 

Būdamas geras oratorius, savo studentams įkvėpdavo norą do- 
mėtis mokslu. Gabus, atidus ir labai nuoširdus klinicistas visą gy- 
venimą tobulino gimdymo pagalbos organizavimą Lietuvoje. Savo 
paskaitose nuolat pabrėždavo, kad visi gydytojai privalo kovoti, 
kad gimdyvėms pagalbą teiktų kvalifikuotos akušerės, o ne bobu- 
tės, siekti, kad visos gimdytų ligoninėse, kur būtų laiku pastebėtos 
gimdymo komplikacijos. „Saulė per gimdyvę turi pereiti tik vieną 
kartą“ kartodavo profesorius. „Saulei peržengus per gimdyvę du 
kartus, naujagimis dažnai gimsta negyvas“. O jaunos žydinčios 
moters mirtį profesorius laikė nedovanotina tautos tragedija. 

Prof. P. Mažylio vadovaujami ir konsultuojami katedros dar- 
buotojai apgynė 11 disertacijų, Tik per 1956-1966 metus užbaig- 
ti 105 moksliniai straipsniai, išleistos dvi monografijos, išverstas 
vienas akušerijos vadovėlis. 

1920 m. P. Mažylio suorganizuotoje akušerių mokykloje 
buvo gerai įsisąmonintas didžiojo mokytojo kartojamas priesakas: 
„Gyva ir sveika gimdyvė, gyvas ir sveikas naujagimis“. Įgytos šio- 
je mokykloje žinios ir dėstytojų nuoširdžiausiai dėstomi mokslo 

klausimai visą gyvenumą buvo kelrodė žvaigždė jų sunkiame ir 
labai atsakingame darbe — kovojant už dviejų žmonių — motinos ir 
naujagimio gyvybę ir sveikatą. 

Prof. P. Mažylis su architektu J. Putna ruošė naujų Akušerijos 
ginekologijos klinikų projektą. Akademikas norėjo, kad būsimųjų 
klinikų didžiosios auditorijos sienoje būtų parašyta: „Valetudo mu- 
lierum et neonatorum — lex suprema“ (motinų ir naujagimių svei- 
kata — aukščiausias įstatymas). 1972 m. po jo mirties jo svajonė 
įgyvendinta. 

Iki pat gyvenimo saulėlydžio akademikas P. Mažylis mums 
buvo pareigingumo ir pažangos mokslinėje ir praktinėje veikloje 
pavyzdys. Jis paliko daug planuotų nebaigtų darbų. 

Prof. P. Mažylio mokiniai sėkmingai tęsia jo planus. Katedrai 
vadovauja prof. Vacys Sadauskas, sprendžiami perinatologijos 
klausimai. 1975 m. Lietuvoje parengta ir įdiegta nėštumų, pavojin- 
gų vaisiui, stebėjimo sistema, 1978 m. įsteigiama probleminė la- 
boratorija perinatologijos klausimais. 1993 m. Akušerijos ir gine- 
kologijos klinikos bazėje įsteigtas Kauno Perinatologijos centras. 


1995 m. 


ATSIMINIMAI APIE P. MAŽYLI 

PROFESORIUS PRANAS MAŽYLIS MŪSŲ 
ATMINTYJE 


Gydytojas Petras Knizikevičius 


Po Antrojo pasaulinio karo 1954 m. pradėjau studijuoti Kau- 
no valstybiniame medicinos institute. Čia teko garbė mokytis iš 
žymių to meto specialistų, profesorių. Jų tarpe buvo ir Pranas 
Mažylis. Be to, nuo 1957 m. dalyvavau studentų akušerių-gi- 
nekologų mokslinio būrelio veikloje. Teko bendrauti su profe- 
soriaus Mažylio vadovaujamos katedros darbuotojais ir pačiu 
profesorium. Ir šiandien lieka atmintyje profesoriaus klinikoje 
vyravusi rimtis ir reiklumas darbui. Klausydavomės profesoriaus 
paskaitų, klinikinių konferencijų vedimo. Jo žemas, bet gana 
ryžtingas balsas, sklandžiai formuluojamos mintys, kartais iš su- 
sikaupimo net užsimerkus, savotiškai maloni kupiškėniška tartis 
nuteikdavo darbui. Ir šiandien tarsi girdžiu profesoriaus paskai- 
tose neretai vartotą mums neįprastą žodį „padėkim“, reiškiantį 
„Imkime pavyzdžiui“... 

Įsimintinas ir akušerijos ginekologijos valstybinis egzaminas. 
Jis vyko jau po absolventų paskirstymo į darbovietas. Aš su žmo- 
na Liudvika žinojome, kad vyksime dirbti į Panevėžį. Profesorius 
egzamino metu mėgo paklausinėti apie būsimą darbą. Kai aš pasa- 
kiau, kad vykstu į Panevėžį dirbti akušeriu ginekologu, o žmona — 
pediatre, pamačiau profesoriaus veide susidomėjimą ir aiškų pri- 
tarimą mūsų pasirinktam žingsniui. Bent kelis kartus profesorius 
pakartojo: „Labai gerai, labai gerai, kad vykstate į Panevėžį, vie- 
nas priimsite gimusį kūdikį, kitas toliau prižiūrėsite...“. Akušerijos 
ginekologijos egzaminas dar buvo įdomus tuo, kad kiekviename 
biliete buvo labai svarbus klausimas — akušerinės situacijos užda- 
vinys. Ir reikėjo didelės orientacijos ir žinių, kad galėtum tiksliai 
atsakyti į šį praktikinį klausimą. 


Profesorius P. Mažylis turėjo daug mokinių ir pasekėjų. Vienas 
iš jo mokinių buvo Panevėžio akušerijos ginekologijos pradinin- 
kas gydytojas Vladas Dalinda. Jis, 1932 m. baigęs Kauno Vytauto 
Didžiojo universitetą , kurį laiką dirbo prof. P. Mažylio vadovau- 
jamoje Kauno Raudonojo Kryžiaus moterų klinikoje. Čia įgijęs 
akušerio ginekologo specialybę, nuo 1937 m. atvyko į Panevėžį 
ir ligoninėje ėmė vadovauti akušerijos ginekologijos skyriui, o po 
karo antraeilėse pareigose dirbo Panevėžio medicinos mokykloje, 
buvo Akušerių mokyklos direktorium. Gydytojas V. Dalinda daž- 
nai prisimindavo profesoriaus P. Mažylio darbus, jo mintis, ope- 
racijų metodikas ir mums aiškindavo, kaip tokiu atveju pasielgtų 
profesorius P. Mažylis. 

1964 m. profesorius P. Mažylis lankėsi Panevėžyje čia vyku- 
sioje Respublikinėje akušerių-ginekologų konferencijoje ir skaitė 
pranešimą. Visiems mums likęs labai šviesus gydytojo, mokytojo, 
mokslininko Prano Mažylio atminimas. Džiaugiuosi galėdamas 
pripažinti, kad buvau profesoriaus Prano Mažylio mokiniu. 


Panevėžys, 2014 m. 

SVARBIAUSIOS P. MAŽYLIO 
GYVENIMO DATOS 


1885 m. sausio 24 d. 


1896-1904 m. 


1908-1913 m. 


1914 m. 


1910-1917 m. 


1913-1918 m. 


1918-1920 m. 


1919- 1920 m. 


1920-1921 m. 
1920- 1941 m. 
1920-1940 m. 


1922 m. 


1922-1941 ir 1944-1966 m. 


1930 m. 


1926-1936 m. 


gimė Šilaikiškio kaime Kupiškio 
apskrityje. 

mokėsi Liepojos gimnazijoje. 

studijavo Krokuvos Jogailos universitete. 
Įgijo medicinos daktaro laipsnį. 


demonstratorius, vėliau asistentas 
Krokuvos universiteto anatomijos 
katedroje. 

gydytojas Krokuvos šv. Lozoriaus 
ligoninėje. 

Panevėžio apskrities ligoninės vyr. 
gydytojas ir skyriaus vedėjas. 
Panevėžio Raudonojo Kryžiaus 
ligoninės vyr. gydytojas. 

Lietuvos aukštųjų kursų lektorius. 
Akušerių kursų vadovas Kaune. 


Kauno Raudonojo Kryžiaus 
ligoninės direktorius. 

Akušerijos ir ginekologijos klinikos 
ir katedros vedėjas Kauno universitete, 
vėliau Kauno medicinos institute. 


suteiktas ekstraordinarinio 
profesoriaus vardas. 

Lietuvos gydytojų sąjungos revizijos 
komisijos narys, vėliau vicepirmininkas. 


1946 m. 


1944-1947 m. 


1966 m. vasario 28 d. 


išrinktas LSSR Mokslų akademijos 
tikruoju nariu. 


LSSR Sveikatos apsaugos ministerijos 
mokslo tarybos pirmininkas. 


mirė. Palaidotas Kaune, 
Petrašiūnų kapinėse. 

